Návrh

ZÁKON

z ....................... 2015

o katastri nehnuteľností a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

PRVÁ ČASŤ

VŠEOBECNÉ USTANOVENIA

§ 1

Tento zákon upravuje predmet katastra nehnuteľností (ďalej len „kataster“), obsah katastra, poskytovanie údajov katastra, štátnu správu na úseku katastra, katastrálne konanie, geodetické a kartografické činnosti na úseku katastra (ďalej len „geodetické a kartografické činnosti“), štátny dozor na úseku katastra a  zodpovednosť za porušenie povinností na úseku katastra.

§ 2

(1)	Kataster je štátnym orgánom spravovaný verejný register o pozemkoch, budovách, podzemných stavbách, bytoch a nebytových priestoroch (ďalej len „nehnuteľnosť“), ktorý zahŕňa ich súpis a popis, údaje o právach k nehnuteľnostiam a geodetické určenie pozemkov.

(2)	Kataster ako informačný systém verejnej správy) slúži najmä na ochranu práv k nehnuteľnostiam, na daňové účely a poplatkové účely, na ohodnocovanie nehnuteľností, na ochranu poľnohospodárskej pôdy a lesných pozemkov, na ochranu chránených území,) na ochranu nerastného bohatstva, na ochranu pamiatkového fondu) a na budovanie informačných systémov o nehnuteľnostiach.

§ 3
Vymedzenie niektorých pojmov

(1)	Pozemok je časť zemského povrchu oddelená od susedných častí hranicou územnej správnej jednotky, hranicou katastrálneho územia, hranicou zastavaného územia obce,) vlastníckou hranicou, hranicou správy majetku štátu, hranicou správy majetku obce, hranicou správy majetku vyššieho územného celku, hranicou druhu pozemku, hranicou spôsobu využívania pozemku, alebo rozhraním spôsobu aktualizácie vektorových katastrálnych máp.

(2)	Podrobný bod je bod predmetu merania slúžiaci na geodetické určenie objektu na zemskom povrchu. 

(3)	Lomový bod je podrobný bod, v ktorom sa lomí hranica pozemku.

(4)	Hranicu pozemku tvorí priama spojnica jej lomových bodov.

(5)	Vlastnícka hranica je spojnica lomových bodov, ktorá oddeľuje pozemky patriace rôznym vlastníkom.

(6)	Zmena hraníc katastrálnych území je zlúčenie dvoch alebo viacerých katastrálnych území, rozdelenie doterajšieho katastrálneho územia na dve alebo viac katastrálnych území, alebo oddelenie časti katastrálneho územia a jej pričlenenie do iného katastrálneho územia.

(7)	Parcela je zobrazenie pozemku v mape. Parcela sa označuje parcelným číslom.

(8)	Geodetické určenie pozemku je určenie polohy, tvaru a rozmerov pozemku v súradnicovom systéme Jednotnej trigonometrickej siete katastrálnej (ďalej len „S-JTSK“).) 

(9)	Výmera pozemku je plošný obsah pozemku určený zo súradníc lomových bodov hranice pozemku v S-JTSK; vyjadruje sa v celých štvorcových metroch. Výmera pozemku sa určovala v súlade s predpismi účinnými v čase jej prevzatia do katastra.

(10)	Katastrálne územie je územno-technická jednotka, ktorú tvorí jeden alebo viac územne uzavretých a v katastri spoločne evidovaných súborov pozemkov.

(11)	Katastrálna mapa je polohopisná mapa veľkej mierky, v ktorej sú zobrazené pozemky, budovy, podzemné stavby a iné skutočnosti evidované v katastri. Pozemky zobrazené v katastrálnej mape sú evidované ako parcely registra „C“.

(12)	Číselná vektorová katastrálna mapa je katastrálna mapa v S-JTSK spravovaná v elektronickej podobe, ktorá vznikla z číselných výsledkov merania.

(13)	Nečíselná vektorová katastrálna mapa s implementovanými číselnými výsledkami merania je katastrálna mapa v elektronickej podobe, ktorej obsah vznikol vektorizáciou obsahu mapových listov pôvodnej nečíselnej katastrálnej mapy s presnosťou obsahu umožňujúcou jej aktualizáciu nezmenenými číselnými výsledkami merania v S-JTSK.

(14)	Nečíselná vektorová katastrálna mapa transformovaná je katastrálna mapa v elektronickej podobe, ktorej obsah vznikol vektorizáciou obsahu mapových listov pôvodnej nečíselnej katastrálnej mapy vyhotovenej spravidla v historických geodetických systémoch a ktorej presnosť neumožňuje jej aktualizáciu nezmenenými číselnými výsledkami merania v S-JTSK. 

(15)	Súbor prevzatých meraní je vektorová katastrálna mapa v elektronickej podobe obsahujúca číselné výsledky merania v S-JTSK prevzaté do katastra v katastrálnom území so spravovanou nečíselnou katastrálnou mapou transformovanou. Súbor prevzatých meraní je vo svojom rozsahu záväzný pre geodetické meračské a výpočtové práce. 

(16)	Určený operát je operát bývalých pozemkových evidencií určený okresným úradom ako operát zobrazujúci pôvodné pozemky nezobrazené v katastrálnej mape, ktorého súčasťou je evidencia súvisiacich vlastníckych práv.

(17)	Vektorová mapa určeného operátu je mapa určeného operátu spravovaná v elektronickej podobe zobrazujúca pozemky evidované ako parcely registra „E“ v rozsahu parciel registra „C“ nevpísaných do listu vlastníctva.

(18)	Identifikácia parcely je výsledok porovnania údajov o pozemku alebo o skupine pozemkov v pozemkovej knihe, v železničnej knihe alebo v zmluve, verejnej listine alebo inej listine a údajov o tom istom pozemku alebo skupine pozemkov v súbore popisných informácií katastra a v súbore geodetických informácií katastra a opačne. 

(19)	Budova je stavba spojená so zemou pevným základom, vrátane podzemných a nadzemných častí, tvoriacich s ňou jeden funkčný celok, ktorá je ohraničená obvodovými stenami a strešnou konštrukciou.

(20)	Rozostavaná  budova  je budova, na ktorú nebolo vydané kolaudačné rozhodnutie a je aspoň v takom stupni rozostavanosti, že z predloženého znaleckého posudku je zrejmé stavebnotechnické a funkčné usporiadanie jej prvého nadzemného podlažia.

(21)	Rozostavaný byt alebo rozostavaný nebytový priestor je miestnosť alebo súbor miestností nachádzajúcich sa v budove alebo v podzemnej stavbe, ktorá je podľa znaleckého posudku aspoň v takom stupni rozostavanosti, že navonok je uzavretá obvodovými stenami a strešnou konštrukciou; ak ide o podzemnú stavbu, musí byť uzavretá stropnou konštrukciou stavby a jednotlivé byty alebo nebytové priestory sú oddelené vonkajšími priečkami.

(22)	Podzemná stavba je stavba umiestnená pod zemským povrchom, ktorá nemá charakter inžinierskej stavby) a netvorí súčasť budovy; eviduje sa priemetom vonkajšieho obvodu do zobrazovacej roviny v S-JTSK. 

(23)	Rozostavaná podzemná stavba je podzemná stavba, na ktorú nebolo vydané kolaudačné rozhodnutie a je aspoň v takom stupni rozostavanosti, že z predloženého znaleckého posudku je zrejmé stavebnotechnické a funkčné usporiadanie aspoň jedného podzemného podlažia.

(24)	Iná oprávnená osoba je osoba oprávnená z práva k nehnuteľnosti, a to záložný veriteľ, osoba oprávnená z predkupného práva, osoba oprávnená z vecného bremena, nájomca, správca majetku štátu, správca majetku vyššieho územného celku, správca majetku obce, osoba oprávnená hospodáriť s majetkom štátu, správca majetku nezistených vlastníkov) alebo ich zástupca.

(25)	Informačný systém katastra nehnuteľností je informačný systém verejnej správy, ktorý slúži na zber, uloženie, spravovanie a poskytovanie údajov a poskytovanie služieb katastra.

DRUHÁ ČASŤ

PREDMET KATASTRA, OBSAH KATASTRA A KATASTRÁLNY OPERÁT

Prvý oddiel
PREDMET KATASTRA  A OBSAH KATASTRA

§ 4
Predmet katastra

(1)	V katastri sa evidujú

a)	katastrálne územia,
b)	pozemky,
c)	budovy a rozostavané budovy,
d)	podzemné stavby a rozostavané podzemné stavby,
e)	byty a rozostavané byty; tieto sa evidujú len v súbore popisných informácií katastra,
f)	nebytové priestory a rozostavané nebytové priestory; tieto sa evidujú len v súbore popisných informácií katastra,
g)	body podrobných polohových bodových polí,
h)	sídelné a nesídelné geografické názvy.

(2)	V pochybnostiach, či ide o predmet evidovania v katastri podľa odseku 1 písm. c) až f) rozhoduje Úrad geodézie, kartografie a katastra Slovenskej republiky (ďalej len „úrad“). Na toto rozhodovanie sa nevzťahuje všeobecný predpis o správnom konaní.) Úrad rozhodne o tom, či ide o predmet evidovania v katastri do 30 dní odo dňa doručenia žiadosti okresného úradu o vydanie rozhodnutia. Úrad oznámi rozhodnutie, či ide o predmet evidovania v katastri okresnému úradu do piatich dní odo dňa jeho vydania a zároveň toto rozhodnutie zverejní na svojom webovom sídle a na elektronickej úradnej tabuli.)

(3)	Nehnuteľnosti významné z hľadiska obrany, vnútorného poriadku a bezpečnosti štátu, ako aj práva k týmto nehnuteľnostiam sa v katastri evidujú po dohode úradu s Ministerstvom obrany Slovenskej republiky, Ministerstvom vnútra Slovenskej republiky, Ministerstvom spravodlivosti Slovenskej republiky, Ministerstvom dopravy, výstavby a regionálneho rozvoja Slovenskej republiky, Správou štátnych hmotných rezerv Slovenskej republiky, Národným bezpečnostným úradom a Slovenskou informačnou službou.

§ 5
Obsah katastra

(1)	Kataster obsahuje údaje o

a)	nehnuteľnostiach, a to o

1.	pozemku,
2.	budove,
3.	rozostavanej budove,
4.	byte a nebytovom priestore,
5.	rozostavanom byte a rozostavanom nebytovom priestore,
6.	podzemnej stavbe,
7.	rozostavanej podzemnej stavbe,

b)	vlastníkoch a iných oprávnených osobách, 
c)	právach k nehnuteľnostiam, a to o

1.	vlastníckom práve,
2.	záložnom práve,
3.	vecnom bremene,
4.	predkupnom práve, ak má účinky vecného práva,
5.	práve vyplývajúcom zo správy majetku štátu, zo správy majetku vyšších územných celkov, zo správy majetku obcí, z hospodárenia s majetkom štátu, zo správy majetku neznámych vlastníkov,
6.	nájomnom práve k pozemku, ak má trvať najmenej päť rokov,

d)	cene nehnuteľnosti,
e)	iných skutočnostiach súvisiacich s nehnuteľnosťami, ich vlastníkmi, inými oprávnenými osobami alebo s právami k nehnuteľnostiam,
f)	podrobných polohových bodových poliach,
g)	sídelných a nesídelných geografických názvoch.

(2)	Kataster obsahuje o pozemku tieto údaje:

a)	názov a číslo katastrálneho územia, 
b)	geodetické určenie pozemku, 
c)	parcelné číslo ako parcela registra „C“ alebo parcela registra „E“, 
d)	druh pozemku, 
e)	výmera pozemku, kvalita výmery pozemku,
f)	veľkosť spoluvlastníckeho podielu, 
g)	príslušnosť k zastavanému územiu obce, 
h)	príslušnosť k bonitovanej pôdnoekologickej jednotke, 
i)	spôsob využívania pozemku,
j)	druh chránenej nehnuteľnosti,
k)	iné identifikačné údaje.

(3)	Kataster obsahuje o budove tieto údaje:

a)	názov a číslo katastrálneho územia, 
b)	súpisné číslo budovy alebo popisný názov budovy, ak nemá pridelené súpisné číslo,
c)	parcelné číslo pozemku alebo pozemkov, na ktorých je budova postavená, 
d)	veľkosť spoluvlastníckeho podielu, 
e)	druh chránenej nehnuteľnosti,
f)	iné identifikačné údaje. 

(4)	Kataster obsahuje o rozostavanej budove tieto údaje:

a)	názov a číslo katastrálneho územia, 
b)	parcelné číslo pozemku alebo pozemkov, na ktorých je rozostavaná budova postavená, 
c)	popisný názov rozostavanej budovy,
d)	veľkosť spoluvlastníckeho podielu, 
e)	iné identifikačné údaje.

(5)	Kataster obsahuje o byte a nebytovom priestore tieto údaje:
 
a)	názov a číslo katastrálneho územia, 
b)	súpisné číslo budovy alebo popisný názov budovy, ak nemá pridelené súpisné číslo,
c)	parcelné číslo pozemku alebo pozemkov, na ktorých je budova postavená, 
d)	číslo vchodu, 
e)	podlažie, 
f)	číslo bytu alebo nebytového priestoru,
g)	veľkosť spoluvlastníckeho podielu k bytu alebo nebytovému priestoru, 
h)	veľkosť spoluvlastníckeho podielu na spoločných častiach, spoločných zariadeniach a príslušenstve bytového domu, 
i)	iné identifikačné údaje.

(6)	Kataster obsahuje o rozostavanom byte a rozostavanom nebytovom priestore tieto údaje:

a)	názov a číslo katastrálneho územia, 
b)	parcelné číslo pozemku alebo pozemkov, na ktorých je budova postavená, 
c)	číslo vchodu, 
d)	podlažie, 
e)	číslo bytu alebo nebytového priestoru,
f)	  veľkosť spoluvlastníckeho podielu k bytu alebo nebytovému priestoru, 
g)	  veľkosť spoluvlastníckeho podielu na spoločných častiach, spoločných zariadeniach a príslušenstve bytového domu, 
h)	iné identifikačné údaje.

(7)	Kataster obsahuje o podzemnej stavbe tieto údaje:

a)	názov a číslo katastrálneho územia, 
b)	súpisné číslo stavby, alebo popisný názov stavby, ak nemá pridelené súpisné číslo, 
c)	parcelné číslo pozemku alebo pozemkov, pod ktorými je podzemná stavba postavená,
d)	podlažie, 
e)	číslo alebo popis podzemného priestoru,
f)	veľkosť spoluvlastníckeho podielu,
g)	iné identifikačné údaje.

(8)	Kataster obsahuje o rozostavanej podzemnej stavbe tieto údaje:

a)	názov a číslo katastrálneho územia, 
b)	parcelné číslo pozemku alebo pozemkov, pod ktorými je rozostavaná podzemná stavba postavená, 
c)	popisný názov rozostavanej podzemnej stavby,
d)	veľkosť spoluvlastníckeho podielu,
e)	iné identifikačné údaje.

(9)	Kataster obsahuje o vlastníkoch a iných oprávnených osobách tieto osobné údaje:

a)	titul, meno, priezvisko, rodné priezvisko, dátum narodenia, rodné číslo alebo ak ide o cudzinca iný identifikátor, ktorý mu bol pridelený na účely jednoznačnej identifikácie v štáte rezidencie (ďalej len „iný identifikátor“), miesto trvalého pobytu, štátna príslušnosť, ak ide o fyzickú osobu,
b)	názov, sídlo a identifikačné číslo organizácie, ak ide o právnickú osobu.

(10)	V pochybnostiach, či ide o obsah katastra podľa odsekov 1 až 9 rozhoduje úrad. Na toto rozhodovanie sa nevzťahuje všeobecný predpis o správnom konaní.8) Úrad rozhodne o tom, či ide o obsah katastra do 30 dní odo dňa doručenia žiadosti okresného úradu o vydanie rozhodnutia. Úrad oznámi rozhodnutie, či ide o obsah katastra okresnému úradu do piatich dní odo dňa jeho vydania a zároveň toto rozhodnutie zverejní na svojom webovom sídle a na elektronickej úradnej tabuli.9) 

§ 6
Druhy pozemkov 

Pozemky sa v katastri evidujú ako

a)	orná pôda,
b)	chmeľnica,
c)	vinica,
d)	záhrada,
e)	ovocný sad,
f)	trvalý trávny porast,
g)	lesný pozemok,
h)	vodná plocha,
i)	zastavaná plocha a nádvorie, 
j)	ostatná plocha.

§ 7
Hodnovernosť údajov katastra a záväznosť údajov katastra

(1)	Údaje katastra uvedené v § 5 ods. 1 až 9 sú hodnoverné a záväzné, ak sa nepreukáže niečo iné alebo ak odsek 2 neustanovuje inak. Údaje katastra, ktorých hodnovernosť je vyvrátená, sa nesmú používať.

(2)	Záväzným údajom katastra nie je

a)	údaj o spôsobe využitia pozemku, 
b)	výmera parcely registra „E“ a druh pozemku evidovaného ako parcela registra „E“,
c)	geodetické určenie pozemku a výmera pozemku evidovaného ako parcela registra „C“, ak  súradnice všetkých lomových bodov hraníc pozemku neboli určené podľa    § 93 ods. 5, 
d)	cena nehnuteľnosti.

§ 8
Poskytovanie údajov katastra

(1)	Úrad prostredníctvom okresného úradu poskytuje údaje katastra vo forme výstupov v listinnej podobe alebo vo forme odpisov v elektronickej podobe,) ak sú požadované údaje vedené v elektronickej podobe. 

(2)	Vyhotovenie výstupu alebo odpisu si môže každý vyžiadať od ktoréhokoľvek okresného úradu, ak sú požadované údaje vedené v elektronickej podobe.

(3)	Úrad môže poskytnúť údaje katastra a elektronické služby verejnej správy) prostredníctvom právnickej osoby zriadenej úradom. 

(4)	Úrad prostredníctvom integrovaného obslužného miesta) poskytuje najmä výpis z listu vlastníctva, kópiu z listu vlastníctva, kópiu z katastrálnej mapy, alebo kópiu z mapy určeného operátu, ak sú požadované údaje vedené v elektronickej podobe. 

(5)	Výstup alebo odpis poskytnutý úradom podľa odseku 1 je verejnou listinou.

(6)	Hromadné údaje katastra sú údaje katastra v rozsahu minimálne jedného katastrálneho územia. Hromadné údaje katastra poskytuje právnická osoba zriadená úradom. Hromadné údaje katastra sa poskytujú na základe zmluvy; to neplatí, ak sa hromadné údaje katastra poskytujú orgánu verejnej moci podľa osobitného predpisu.) 
(7)	Údaje a služby katastra sa poskytujú za úhradu, ak odsek 8 neustanovuje inak. Od úhrady sú oslobodené osoby, ktoré sú oslobodené od správnych poplatkov podľa osobitných predpisov) a osoby, ktorým sa údaje a služby katastra poskytujú bezodplatne podľa osobitného predpisu.13)

(8)	Údaje katastra, ktoré sú prístupné prostredníctvom prístupového miesta,) sú prístupné verejne a bezodplatne. 

(9)	Ministerstvo obrany Slovenskej republiky poskytuje údaje katastra vedené v jeho pôsobnosti vo vlastnom mene podľa odsekov 1, 2 a 4. Výstup alebo odpis poskytnutý Ministerstvom obrany Slovenskej republiky je verejnou listinou. Údaje katastra sa nesprístupňujú prostredníctvom prístupového miesta podľa odseku 7. 

Druhý oddiel
KATASTRÁLNY OPERÁT

§ 9
Obsah katastrálneho operátu

(1)	Katastrálny operát tvoria dokumentačné materiály potrebné na spravovanie katastra. Katastrálny operát sa spravuje podľa katastrálnych území. Katastrálny operát obsahuje najmä tieto časti:

a)	súbor geodetických informácií, ktorý tvoria katastrálne mapy, mapy určeného operátu,  geometrické plány, záznamy podrobného merania zmien, zoznamy súradníc a ďalšia geodetická dokumentácia, 
b)	súbor popisných informácií, ktorý tvoria údaje o nehnuteľnostiach, údaje o vlastníkoch a iných oprávnených osobách, údaje o právach k nehnuteľnostiam, údaje o iných skutočnostiach súvisiacich s nehnuteľnosťami, ich vlastníkmi, inými oprávnenými osobami alebo s právami k nehnuteľnostiam, údaje o katastrálnych územiach, údaje o sídelných a nesídelných geografických názvoch, údaje o chránených územiach2) a údaje o pamiatkovom fonde,3) 
c)	zbierku listín, ktorú tvoria listiny, na základe ktorých boli vykonané zápisy do katastra a dokumentácia sídelných a nesídelných geografických názvov,
d)	pozemkovú knihu, železničnú knihu a ich operát, a operát bývalého pozemkového katastra; pozemková kniha a železničná kniha sú dokumenty s trvalou dokumentárnou hodnotou.

(2)	List vlastníctva sa zakladá v rámci katastrálneho územia pre jednu nehnuteľnosť alebo viacero nehnuteľností tých istých vlastníkov s rovnakým spoluvlastníckym podielom, a obsahuje číslo listu vlastníctva, názov okresu, názov obce a názov a číslo katastrálneho územia, a skladá sa z časti 

a)	„A – Majetková podstata“, ktorá obsahuje údaje o pozemku, budove, rozostavanej budove, podzemnej stavbe, rozostavanej podzemnej stavbe a iné údaje obsahujúce bližšie vysvetlenia časti A,  
b)	„B – Vlastník alebo iná oprávnená osoba“, ktorá obsahuje 

1.	osobné údaje v rozsahu titul, meno, priezvisko, rodné priezvisko vlastníka alebo inej oprávnenej osoby, dátum narodenia, rodné číslo alebo ak ide o cudzinca iný identifikátor, miesto trvalého pobytu, ak ide o fyzickú osobu, alebo názov vlastníka, identifikačné číslo organizácie a sídlo, ak ide o právnickú osobu, 
2.	spoluvlastnícky podiel, 
3.	údaj o nájomnom práve, ak je nehnuteľnosť predmetom nájmu,
4.	titul nadobudnutia práva podľa zmluvy, verejnej listiny alebo inej listiny alebo dôvod vyznačenia zmeny, 
5.	údaje o byte, rozostavanom byte, nebytovom priestore a rozostavanom nebytovom priestore, údaje o nebytovom priestore v podzemnej stavbe alebo v rozostavanom nebytovom priestore v podzemnej stavbe,
6.	poznámky, ktoré vyjadrujú skutočnosti obmedzujúce oprávnenie vlastníka alebo inej oprávnenej osoby nakladať s nehnuteľnosťou alebo informujú o nehnuteľnosti alebo o práve k nehnuteľnosti, 
7.	iné údaje obsahujúce bližšie vysvetlenia časti B, 

c)	„C – Ťarchy“, ktorá obsahuje vecné bremeno, záložné právo, predkupné právo, ak má účinky vecného práva, označenie inej oprávnenej osoby, a iné údaje obsahujúce bližšie vysvetlenia časti C.

(3) 	Neplatný katastrálny operát alebo jeho časť je operát, ktorý bol nahradený novým katastrálnym operátom; je dokumentom s trvalou dokumentárnou hodnotou. Na neplatnom katastrálnom operáte alebo jeho časti musí byť vyznačené, z akého dôvodu a od ktorého dňa sa stal neplatným.

§ 10
Verejnosť katastrálneho operátu

(1)	Katastrálny operát je verejný, ak odsek 6 neustanovuje inak. Každý má právo do katastrálneho operátu nahliadať a robiť si z neho výpisy, odpisy, náčrty alebo kópie vlastnými technickými prostriedkami.

(2)	Osobné údaje sa pri nahliadaní do katastrálneho operátu sprístupňujú v rozsahu titul, meno, priezvisko, rodné priezvisko, dátum narodenia a miesto trvalého pobytu; údaj o rodnom čísle alebo ak ide o cudzinca, údaj o inom identifikátore, sa sprístupňuje len osobe, ktorej sa rodné číslo alebo iný identifikátor týka. 

(3)	Osobné údaje v rozsahu titul, meno, priezvisko, rodné priezvisko, dátum narodenia a miesto trvalého pobytu sa z katastrálneho operátu poskytujú orgánom verejnej moci; údaj o rodnom čísle alebo ak ide o cudzinca, údaj o inom identifikátore sa poskytuje štátnym orgánom, súdu, prokuratúre, orgánom činným v trestnom konaní, notárovi, súdnemu exekútorovi, daňovému úradu a správcovi podľa osobitného predpisu) na účely plnenia ich úloh podľa osobitných predpisov.

(4)	Osobné údaje v rozsahu titul, meno, priezvisko, rodné priezvisko, dátum narodenia a miesto trvalého pobytu sa z katastrálneho operátu zverejňujú na účely informovania verejnosti prostredníctvom prístupového miesta.14)

(5)	Údaj o cene nehnuteľnosti sa sprístupňuje na požiadanie vlastníkovi nehnuteľnosti a poskytuje sa štátnym orgánom, Národnej banke Slovenska na budovanie ich informačných systémov, súdu, prokuratúre, orgánom činným v trestnom konaní, notárovi, súdnemu exekútorovi, daňovému úradu, správcovi podľa osobitného predpisu,16) znalcovi z odboru stavebníctvo – odvetvie odhad hodnoty nehnuteľností, znalcovi z odboru poľnohospodárstvo – odvetvie odhad poľnohospodárskej pôdy, znalcovi z odboru lesníctvo - odvetvie odhad hodnoty lesov a osobe, ktorá vyhotovuje cenové mapy.

(6)	Verejnosť zbierky listín je obmedzená. Prístup k listinám uloženým v zbierke listín sa umožňuje len vlastníkovi nehnuteľnosti alebo inej oprávnenej osobe, ich bezprostredným právnym predchodcom a bezprostredným právnym nástupcom, fyzickej osobe, ktorá vykonáva geodetické a kartografické činnosti podľa § 84, znalcovi z odboru geodézie a kartografie, súdu, prokuratúre, orgánom činným v trestnom konaní, štátnemu orgánu, ktorý v rozsahu ustanovenom osobitnými predpismi) plní úlohy na úseku ochrany ústavného zriadenia, vnútorného poriadku a bezpečnosti štátu, notárovi, súdnemu exekútorovi, správcovi podľa osobitného predpisu,16) daňovému úradu a na účely výkonu štátnej služby štátnemu zamestnancovi, ktorého služobným úradom je úrad. Prístup k listinám uloženým v zbierke listín sa umožňuje aj Národnému bezpečnostnému úradu, Policajnému zboru a Vojenskému spravodajstvu na účely vykonávania bezpečnostných previerok v ich pôsobnosti podľa osobitného predpisu.)

(7)	Okresný úrad sprístupní katastrálny operát fyzickej osobe, ktorá má spôsobilosť vykonávať geodetické a kartografické činnosti podľa tohto zákona alebo podľa osobitného predpisu,) na základe preukazu vyhotoviteľa geodetických a kartografických činností. 

(8)	Prístup ku katastrálnemu operátu v pôsobnosti Ministerstva obrany Slovenskej republiky je obmedzený a umožňuje sa len vlastníkovi nehnuteľnosti a inej oprávnenej osobe alebo osobe, ktorá vykonáva geodetické a kartografické činnosti pre potreby obrany a bezpečnosti štátu, znalcovi z odboru geodézie a kartografie, súdu, prokuratúre, orgánom činným v trestnom konaní, notárovi a súdnemu exekútorovi.

§ 11
Vydanie a zapožičanie katastrálneho operátu

(1)	Katastrálny operát alebo jeho časť možno vydať, ak to ustanovuje medzinárodná zmluva, ktorou je Slovenská republika viazaná, ak odsek 3 neustanovuje inak. 

(2)	Katastrálny operát alebo jeho časť možno zapožičať na nevyhnutne potrebný čas súdu, prokuratúre, orgánom činným v trestnom konaní alebo iným osobám podľa osobitných predpisov.) 

(3)	Originál katastrálnej mapy, originál mapy bývalého pozemkového katastra, originál mapy určeného operátu, originál mapy pozemkovej knihy, originál listu vlastníctva v listinnej podobe a originál vložky pozemkovej knihy nemožno vydať ani zapožičať.

(4)	Pred vydaním alebo zapožičaním dokumentačných materiálov v listinnej podobe a listín vyhotovených okresným úradom alebo inými štátnymi orgánmi a účastníkmi právnych úkonov okresný úrad vyhotoví ich osvedčenú kópiu.

TRETIA ČASŤ

ORGÁNY ŠTÁTNEJ SPRÁVY NA ÚSEKU KATASTRA A SÚČINNOSŤ PRI SPRAVOVANÍ KATASTRA

Prvý oddiel
ORGÁNY ŠTÁTNEJ SPRÁVY NA ÚSEKU KATASTRA
§ 12

(1)	Ústredným orgánom štátnej správy na úseku katastra je úrad.
(2)	Miestnymi orgánmi štátnej správy na úseku katastra sú okresné úrady. 
(3)	Na území vojenského obvodu orgánom štátnej správy na úseku katastra je Ministerstvo obrany Slovenskej republiky.

§ 13
Pôsobnosť úradu

(1)	Úrad

a)	vypracúva koncepciu a smer rozvoja katastra,
b)	riadi, kontroluje a usmerňuje výkon štátnej správy na úseku katastra,
c)	zabezpečuje medzinárodnú spoluprácu na úseku katastra,
d)	spravuje katastrálny operát,
e)	spravuje informačný systém katastra nehnuteľností, 
f)	rozhoduje o odvolaní proti rozhodnutiu o zamietnutí vkladu,
g)	vykonáva štátny dozor na úseku katastra prostredníctvom katastrálnej inšpekcie,
h)	overuje osobitnú odbornú spôsobilosť rozhodovať o vklade a vydáva a odoberá osvedčenie o osobitnej odbornej spôsobilosti rozhodovať o vklade,
i)	overuje osobitnú odbornú spôsobilosť na vykonávanie geodetických a kartografických činností a vydáva a odoberá osvedčenie o osobitnej odbornej spôsobilosti na autorizačné a úradné overovanie výsledkov geodetických a kartografických činností,
j)	vedie zoznam autorizovaných geodetov a kartografov na vykonávanie geodetických a kartografických činností,
k)	rozhoduje v pochybnostiach podľa § 4 ods. 2 a § 5 ods. 10,
l)	rozhoduje v pochybnostiach o spôsobe aktualizácie vektorovej katastrálnej mapy,
m)	poskytuje údaje z katastra,
n)	zabezpečuje zostavenie registra obnovenej evidencie pozemkov,
o)	zabezpečuje obnovu katastrálneho operátu a rozhoduje o jej začatí,
p)	zabezpečuje zdrojovú evidenciu pre tému priestorových údajov parcely katastra nehnuteľností,)
q)	spracúva osobné údaje,) ktoré sú obsahom úradných dokladov, aj bez súhlasu dotknutej osoby kopírovaním, skenovaním alebo iným zaznamenávaním úradných dokladov v rozsahu nevyhnutnom na účely katastra,
r)	vykonáva ďalšie úlohy vyplývajúce z tohto zákona alebo osobitných predpisov.

(2)	Úrad okrem pôsobnosti podľa odseku 1 vydáva preukaz vyhotoviteľa geodetických a kartografických činností; vzor preukazu je uvedený v prílohe č. 1. Platnosť preukazu vyhotoviteľa geodetických a kartografických činností je päť rokov s možnosťou jednorazového predĺženia o päť rokov. 

§ 14
Pôsobnosť okresného úradu na úseku katastra

(1)	Okresný úrad 

a)	vykonáva katastrálne konanie,
b)	kontroluje a úradne overuje výsledky geodetických a kartografických činností, 
c)	preberá, dokumentuje, archivuje a sprístupňuje výsledky geodetických a kartografických činností, 
d)	spracúva sumárne údaje o pôdnom fonde,
e)	overuje kópie geometrických plánov a kópie operátu vytýčenia hraníc pozemkov, 
f)	overuje kópie alebo rovnopisy verejných listín alebo iných listín pre potreby orgánov štátnej správy na úseku katastra,
g)	prejednáva priestupky a iné správne delikty na úseku katastra,
h)	spracúva osobné údaje,22) ktoré sú obsahom úradných dokladov, aj bez súhlasu dotknutej osoby kopírovaním, skenovaním alebo iným zaznamenávaním úradných dokladov v rozsahu nevyhnutnom na účely katastra,
i)	vykonáva ďalšie úlohy vyplývajúce z tohto zákona alebo osobitných predpisov.

(2)	Okresný úrad v mene úradu

a)	spravuje katastrálny operát,
b)	poskytuje údaje z katastra.

(3)	Okresný úrad v sídle kraja okrem pôsobnosti podľa odsekov 1 a 2 plní úlohy podľa osobitného predpisu.)

§ 15
Pôsobnosť Ministerstva obrany Slovenskej republiky
(1)	Ministerstvo obrany Slovenskej republiky vo vojenských obvodoch
a)	vykonáva katastrálne konanie v prvom stupni a druhom stupni,
b)	spravuje katastrálny operát, 
c)	spravuje osobitný informačný systém katastra nehnuteľností, 
d)	rozhoduje v pochybnostiach podľa § 4 ods. 2 a § 5 ods. 10, 
e)	rozhoduje v pochybnostiach o spôsobe aktualizácie vektorovej katastrálnej mapy, 
f)	poskytuje údaje z katastra, 
g)	rozhoduje o začatí obnovy katastrálneho operátu,
h)	spracúva osobné údaje,22) ktoré sú obsahom úradných dokladov, aj bez súhlasu dotknutej osoby kopírovaním, skenovaním alebo iným zaznamenávaním úradných dokladov v rozsahu nevyhnutnom na účely katastra, 
i)	kontroluje a úradne overuje výsledky geodetických a kartografických činností, 
j)	preberá, dokumentuje, archivuje a sprístupňuje výsledky geodetických a kartografických činností, 
k)	spracúva sumárne údaje o pôdnom fonde, 
l)	overuje kópie geometrických plánov a kópie operátu vytýčenia hraníc pozemkov, 
m)	overuje kópie alebo rovnopisy verejných listín alebo iných listín pre potreby orgánov štátnej správy na úseku katastra, 
n)	prejednáva priestupky a iné správne delikty na úseku katastra, 
o)	vykonáva ďalšie úlohy vyplývajúce z tohto zákona alebo osobitných predpisov. 

(2)	Osobitný informačný systém katastra nehnuteľností je informačný systém verejnej správy, ktorý slúži na zber, uloženie, spravovanie a poskytovanie údajov a poskytovanie služieb katastra vo vojenských obvodoch. 

Druhý oddiel
SÚČINNOSŤ PRI SPRAVOVANÍ KATASTRA

§ 16
Štátne orgány, orgány územnej samosprávy, iné orgány verejnej moci a iné osoby sú povinné poskytnúť orgánom štátnej správy na úseku katastra súčinnosť potrebnú na plnenie úloh podľa tohto zákona.

§ 17
Súčinnosť vlastníkov a iných oprávnených osôb

(1)	Vlastníci a iné oprávnené osoby sú povinní

a)	dbať, aby všetky údaje katastra týkajúce sa nehnuteľnosti, vlastníka alebo inej oprávnenej osoby, ako aj zmeny týchto údajov mohli byť v katastri riadne evidované, a ohlásiť každú zmenu okresnému úradu do 30 dní odo dňa vzniku, zmeny alebo zániku rozhodujúcej skutočnosti na zápis do katastra; to neplatí, ak zmena vyplýva z verejnej listiny predloženej na zápis podľa § 18 alebo § 19,
b)	poskytovať okresnému úradu pravdivé a úplné informácie a predkladať na výzvu okresného úradu v určenej lehote doklady potrebné v katastrálnom konaní, 
c)	poskytnúť na výzvu okresného úradu ústne alebo písomné vysvetlenie nevyhnutné pri plnení úloh okresného úradu, 
d)	označiť na svoje náklady lomové body hraníc pozemkov; táto povinnosť sa nevzťahuje na záložného veriteľa, oprávneného z predkupného práva, oprávneného z vecného bremena a nájomcu.

(2)	Označiť lomové body hraníc pozemku podľa odseku 1 písm. d) nie je potrebné, ak ide o hranice

a)	pozemku, ktoré sú predmetom súdneho sporu,
b)	parcely registra „E“,
c)	pozemkov evidovaných ako parcely registra „C“, ktoré sú spoločne obhospodarované v jednom celku, ak netvoria vonkajší obvod tohto celku.

(3)	Ak osoba, ktorá je povinná označiť lomové body hraníc pozemkov, napriek výzve okresného úradu alebo katastrálnej komisie zriadenej podľa § 78 v určenej lehote tieto neoznačí, môže ich dať označiť okresný úrad na náklady tejto osoby.

§ 18
Súčinnosť obcí

Obec je povinná

a)	zasielať okresnému úradu svoje rozhodnutia o nehnuteľnostiach a o právach k nehnuteľnostiam do 30 dní odo dňa nadobudnutia ich právoplatnosti a listiny týkajúce sa nehnuteľností a práv k nehnuteľnostiam, ako aj iné údaje súvisiace s evidovaním nehnuteľností a práv viažucich sa k nim v katastri do 30 dní odo dňa ich vyhotovenia; na podnet okresného úradu opraviť v určenej lehote chyby v písaní a počítaní, ako aj iné zrejmé nesprávnosti v týchto rozhodnutiach a listinách,
b)	oznamovať okresnému úradu zmeny údajov katastra, ktoré zistila, a to do 30 dní odo dňa ich zistenia,
c)	označiť lomové body územnosprávnych hraníc obcí spôsobom, ktorý určí okresný úrad a starať sa o ich trvalé označenie; ak obec napriek výzve okresného úradu alebo katastrálnej komisie zriadenej podľa § 78 určeným spôsobom lomové body neoznačí, môže ich dať označiť okresný úrad na náklady obce,
d)	vyhlasovať na svojom území začatie katastrálneho konania na základe oznámenia okresného úradu, poskytovať súčinnosť pri zabezpečovaní účasti vlastníkov a iných oprávnených osôb, ktoré majú trvalý pobyt alebo sídlo v obci na tomto konaní, podávať informácie o vlastníkoch a iných oprávnených osobách a prostredníctvom svojich zástupcov sa zúčastniť na katastrálnom konaní.

§ 19
Súčinnosť štátnych orgánov, notárov, súdnych exekútorov, správcov a dražobníkov

(1)	Štátne orgány, notári, súdni exekútori, správcovia podľa osobitného predpisu22) a dražobníci podľa osobitného predpisu) sú povinní zasielať okresnému úradu nimi vyhotovené verejné listiny a iné listiny o nehnuteľnostiach a o právach k nehnuteľnostiam, ako aj iné údaje súvisiace s evidovaním nehnuteľností v katastri a práv viažucich sa k nim; táto povinnosť sa nevzťahuje na zmluvy o nehnuteľnostiach a o právach k nehnuteľnostiam vyhotovené vo forme notárskej zápisnice.

(2)	Osoby uvedené v odseku 1 sú povinné zasielať nimi vyhotovené verejné listiny a iné listiny o nehnuteľnostiach a o právach k nehnuteľnostiam, ako aj iné údaje súvisiace s evidovaním nehnuteľností v katastri a práv viažucich sa k nim do 30 dní odo dňa ich vyhotovenia; ak je verejnou listinou rozhodnutie štátneho orgánu, počíta sa lehota odo dňa právoplatnosti rozhodnutia.

(3)	Osoby uvedené v odseku 1 sú povinné na podnet okresného úradu poskytovať nevyhnutnú súčinnosť a opraviť chyby v písaní a počítaní, ako aj iné zrejmé nesprávnosti v nimi vyhotovených verejných listinách a iných listinách za podmienok a spôsobom podľa osobitných predpisov.)

§ 20
 Vstup a vjazd na cudzie nehnuteľnosti

(1)	Zamestnanci vykonávajúci štátnu službu na úseku katastra a osoby, ktoré vykonávajú alebo kontrolujú geodetické a kartografické činnosti a znalci z odboru geodézie a kartografie sú oprávnení po predchádzajúcej dohode alebo upozornení vlastníka nehnuteľnosti vstupovať a vchádzať dopravným prostriedkom na jeho nehnuteľnosti v rozsahu a spôsobom nevyhnutným na plnenie úloh podľa tohto zákona na nevyhnutne potrebný čas.

(2)	Osoba podľa odseku 1 je povinná 

a)	konať tak, aby nespôsobila ujmu na právach a právom chránených záujmoch vlastníkov dotknutých nehnuteľností, ak sa jej nedá vyhnúť, obmedziť ujmu na najmenšiu možnú mieru,
b)	uviesť nehnuteľnosti po skončení nevyhnutných prác do pôvodného stavu, alebo ak to nie je možné, uhradiť vlastníkovi nehnuteľnosti spôsobenú škodu.

(3)	Vstupovať a vchádzať dopravným prostriedkom na nehnuteľnosti určené na obranu a na ochranu vnútorného poriadku a bezpečnosti štátu, ako aj na ochranu štátnych hmotných rezerv, môžu osoby podľa odseku 1 len so súhlasom ústredného orgánu štátnej správy, v správe ktorého sa dotknutá  nehnuteľnosť nachádza. Obdobne sa postupuje aj v objektoch cudzích diplomatických misií.

(4)	Vstupovať a vchádzať s dopravným prostriedkom na nehnuteľnosti, ktoré sú súčasťou železničnej infraštruktúry,) môžu osoby podľa odseku 1 len so súhlasom prevádzkovateľa dráhy, v správe ktorého sa dotknutá nehnuteľnosť nachádza.

(5)	Subjekty spravujúce zariadenia, ktoré môžu ohroziť život alebo zdravie, sú povinné umožniť fyzickým osobám a právnickým osobám vykonávajúcim geodetické a kartografické činnosti vstup alebo vjazd do týchto zariadení spolu so zabezpečením ich ochrany zdravia a bezpečnosti pri práci.

§ 21
Oznamovacia povinnosť

Okresný úrad prostredníctvom úradu oznamuje príslušným štátnym orgánom skutočnosť nasvedčujúcu, že došlo k porušeniu všeobecne záväzného právneho predpisu,) o ktorom sa dozvedel pri výkone štátnej správy.

ŠTVRTÁ ČASŤ
KATASTRÁLNE KONANIE

Prvý oddiel
Všeobecné ustanovenia

§ 22

(1)	Katastrálnym konaním je 

a)	konanie o vklade,
b)	konanie o zázname, 
c)	konanie o poznámke, 
d)	doplňovanie alebo zmena evidovaných údajov o vlastníkovi, inej oprávnenej osobe alebo o nehnuteľnosti (ďalej len „doplňovanie údajov katastra“),
e)	prešetrovanie údajov katastra, 
f)	konanie o oprave chyby,
g)	konanie o zmene hraníc katastrálnych území,
h)	konanie o obnove katastrálneho operátu,
i)	revízia údajov katastra.

(2)	Právo k nehnuteľnosti uvedené v § 5 ods. 1 písm. c) sa do katastra zapisuje v konaní o vklade a v konaní o zázname. 

(3)	Na katastrálne konanie vykonávané v elektronickej podobe sa primerane použijú ustanovenia osobitného predpisu.)

(4)	Ak je to potrebné, okresný úrad určí na vykonanie úkonu v katastrálnom konaní primeranú lehotu, pokiaľ ju neustanovuje tento zákon alebo osobitný zákon; lehota nesmie byť kratšia ako desať dní.

(5)	Katastrálne konanie je začaté dňom doručenia návrhu na začatie katastrálneho konania alebo dňom doručenia verejnej listiny, zmluvy podľa § 47 ods. 4 alebo inej listiny na zápis do katastra okresnému úradu príslušnému konať vo veci. Ak sa katastrálne konanie začína na podnet okresného úradu, je konanie začaté dňom, keď okresný úrad urobil voči účastníkovi konania, voči vlastníkovi, inej oprávnenej osobe alebo osobe, v prospech ktorej sa má zápis do katastra vykonať, prvý úkon.

(6)	Začatie katastrálneho konania okresný úrad účastníkom konania neoznamuje, ak tento zákon v § 76 ods. 2 alebo osobitný predpis8) neustanovuje inak.

§ 23

(1)	Na katastrálne konanie je príslušný okresný úrad, v ktorého územnom obvode sa nachádza nehnuteľnosť, ktorej sa konanie týka, ak odseky 2 a 3 neustanovujú inak. 

(2)	Ak sa konanie o vklade, konanie o zázname alebo konanie o zmene hraníc katastrálnych území týka nehnuteľností nachádzajúcich sa v územnom obvode viacerých okresných úradov, je príslušný konať o celom návrhu ten okresný úrad, ktorému bol návrh doručený v poradí ako prvému alebo ktorý začal konať vo veci ako prvý, ak sa konanie začalo bez návrhu. Okresný úrad, ktorému bol návrh doručený v poradí ako prvému alebo ktorý začal konať vo veci ako prvý, bezodkladne upovedomí o začatí konania dotknuté okresné úrady.

(3)	Ak existuje dôvodná obava, že v konaní o vklade alebo v konaní o zázname  okresný úrad nedodrží lehotu podľa tohto zákona, môže predseda úradu na určený čas  a v určených konaniach rozhodnúť o tom, že v konaní o vklade rozhodne alebo v konaní o zázname bude konať zamestnanec iného okresného úradu vykonávajúci štátnu službu na úseku katastra. Na rozhodovanie predsedu úradu podľa prvej vety sa nevzťahuje všeobecný predpis o správnom konaní.8) 

§ 24
Návrh na začatie katastrálneho konania

(1)	Návrh na začatie katastrálneho konania je možné podať v listinnej podobe alebo v elektronickej podobe. 

(2)	Ak je navrhovateľom fyzická osoba, návrh na začatie katastrálneho konania musí podpísať vlastnoručne alebo svojím zaručeným elektronickým podpisom,) inak okresný úrad na tento návrh neprihliada. Ak je navrhovateľom právnická osoba, návrh na začatie katastrálneho konania musí byť podpísaný vlastnoručne osobou oprávnenou konať v jej mene alebo jej zaručeným elektronickým podpisom28) s pripojenou časovou pečiatkou) alebo jej  zaručenou elektronickou pečaťou) s pripojenou časovou pečiatkou,30) inak okresný úrad na tento návrh neprihliada.

(3)	Návrh na začatie katastrálneho konania musí byť podaný v štátnom jazyku, v českom jazyku alebo v preklade do slovenského jazyka osobou vedenou ako prekladateľ podľa osobitného predpisu.) 

(4)	Návrh  na začatie katastrálneho konania musí obsahovať

a)	identifikačné údaje navrhovateľa

1.	meno, priezvisko, rodné priezvisko, dátum narodenia, rodné číslo alebo ak ide o cudzinca iný identifikátor, miesto trvalého pobytu, adresu na doručovanie, ak je odlišná od miesta trvalého pobytu, údaj o štátnej príslušnosti, ak ide o fyzickú osobu,
2.	obchodné meno alebo názov, identifikačné číslo organizácie, sídlo, adresu na doručovanie, ak je odlišná od sídla, ak ide o  právnickú osobu, 

b)	označenie okresného úradu, ktorému je návrh adresovaný,
c)	uvedenie, čoho sa navrhovateľ domáha, 
d)	označenie nehnuteľností v rozsahu podľa § 26 ods. 2 písm. c) a d), f) a g),
e)	označenie veľkosti spoluvlastníckeho podielu; podiel sa vyjadruje zlomkom k celku,
f)	číslo úradného overenia geometrického plánu, ak sa vyžaduje podľa § 25 ods. 1 písm. c),
g)	údaj o mieste a čase zverejnenia povinne zverejňovanej zmluvy,)
h)	označenie príloh, 
i)	žiadosť o zaslanie oznámenia o vykonaní záznamu, o vykonaní poznámky alebo oznámenia o výsledku prešetrenia údajov katastra prostredníctvom elektronickej pošty na uvedenú elektronickú adresu alebo do elektronickej schránky,) ak navrhovateľ žiada oznámiť vykonanie zápisu do katastra alebo oznámiť výsledok prešetrenia údajov katastra v elektronickej podobe,
j)	žiadosť o urýchlené konanie o vklade, ak navrhovateľ žiada o jeho urýchlenie.

(5) Návrhy na začatie katastrálneho konania v elektronickej podobe prijíma okresný úrad prostredníctvom prístupového miesta.14) 

(6) Okresný úrad zaeviduje dátum, hodinu, minútu a sekundu prijatia návrhu na začatie katastrálneho konania. Ak bol návrh na začatie katastrálneho konania podaný v listinnej podobe, okresný úrad vyznačí na návrhu dátum, hodinu a minútu prijatia návrhu.

§ 25
Prílohy návrhu na začatie katastrálneho konania

(1)	Prílohou návrhu na začatie katastrálneho konania je

a)	zmluva, verejná listina alebo iná listina, na ktorej základe sa má zápis vykonať, ak na vykonanie zápisu nepostačuje samotný návrh,
b)	verejná listina alebo iná listina, ktorá potvrdzuje právo k nehnuteľnosti, ak právo k nehnuteľnosti nie je zapísané v liste vlastníctva, 
c)	geometrický plán, ak ide o vznik, zmenu a zánik práv alebo iných údajov k pozemkom, ktoré vznikli reálnym rozdelením alebo zlúčením, o zápis vecného bremena k časti pozemku, o zápis budovy, rozostavanej budovy, podzemnej stavby, rozostavanej podzemnej stavby, ak tieto nie sú evidované v súbore geodetických informácií, ak ide o zápis chráneného územia alebo ak nie je možné vyhotoviť identifikáciu parciel podľa písmena d),
d)	identifikácia parciel, ak vlastnícke právo k nehnuteľnosti nie je zapísané v liste vlastníctva,
e)	plnomocenstvo alebo dohoda o plnomocenstve, ak je účastník konania pri uzavretí zmluvy alebo v katastrálnom konaní zastúpený splnomocnencom; pravosť podpisu splnomocniteľa musí byť úradne osvedčená notárom podľa osobitného predpisu,)  
f)	čestné vyhlásenie o splnení podmienok podľa § 59a Obchodného zákonníka alebo čestné vyhlásenie, že sa podmienky na danú právnickú osobu nevzťahujú, 
g)	listina preukazujúca existenciu pohľadávky alebo jej vznik v budúcnosti, ak ide o  zápis záložného práva, ktoré vzniká zo zákona,) 
h)	listiny, ktoré majú dôkaznú hodnotu pre katastrálne konanie.

(2)	Ak ide o návrh na začatie katastrálneho konania týkajúceho sa majetkovoprávneho vysporiadania líniovej stavby,) geometrický plán je prílohou návrhu na začatie prvého katastrálneho konania. Pre ďalšie katastrálne konania, týkajúce sa majetkovoprávneho vysporiadania líniovej stavby, uskutočňované v rámci územného obvodu jedného katastrálneho územia, nie je potrebné geometrický plán prikladať.

(3)	Ak je návrh na začatie katastrálneho konania podaný v listinnej podobe, musí navrhovateľ predložiť všetky prílohy v origináli alebo v úradne osvedčenej kópii, a to v listinnej podobe; geometrický plán musí navrhovateľ predložiť v origináli alebo v kópii overenej okresným úradom.

(4)	Ak je návrh na začatie katastrálneho konania podaný v elektronickej podobe, musí navrhovateľ predložiť všetky prílohy v elektronickej podobe podpísané zaručeným elektronickým podpisom s pripojenou časovou pečiatkou alebo zaručenou elektronickou pečaťou s pripojenou časovou pečiatkou vyhotoviteľa prílohy alebo osobou oprávnenou vykonať zaručenú konverziu;) geometrický plán môže navrhovateľ predložiť v listinnej podobe.

(5)	Ak sa katastrálne konanie začína bez návrhu, k verejnej listine, zmluve podľa § 47 ods. 4 alebo inej listine musí vyhotoviteľ verejnej listiny, zmluvy podľa § 47 ods. 4 alebo inej listiny, alebo osoba, v prospech ktorej sa má zápis vykonať, predložiť prílohy podľa odseku 1 písm. b) až e) a h), ak sa vyžadujú pre vykonanie zápisu.

§ 26
Spôsobilosť zmlúv, verejných listín a iných listín na zápis do katastra

(1)	Na zápis do katastra je spôsobilá v štátnom jazyku, českom jazyku alebo v úradne osvedčenom preklade do slovenského jazyka písomne vyhotovená zmluva, verejná listina alebo iná listina bez chýb v písaní, počítaní a iných zrejmých nesprávností. 

(2)	Zmluva, verejná listina alebo iná listina musí obsahovať označenie

a)	účastníka 

1.	ak ide o fyzickú osobu meno, priezvisko, rodné priezvisko, dátum narodenia, rodné číslo alebo ak ide o cudzinca iný identifikátor, miesto trvalého pobytu a údaj o štátnej príslušnosti nadobúdateľa práva, ak nejde o štátneho občana Slovenskej republiky,

2.	ak ide o právnickú osobu názov, sídlo a identifikačné číslo organizácie, alebo ak ide o zahraničnú právnickú osobu, iné číslo, ktoré jej bolo pridelené na účely jednoznačnej identifikácie podľa právneho poriadku štátu, v ktorom má sídlo alebo miesto podnikania,

b)	právneho úkonu, jeho predmetu, miesta a dátum uzavretia právneho úkonu,
c)	katastrálneho územia,  
d)	pozemku, výmery pozemku a druhu pozemku; pozemok musí byť označený parcelným číslom parcely registra „C“ alebo parcely registra „E“,
e)	čísla úradného overenia geometrického plánu, ak sa geometrický plán vyžaduje podľa § 25 ods. 1 písm. c),
f)	budovy, rozostavanej budovy, podzemnej stavby, rozostavanej podzemnej stavby súpisným číslom alebo popisným názvom, ak sa súpisné číslo neprideľuje, parcelného čísla pozemku, alebo pozemkov, na ktorých je budova, rozostavaná budova postavená, alebo pod ktorými je podzemná stavba alebo rozostavaná podzemná stavba postavená,
g)	bytu, nebytového priestoru, rozostavaného bytu alebo rozostavaného nebytového priestoru alebo podzemného priestoru alebo rozostavaného podzemného priestoru jeho číslom, číslom podlažia, číslom vchodu a súpisným číslom budovy alebo podzemnej stavby, popisným názvom budovy, v ktorej sa byt, nebytový priestor, rozostavaný byt alebo rozostavaný nebytový priestor nachádza, ak sa súpisné číslo neprideľuje, parcelným číslom pozemku alebo pozemkov, na ktorých je  budova postavená, alebo pod ktorými je podzemná stavba postavená, označenie spoluvlastníckeho podielu na spoločných častiach, spoločných zariadeniach a príslušenstve bytového domu, označenie spoluvlastníckeho podielu na pozemku a na priľahlom pozemku,
h)	veľkosti spoluvlastníckeho podielu; podiel sa vyjadruje zlomkom k celku.

(3)	Každý je povinný používať aktuálne údaje katastra ako podklad na písomné vyhotovovanie zmlúv, verejných listín a iných listín.

§ 27
Plomba o začatí katastrálneho konania alebo konania podľa osobitného predpisu

(1)	Plomba je výsledok administratívno-technického úkonu, ktorým okresný úrad informuje, že údaje katastra sú dotknuté konaním o vklade, konaním o zázname, konaním o poznámke, konaním o oprave chyby, doplnením údajov katastra, konaním o zmene hraníc katastrálneho územia, konaním o obnove katastrálneho operátu, protestom prokurátora,  alebo konaním o zmene údajov schváleného registra obnovenej evidencie pozemkov podľa osobitného predpisu.)

(2)	Plomba sa vyznačí v katastri najneskôr v najbližší pracovný deň nasledujúci po dni, v ktorom sa konanie podľa odseku 1 začalo; plomba sa vyznačí v poradí, v akom bolo konanie začaté.
(3)	Okresný úrad zruší plombu, ak pominuli dôvody jej vyznačenia. 

§ 28

Rozhodnutie v katastrálnom konaní okresný úrad vyhotovuje v listinnej podobe alebo v elektronickej podobe.

Zápis do katastra
§ 29

Zápis do katastra je zapísanie údajov o nehnuteľnostiach, vlastníkoch a iných oprávnených osobách, právach k nehnuteľnostiam alebo iných údajov v katastrálnom operáte alebo zapísanie ich zmeny okresným úradom. 

§ 30

(1) Zápis do súboru popisných informácií katastra vykoná okresný úrad zo zmlúv, verejných listín a iných listín) do informačného systému katastra; na zápis možno použiť elektronický podklad, ktorý je prílohou zmlúv, verejných listín a iných listín a je výsledkom geodetických a kartografických činností podľa § 84 písm. a), b) a e).

(2) Zápis do súboru geodetických informácií katastra vykoná okresný úrad z elektronického podkladu, ktorý je výsledkom autorizačne a úradne overených geodetických a kartografických činností podľa § 94 ods. 2 alebo § 95 ods. 4, a na ktorého základe sú vyhotovené zmluvy, verejné listiny a iné listiny.

§ 31 

Práva k tej istej nehnuteľnosti týkajúce sa jedného vlastníka sa zapisujú v poradí, v akom sa okresnému úradu doručili návrhy na zápis práv do katastra alebo verejné listiny, zmluvy podľa § 47 ods. 4 alebo iné listiny na zápis práv k nehnuteľnosti do katastra. Ak je prílohou návrhu na vklad verejná listina alebo iná listina, ktorá preukazuje právo k nehnuteľnosti, ktorá je predmetom konania o vklade, a spĺňa podmienky podľa § 49, okresný úrad pred rozhodnutím o vklade právo z nej vyplývajúce zapíše do katastra.

§ 32

Vykonanému zápisu do katastra okresný úrad priradí číslo zmeny. Ak je zmluva, verejná listina alebo iná listina vyhotovená v listinnej podobe, vykonanie zápisu do katastra okresný úrad vyznačí aj na zmluve, verejnej listine alebo inej listine číslom konania, dátumom vykonania zápisu do katastra, menom, priezviskom a podpisom osoby, ktorá zápis do katastra vykonala.

§ 33	
Náhrada trov katastrálneho konania

Ak sa vlastník alebo iná oprávnená osoba bez ospravedlniteľného dôvodu nezúčastní na katastrálnom konaní napriek upozorneniu, že jeho účasť je nevyhnutná, a predvolanie mu bolo doručené, a tým sťaží alebo znemožní katastrálne konanie, je povinný nahradiť okresnému úradu trovy katastrálneho konania, ktoré sťažil alebo zmaril.

Druhý oddiel
Konanie o vklade
§ 34

(1)	Konanie o vklade je konanie, v ktorom okresný úrad rozhoduje o vklade práv k nehnuteľnostiam vyplývajúcich zo zmlúv, dohôd, písomných vyhlásení vkladateľov o vložení nehnuteľnosti do majetku právnických osôb, okrem zmlúv podľa § 47 ods. 4 (ďalej len „vkladová listina“) a vykonáva ich zápis. V konaní o vklade rozhoduje okresný úrad aj o vklade práv z dohôd o zmene poradia záložných práv) a vykonáva ich zápis.  

(2)	Vklad je úkon okresného úradu, ktorým na základe právoplatného rozhodnutia okresného úradu o povolení vkladu vzniká, mení sa alebo zaniká právo k nehnuteľnosti uvedené v § 5 ods. 1 písm. c) prvom až štvrtom bode zápisom do katastra. 

(3)	Právne účinky vkladu vznikajú na základe právoplatného rozhodnutia okresného úradu o jeho povolení.

(4)	Zrušením rozhodnutia okresného úradu o povolení vkladu právne účinky vkladu zanikajú.

(5)	Právo k nehnuteľnosti z vkladovej listiny sa do katastra zapisuje na základe rozhodnutia o povolení vkladu, ak § 47 ods. 4 neustanovuje inak.

(6) Ak sa prevádza nehnuteľnosť, ktorá nie je predmetom evidovania v katastri podľa § 4 ods. 1 písm. b) až f),  na základe zmluvy, nadobúda sa vlastníctvo účinnosťou tejto zmluvy.

(7) Na vznik záložného práva k nehnuteľnosti, ktorá nie je predmetom evidovania v katastri podľa § 4 ods. 1 písm. c) až f), sa vyžaduje registrácia záložného práva v Notárskom centrálnom registri záložných práv zriadenom podľa osobitného predpisu.) 

(8) Na konanie o vklade sa vzťahuje všeobecný predpis o správnom konaní.8)

§ 35
Návrh na vklad

(1)	Konanie o vklade sa začína na návrh ktoréhokoľvek účastníka vkladovej listiny, ak osobitný predpis neustanovuje inak.) 

(2)	Účastníkom konania o vklade (ďalej len „účastník konania“) je účastník vkladovej listiny, na ktorej základe má vzniknúť, zmeniť sa alebo zaniknúť právo k nehnuteľnosti. 

(3)	Predmetom návrhu na vklad musia byť všetky právne úkony, ktoré obsahuje vkladová listina a podliehajú vkladu, a všetky nehnuteľnosti, týkajúce sa právnych úkonov, ktoré obsahuje vkladová listina. Prílohou návrhu na vklad môže byť len jedna zmluvná listina, obsahom ktorej môže byť viac právnych úkonov.

(4)	Ak je vkladová listina vyhotovená v listinnej podobe, musí sa priložiť v dvoch vyhotoveniach; vkladová listina vyhotovená v elektronickej podobe sa prikladá v jednom vyhotovení. 

§ 36

Pred podaním návrhu na vklad v listinnej podobe môže účastník konania vyplniť oznámenie o návrhu na vklad v elektronickej podobe. Ak do 90 dní od vyplnenia oznámenia účastník konania nepodá návrh na vklad, oznámenie sa vymaže z evidencie. Číslo oznámenia, ak bolo vyplnené, uvedie účastník konania v návrhu na vklad.

§ 37

(1)	Okresný úrad preskúma vkladovú listinu z hľadiska, či obsahuje podstatné náležitosti vkladovej listiny, či je úkon urobený v predpísanej forme, či je vlastník alebo iná oprávnená osoba oprávnená nakladať s nehnuteľnosťou, či sú prejavy vôle dostatočne určité a zrozumiteľné, či zmluvná voľnosť alebo právo nakladať s nehnuteľnosťou nie sú obmedzené, či vkladová listina neodporuje zákonu, či zákon neobchádza, či sa neprieči dobrým mravom, či je účinná, či obsahuje a spĺňa náležitosti podľa § 26, a či vychádza z údajov katastra. Okresný úrad zároveň preskúma, či sú splnené procesné podmienky na povolenie vkladu. Pri rozhodovaní o vklade prihliada okresný úrad aj na iné skutočnosti, ktoré by mohli mať vplyv na povolenie vkladu. Uvedené skutočnosti posudzuje okresný úrad ku dňu vydania rozhodnutia o vklade. 

(2)	Ak ide o vkladovú listinu, ktorá bola vyhotovená vo forme notárskej zápisnice alebo autorizovaná advokátom, okresný úrad preskúma vkladovú listinu len v rozsahu, či právo nakladať s nehnuteľnosťou nie je obmedzené podľa § 57 ods. 2 písm. a), či je účinná, či obsahuje a spĺňa náležitosti podľa § 26, a či vychádza z údajov katastra. Okresný úrad neskúma účinnosť vkladovej listiny, ktorá bola vyhotovená vo forme notárskej zápisnice alebo autorizovaná advokátom, ak návrh na vklad podá notár, ktorý vkladovú listinu vyhotovil alebo advokát, ktorý vkladovú listinu autorizoval. Okresný úrad zároveň preskúma, či sú splnené procesné podmienky na povolenie vkladu. Uvedené skutočnosti posudzuje okresný úrad ku dňu vydania rozhodnutia o vklade. 

(3)	Pravosť podpisu prevodcu na zmluve o prevode nehnuteľnosti, podpisu záložcu na záložnej zmluve, podpisu povinného z predkupného práva na dohode o zriadení predkupného práva, podpisu oprávneného z predkupného práva na dohode o zrušení predkupného práva, podpisu povinného na zmluve o zriadení vecného bremena, podpisu oprávneného na dohode o zrušení vecného bremena, podpisu spoluvlastníkov na dohode o zrušení a vyporiadaní podielového spoluvlastníctva alebo na dohode o vyporiadaní bezpodielového spoluvlastníctva manželov musí byť úradne osvedčená notárom podľa osobitného predpisu.35) To neplatí, ak je vkladová listina vyhotovená vo forme notárskej zápisnice alebo autorizovaná advokátom. 

(4)	Ak je účastníkom vkladovej listiny Slovenská správa ciest, Národná diaľničná spoločnosť, a.s., Železnice Slovenskej republiky, Bratislava v skrátenej forme "ŽSR" alebo  Ministerstvo obrany SR, pravosť podpisu prevodcu na vkladovej listine alebo podpisu povinného z vecného bremena na zmluve o zriadení vecného bremena môže byť osvedčená aj okresným úradom alebo obcou podľa osobitného predpisu.) 

(5)	Ak je účastníkom vkladovej listiny Slovenská republika, štátny orgán, Fond národného majetku Slovenskej republiky, Slovenský pozemkový fond, obec, vyšší územný celok, alebo Železnice Slovenskej republiky, Bratislava v skrátenej forme "ŽSR", pravosť podpisu osôb oprávnených konať v ich mene nemusí byť úradne osvedčená. 

(6)	Ak vkladová listina obsahuje chyby v písaní, počítaní a iné zrejmé nesprávnosti, alebo neobsahuje všetky údaje uvedené v § 26, účastníci konania môžu vykonať opravu iba dodatkom ku vkladovej listine. 

§ 38
Prerušenie konania o vklade

(1)	Okresný úrad konanie o vklade preruší, ak

a)	sa začalo konanie o predbežnej otázke,
b)	nebol zaplatený správny poplatok,
c)	bol účastník konania vyzvaný, aby v určenej lehote doložil chýbajúce prílohy alebo aby odstránil nedostatky návrhu na vklad, alebo jeho príloh, 
d)	to zhodne navrhli všetci účastníci konania, a to najdlhšie na 60 dní,
e)	bolo účastníkovi konania predbežným opatrením nariadené, aby nenakladal s nehnuteľnosťou, o práve ku ktorej okresný úrad rozhoduje,
f)	právo nakladať s nehnuteľnosťou bolo obmedzené,) 
g)	bol doručený protest prokurátora alebo žaloba v správnom súdnictve proti predchádzajúcemu rozhodnutiu vydanému v konaní o vklade, proti predchádzajúcemu vykonaniu záznamu alebo proti predchádzajúcemu nevykonaniu záznamu, týkajúce sa nehnuteľnosti, právo ku ktorej je predmetom konania,
h)	účastník konania odstúpil od zmluvy alebo dohody) pred vydaním rozhodnutia o vklade,
i)	požiada úrad o vydanie rozhodnutia podľa § 4 ods. 2.

(2)	Ak účastník konania odstúpil od zmluvy alebo dohody pred vydaním rozhodnutia o vklade, okresný úrad v rozhodnutí o prerušení konania vyzve ostatných účastníkov konania, aby v lehote 60 dní odo dňa doručenia rozhodnutia o prerušení konania podali na súd návrh na určenie neplatnosti odstúpenia od zmluvy alebo dohody, ak spochybňujú platnosť odstúpenia od zmluvy alebo dohody. Podanie návrhu na určenie neplatnosti odstúpenia od vkladovej listiny je účastník konania povinný preukázať okresnému úradu najneskôr do piatich dní odo dňa uplynutia lehoty podľa prvej vety. 

(3)	Konanie o vklade sa prerušuje, ak mu predchádza skôr začaté konanie o vklade, skôr začaté konanie o zázname alebo ak tak ustanovuje osobitný predpis;) prerušenie konania o vklade sa vyznačí úradným záznamom v spise. Oznámenie o prerušení konania o vklade okresný úrad zašle účastníkom konania do 30 dní odo dňa doručenia návrhu na vklad. 

(4)	Ak okresný úrad rozhodol o prerušení konania o vklade alebo sa konanie o vklade prerušilo podľa odseku 3, lehota na rozhodnutie o vklade prestáva plynúť dňom vydania rozhodnutia o prerušení konania o vklade alebo dňom doručenia návrhu na vklad, ktorému predchádza skôr začaté konanie o vklade alebo skôr začaté konanie o zázname; plynutie lehoty pokračuje po odstránení prekážok, pre ktoré okresný úrad konanie o vklade prerušil, po márnom uplynutí lehoty uvedenej v rozhodnutí o prerušení konania o vklade alebo v deň nasledujúci po dni, kedy sa skôr začaté konanie o vklade alebo skôr začaté konanie o zázname skončilo.

§ 39
Zastavenie konania o vklade

(1)	Okresný úrad konanie o vklade zastaví, ak

a)	návrh na vklad nepodal účastník konania, 
b)	účastník konania odstúpil od zmluvy alebo dohody pred vydaním rozhodnutia o vklade a po prerušení konania podľa § 38 ods. 1 písm. h) nebol podaný v lehote  podľa § 38 ods. 2 návrh na súd na určenie neplatnosti odstúpenia od zmluvy alebo dohody,
c)	bol v tej istej veci zamietnutý návrh na vklad z dôvodu nesplnenia podmienok uvedených v § 37 ods. 1 alebo ods. 2,
d)	účastníci konania vzali návrh na vklad späť, 
e)	v určenej lehote nebol zaplatený správny poplatok, 
f)	účastník konania v určenej lehote neodstránil nedostatky, ktoré boli dôvodom prerušenia konania, a bol o možnosti zastavenia konania poučený,
g)	vo veci koná iný príslušný okresný úrad.

(2)	Proti rozhodnutiu o zastavení konania o vklade podľa odseku 1 písm. d), e) a g) sa nemožno odvolať. Zastavenie konania o vklade podľa odseku 1 písm. d) a g) okresný úrad vyznačí úradným záznamom v spise a oznámi túto skutočnosť účastníkom konania do 15 dní odo dňa vyznačenia.

§ 40
Rozhodnutie vo veci
(1)	Ak sú podmienky na vklad splnené, okresný úrad vklad povolí a zároveň vykoná zápis do katastra. 

(2)	Rozhodnutie o povolení vkladu nadobúda právoplatnosť dňom vydania rozhodnutia. 

(3)	Rozhodnutie o povolení vkladu okresný úrad zašle účastníkom konania do 15 dní odo dňa vydania rozhodnutia; doručením rozhodnutia o povolení vkladu sa považuje vykonanie zápisu za oznámené. 

(4)	Ak je účastník konania, ktorého práva k nehnuteľnosti vkladom zanikajú, v konaní o vklade alebo pri uzavretí vkladovej listiny zastúpený splnomocnencom, rozhodnutie o povolení vkladu zašle okresný úrad okrem splnomocnenca aj tomuto účastníkovi konania.

(5)	Ak nie sú podmienky na vklad splnené, okresný úrad návrh na vklad zamietne.

§ 41
Lehoty na rozhodnutie
 
Okresný úrad rozhodne do

a)	30 dní odo dňa doručenia návrhu na vklad,
b)	10 dní odo dňa doručenia návrhu na vklad, ak účastník konania pri doručení v návrhu na vklad žiada rozhodnúť o vklade v tejto lehote a súčasne zaplatil správny poplatok za urýchlené konanie; ak okresný úrad v tejto lehote nerozhodne, rozhodne v lehote podľa písmena a), 
c)	15 dní odo dňa doručenia návrhu na vklad, ak ide o vkladovú listinu podľa § 37 ods. 2.

§ 42

Konanie o vklade sa skončí dňom vykonania zápisu do katastra na základe rozhodnutia o povolení vkladu, dňom nadobudnutia právoplatnosti rozhodnutia o zastavení konania o vklade alebo dňom nadobudnutia právoplatnosti rozhodnutia o zamietnutí návrhu na vklad.

§ 43
Opravné prostriedky

(1)	Proti rozhodnutiu o povolení vkladu nie je možné podať odvolanie, návrh na obnovu konania a nie je ho možné preskúmať mimo odvolacieho konania. Proti rozhodnutiu o povolení vkladu je možné podať protest prokurátora alebo žalobu v správnom súdnictve.

(2)	Odvolanie proti rozhodnutiu o zastavení konania o vklade podľa § 39 ods. 1 písm. a) až c) a f) sa podáva na okresný úrad, ktorý rozhodnutie vydal, do 15 dní odo dňa jeho doručenia. Ak okresný úrad podanému odvolaniu nevyhovie v celom rozsahu, o odvolaní rozhodne okresný úrad v sídle kraja.

(3) 	Proti rozhodnutiu o zamietnutí návrhu na vklad je možné podať odvolanie. Odvolanie sa podáva na okresný úrad, ktorý rozhodnutie vydal, do 15 dní odo dňa jeho doručenia. Ak okresný úrad podanému odvolaniu nevyhovie v celom rozsahu, predloží ho spolu so spisovým materiálom úradu najneskôr do 30 dní odo dňa, keď mu bolo odvolanie doručené; o odvolaní rozhodne úrad do šiestich mesiacov odo dňa predloženia odvolania a spisového materiálu okresným úradom.

Osobitná odborná spôsobilosť rozhodovať o vklade
§ 44

(1)	V konaní o vklade rozhoduje v mene okresného úradu zamestnanec vykonávajúci štátnu službu na úseku katastra, ktorý má osobitnú odbornú spôsobilosť rozhodovať o vklade a poverenie predsedu úradu rozhodovať o vklade podľa § 46.

(2)	Osobitná odborná spôsobilosť rozhodovať o vklade je súhrn teoretických vedomostí, praktických skúseností a znalostí všeobecne záväzných právnych predpisov a ostatných predpisov upravujúcich oblasť katastra a súvisiacich s katastrom.

(3)	Osobitnú odbornú spôsobilosť rozhodovať o vklade môže získať zamestnanec, ktorý vykonáva štátnu službu na úseku katastra. Predpokladom na získanie osobitnej odbornej spôsobilosti rozhodovať o vklade je vysokoškolské vzdelanie druhého stupňa v študijnom odbore právo alebo v študijnom odbore geodézia a kartografia, prax v štátnej správe na úseku katastra najmenej šesť mesiacov a úspešné vykonanie odbornej skúšky.

§ 45

(1)	Overovanie osobitnej odbornej spôsobilosti rozhodovať o vklade vykonáva úrad prostredníctvom komisie na overovanie osobitnej odbornej spôsobilosti zriadenej predsedom úradu (ďalej len „komisia na overovanie“).

(2)	Po úspešnom vykonaní skúšky pred komisiou na overovanie vydá úrad na návrh komisie na overovanie zamestnancovi vykonávajúcemu štátnu službu na úseku katastra osvedčenie o osobitnej odbornej spôsobilosti rozhodovať o vklade. Po neúspešnom vykonaní skúšky môže zamestnanec vykonávajúci štátnu službu na úseku katastra opakovať skúšku najskôr po uplynutí šiestich mesiacov odo dňa konania skúšky.

(3)	Okresný úrad v sídle kraja alebo predseda komisie na overovanie môže podať úradu návrh na preskúšanie zamestnanca oprávneného rozhodovať o vklade. Návrh na preskúšanie sa oznámi aj zamestnancovi oprávnenému rozhodovať o vklade; v oznámení sa uvedie dátum, od ktorého dotknutý zamestnanec nesmie rozhodovať o vklade.

(4)	Zamestnanec oprávnený rozhodovať o vklade nesmie rozhodovať o vklade odo dňa odoslania návrhu okresného úradu v sídle kraja na preskúšanie alebo odo dňa podania návrhu predsedu komisie na overovanie úradu až do úspešného preskúšania. 

(5)	Úrad na návrh komisie na overovanie rozhodne o odobratí osvedčenia o osobitnej odbornej spôsobilosti rozhodovať o vklade zamestnancovi vykonávajúcemu štátnu službu na úseku katastra po neúspešnom preskúšaní podľa odseku 3 alebo po neúčasti na tomto preskúšaní bez ospravedlniteľného dôvodu.

(6)	Úrad na návrh komisie na overovanie rozhodne o odobratí osvedčenia o osobitnej odbornej spôsobilosti rozhodovať o vklade aj bez preskúšania podľa odseku 3 zamestnancovi vykonávajúcemu štátnu službu na úseku katastra, ktorý závažným spôsobom poruší všeobecne záväzné právne predpisy a ostatné predpisy upravujúce oblasť katastra a súvisiace s katastrom.

(7)	Na rozhodovanie o odobratí osvedčenia o osobitnej odbornej spôsobilosti rozhodovať o vklade sa nevzťahuje všeobecný predpis o správnom konaní.8) Rozhodnutie o odobratí osvedčenia o osobitnej odbornej spôsobilosti rozhodovať o vklade je preskúmateľné súdom.

(8)	Ak bolo zamestnancovi vykonávajúcemu štátnu službu na úseku katastra odobraté osvedčenie o osobitnej odbornej spôsobilosti rozhodovať o vklade, môže sa opätovne zúčastniť odbornej skúšky najskôr po uplynutí jedného roka odo dňa odobratia osvedčenia o osobitnej odbornej spôsobilosti rozhodovať o vklade.	

(9)	Podrobnosti o spôsobe, organizácii a priebehu skúšky, postupe pri odoberaní osvedčenia o osobitnej odbornej spôsobilosti rozhodovať o vklade a náležitosti rozhodnutia o odobratí osvedčenia o osobitnej odbornej spôsobilosti rozhodovať o vklade upraví skúšobný poriadok, ktorý vydá predseda úradu.

§ 46
Poverenie rozhodovať o vklade

(1)	Predseda úradu môže vydať zamestnancovi vykonávajúcemu štátnu službu na úseku katastra s osobitnou odbornou spôsobilosťou rozhodovať o vklade poverenie rozhodovať o vklade, ak je to potrebné na zabezpečenie účinnejšieho výkonu štátnej správy na úseku katastra; poverenie nadobúda účinnosť dňom jeho vydania. Na vydanie poverenia sa nevzťahuje všeobecný predpis o správnom konaní.8)

(2)	Minister obrany Slovenskej republiky môže vydať zamestnancovi vykonávajúcemu štátnu službu na úseku katastra s osobitnou odbornou spôsobilosťou rozhodovať o vklade v pôsobnosti Ministerstva obrany Slovenskej republiky poverenie rozhodovať o vklade, ak je to potrebné na zabezpečenie účinnejšieho výkonu štátnej správy na úseku katastra; poverenie nadobúda účinnosť dňom jeho vydania. Na vydanie poverenia sa nevzťahuje všeobecný predpis o správnom konaní.8)

(3)	Predseda úradu môže rozhodnúť o odobratí poverenia rozhodovať o vklade vydaného zamestnancovi vykonávajúcemu štátnu službu na úseku katastra s osobitnou odbornou spôsobilosťou rozhodovať o vklade z dôvodu zabezpečenia účinnejšieho výkonu štátnej správy na úseku katastra; na toto rozhodovanie sa nevzťahuje všeobecný predpis o správnom konaní.8)

(4)	Minister obrany Slovenskej republiky môže rozhodnúť o odobratí poverenia rozhodovať o vklade vydaného zamestnancovi vykonávajúcemu štátnu službu na úseku katastra s osobitnou odbornou spôsobilosťou rozhodovať o vklade v pôsobnosti Ministerstva obrany Slovenskej republiky z dôvodu zabezpečenia účinnejšieho výkonu štátnej správy na úseku katastra; na toto rozhodovanie sa nevzťahuje všeobecný predpis o správnom konaní.8)

(5)	Poverenie rozhodovať o vklade stratí platnosť 

a)	dňom vydania rozhodnutia o odobratí poverenia rozhodovať o vklade,
b)	po neúspešnom preskúšaní podľa § 45 ods. 3 alebo po neúčasti na tomto preskúšaní bez ospravedlniteľného dôvodu,
c)	dňom odobratia osvedčenia o osobitnej odbornej spôsobilosti rozhodovať o vklade podľa § 45 ods. 5,
d)	skončením vykonávania štátnej služby na úseku katastra.

Tretí oddiel
Konanie o zázname
§ 47

(1)	Konanie o zázname je konanie, v ktorom okresný úrad posudzuje zákonom ustanovené podmienky na zápis práv k nehnuteľnostiam vyplývajúcich z verejných listín, zmlúv podľa odseku 4 alebo iných listín (ďalej len „záznamová listina“) do katastra a vykonáva ich zápis. 

(2)	Záznam je úkon okresného úradu, ktorý má evidenčnú funkciu a nemá vplyv na vznik, zmenu ani zánik práv k nehnuteľnostiam. Záznam sa vykoná zápisom do katastra na základe záznamovej listiny.

(3)	Záznamom sa zapisuje právo k nehnuteľnosti, ktoré vyplýva alebo vzniklo, zmenilo sa alebo zaniklo zo zákona, z rozhodnutia štátneho orgánu, z rozhodnutia súdu, exekučného príkazu súdneho exekútora,) príklepom podľa osobitného predpisu) a právo k nehnuteľnosti nadobudnuté vydržaním.  

(4)	Záznamom sa zapisuje aj právo k nehnuteľnosti, ktoré vyplýva z nájomnej zmluvy, zo zmluvy o prevode správy majetku štátu, zmluvy o prevode správy majetku obce, zmluvy o prevode správy majetku vyššieho územného celku alebo iných skutočností svedčiacich o zverení správy majetku štátu, správy majetku obce alebo správy majetku vyššieho územného celku, zo zmluvy o výstavbe, vstavbe alebo nadstavbe) a zo zmluvy o postúpení pohľadávky zabezpečenej záložným právom k nehnuteľnosti.

(5)	Na konanie o zázname sa nevzťahuje všeobecný predpis o správnom konaní.8)

§ 48

(1)	Okresný úrad začne konanie o zázname bez návrhu alebo na návrh účastníka konania o zázname. 

(2)	Účastníkom konania o zázname je vlastník nehnuteľnosti, iná oprávnená osoba alebo osoba, v prospech ktorej sa má zápis do katastra vykonať.

§ 49

	Okresný úrad posúdi, či

a)	z návrhu na vykonanie záznamu alebo záznamovej listiny jednoznačne vyplýva vznik, existencia, zmena alebo zánik práva k nehnuteľnosti, ktoré je predmetom zápisu do katastra,
b)	záznamová listina obsahuje a spĺňa náležitosti podľa § 26,
c)	záznamová listina vychádza z údajov katastra o vlastníckom práve,
d)	záznamová listina vydaná podľa osobitného predpisu) spĺňa náležitosti podľa osobitného predpisu,51)
e)	sú splnené podmienky podľa § 54 ods. 1.

§ 50

(1)	Ak sú podmienky na vykonanie záznamu podľa § 49 splnené, okresný úrad vykoná záznam. 

(2)	Ak nie sú podmienky na vykonanie  záznamu podľa § 49 splnené, okresný úrad vráti záznamovú listinu tomu, kto ju predložil s uvedením dôvodu, pre ktorý záznam nebol vykonaný a zároveň zruší plombu. Dôvod, pre ktorý okresný úrad nevykonal  záznam, oznámi okresný úrad aj osobe, ktorej svedčí právo vyplývajúce zo záznamovej listiny.

(3)	Ak sú podmienky na vykonanie záznamu splnené vo vzťahu k niektorým nehnuteľnostiam, okresný úrad vykoná záznam len k týmto nehnuteľnostiam. O vykonaní záznamu k niektorým nehnuteľnostiam okresný úrad vyhotoví úradný záznam s uvedením dôvodu, pre ktorý vykonal záznam len k týmto nehnuteľnostiam a zruší plombu vyznačenú ku všetkým nehnuteľnostiam uvedeným v záznamovej listine. 

(4)	Ak je vlastnícke právo k nehnuteľnosti zapísané na liste vlastníctva a na vykonanie záznamu je predložená ďalšia verejná listina alebo iná listina, ktorá nevychádza z údajov katastra, okresný úrad nevykoná záznam a vráti verejnú listinu alebo inú listinu tomu, v koho prospech právo k nehnuteľnosti svedčí podľa listiny, alebo tomu, kto ju predložil a vyzve dotknuté osoby, aby uzavreli dohodu alebo podali na súde návrh na určenie práva k nehnuteľnosti.

§ 51

(1)	Okresný úrad vykoná záznam do

a)	60 dní odo dňa začatia konania o zázname, ak je návrh na začatie konania o zázname alebo záznamová listina podaná v listinnej podobe,
b)	30 dní odo dňa začatia konania o zázname, ak je návrh na začatie konania o zázname alebo záznamová listina podaná v elektronickej podobe,
c)	piatich pracovných dní odo dňa začatia konania o výmaze záložného práva.

(2)	Lehota na vykonanie záznamu neplynie, ak konaniu o zázname predchádza skôr začaté katastrálne konanie alebo ak okresný úrad požiada úrad o vydanie rozhodnutia podľa § 4 ods. 2; plynutie lehoty pokračuje v deň nasledujúci po dni, kedy bolo skôr začaté katastrálne konanie skončené alebo v deň nasledujúci po dni doručenia rozhodnutia podľa § 4 ods. 2 okresnému úradu. Spočívanie lehoty okresný úrad oznámi osobe, ktorej sa začaté konanie o zázname týka, do 15 dní odo dňa zistenia tejto skutočnosti.

§ 52

(1)	Konanie o zázname sa skončí dňom vykonania záznamu do katastra alebo dňom odoslania oznámenia o nevykonaní záznamu.

(2)	Okresný úrad oznámi do 15 dní odo dňa vykonania záznamu účastníkom konania o zázname, že vykonal záznam. Ak zápisom do katastra bolo dotknuté vlastnícke právo štátu alebo neznámych vlastníkov, vykonanie záznamu okresný úrad oznámi inej oprávnenej osobe. Vykonanie záznamu podľa § 50 ods. 3 oznámi okresný úrad účastníkom konania o zázname zaslaním úradného záznamu. Ak ide o zápis do katastra na základe rozhodnutia o schválení vykonania projektu pozemkových úprav,) okresný úrad vykonanie záznamu neoznamuje.
 
§ 53

(1)	Ako vlastníka alebo inú oprávnenú osobu zapíše okresný úrad do katastra osobu uvedenú v záznamovej listine, ak sa inou záznamovou listinou nepreukáže, že vlastníkom alebo inou oprávnenou osobou je iná osoba.

(2)	Pri zápise nehnuteľnosti uvedenej v § 5 ods. 1 písm. a) druhom a šiestom bode do katastra, sa ako vlastník zapíše osoba uvedená v listine podľa osobitného predpisu;) ak ide o nehnuteľnosť, ktorej sa neprideľuje súpisné číslo, ako vlastník sa zapíše osoba uvedená v kolaudačnom rozhodnutí alebo osoba, ktorá je v potvrdení stavebného úradu uvedená ako osoba, ktorá stavbu ohlásila. K návrhu sa priloží aj geometrický plán, ak budova alebo pozemok zastavaný budovou nie sú evidované v súbore geodetických informácií.

(3)	Pri zápise rozostavanej budovy alebo podzemnej rozostavanej stavby do katastra  sa predkladá právoplatné stavebné povolenie, geometrický plán a znalecký posudok o stupni rozostavanosti a ako vlastník sa zapíše osoba uvedená v právoplatnom stavebnom povolení, ak sa inou záznamovou listinou nepreukáže, že vlastníkom je iná osoba.

(4)	Pri zápise bytu alebo nebytového priestoru do katastra, ktorý vznikol na základe zmluvy o výstavbe, sa predkladá zmluva o výstavbe domu, geometrický plán a rozhodnutie o určení súpisného čísla domu; ako vlastník sa zapíše osoba uvedená v zmluve, ak sa inou záznamovou listinou nepreukáže, že vlastníkom je iná osoba. Pri zápise bytu alebo nebytového priestoru do katastra, ktorý vznikol na základe zmluvy o vstavbe alebo nadstavbe domu, sa predkladá zmluva o vstavbe alebo nadstavbe domu a kolaudačné rozhodnutie; ako vlastník sa zapíše osoba uvedená v zmluve, ak sa inou záznamovou listinou nepreukáže, že vlastníkom je iná osoba.

(5)	Pri zápise rozostavaného bytu alebo rozostavaného nebytového priestoru do katastra sa predkladá zmluva o výstavbe domu spolu s geometrickým plánom, zmluva o vstavbe alebo nadstavbe domu, právoplatné stavebné povolenie a znalecký posudok o stupni ich rozostavanosti; ako vlastník sa zapíše osoba uvedená v zmluve, ak sa inou záznamovou listinou nepreukáže, že vlastníkom je iná osoba.

(6)	Pri zápise budovy alebo podzemnej stavby do katastra, ku ktorej kolaudačné rozhodnutie alebo užívacie povolenie nadobudlo právoplatnosť pred 1. októbrom 1976, sa predkladá oznámenie obce, kedy bola budova alebo podzemná stavba skolaudovaná alebo daná do užívania, aké jej bolo pridelené súpisné číslo a kto bol jej stavebníkom podľa kolaudačného rozhodnutia alebo užívacieho povolenia; ako vlastník sa zapíše osoba uvedená v oznámení obce ako stavebník.

(7)	Pri výmaze budovy alebo podzemnej stavby z katastra, ktorá zanikla, sa predkladá listina podľa osobitného predpisu53) a potvrdenie obce, že stavba bola odstránená alebo neexistuje. Ak budove alebo podzemnej stavbe nebolo pridelené súpisné číslo, predkladá sa iba potvrdenie obce, že budova alebo podzemná stavba bola odstránená alebo neexistuje.

(8)	Pri zápise vecného bremena do katastra k záznamovej listine, ak vlastnícke právo k dotknutým nehnuteľnostiam nie je zapísané v liste vlastníctva, je potrebné predložiť aj doklady na zápis vlastníckeho práva, a to najmä údaje o vlastníkovi pozemku podľa § 5 ods. 9.

§ 54

(1)	Okresný úrad na základe odstúpenia od zmluvy alebo vrátenia daru) vykoná záznam do katastra, ak právo k nehnuteľnosti nebolo dotknuté ďalšou zmenou vlastníctva a nespornosť odstúpenia od zmluvy alebo vrátenia daru je potvrdená všetkými účastníkmi zmluvy; pravosť podpisu všetkých účastníkov zmluvy musí byť úradne osvedčená notárom podľa osobitného predpisu.35) 

(2)	Ak nespornosť odstúpenia od zmluvy alebo vrátenia daru nie je potvrdená všetkými účastníkmi zmluvy, okresný úrad vyzve dotknutých účastníkov zmluvy na podanie návrhu na súd do 60 dní od doručenia výzvy. Podanie návrhu na súd je účastník konania o zázname povinný preukázať okresnému úradu najneskôr do piatich dní odo dňa uplynutia lehoty podľa prvej vety. Ak bol návrh na súd podaný, konanie o zázname sa prerušuje zo zákona do doručenia rozhodnutia súdu, ktorým sa súdne konanie skončilo, okresnému úradu. Ak návrh na súd nebol v určenej lehote podaný, okresný úrad na základe odstúpenia od zmluvy alebo vrátenia daru vykoná záznam do katastra.

§ 55

(1)	Ak súd rozhodol o neplatnosti právneho úkonu alebo neplatnosti dobrovoľnej dražby,) okresný úrad vyznačí stav pred týmto právnym úkonom alebo pred dobrovoľnou dražbou v súlade s rozhodnutím súdu. 

(2)	Ak súd rozhodol o určení vecného práva, o neplatnosti právneho úkonu alebo neplatnosti dobrovoľnej dražby a nehnuteľnosť bola dotknutá ďalšou zmenou vlastníctva, okresný úrad vykoná záznam, ak je rozhodnutie súdu záväzné pre osoby, ktorých sa táto zmena týka.) 

§ 56
Opravné prostriedky 

Zákonnosť vykonania záznamu alebo zákonnosť nevykonania záznamu je možné preskúmať len na základe protestu prokurátora alebo žaloby v správnom súdnictve. 

Štvrtý oddiel
Konanie o poznámke
§ 57

(1)	Konanie o poznámke je konanie, v ktorom okresný úrad posudzuje zákonom ustanovené podmienky na zápis skutočností vyplývajúcich z verejných listín alebo iných listín do katastra a vykonáva ich zápis.

(2)	Poznámka vyjadruje skutočnosti, ktoré

a)	obmedzujú oprávnenie vlastníka alebo inej oprávnenej osoby nakladať s nehnuteľnosťou alebo
b)	informujú o nehnuteľnosti alebo o práve k nehnuteľnosti. 

(3)	Účastníkom konania o poznámke je vlastník, iná oprávnená osoba alebo osoba, v prospech ktorej sa má zápis do katastra vykonať.

(4)	Okresný úrad vykoná poznámku zápisom do katastra na základe verejných listín alebo iných listín.   

(5)	Okresný úrad zapíše do katastra najmä poznámku o začatí konania o súdnom výkone rozhodnutia predajom nehnuteľností, o začatí exekúcie predajom nehnuteľností, o vyhlásení konkurzu proti vlastníkovi nehnuteľnosti, o začatí vyvlastňovacieho konania, o predbežnom opatrení, ktorým sa zakazuje nakladať s nehnuteľnosťou a o začatí konania na základe žaloby v správnom súdnictve, ktoré sa týka nehnuteľnosti.

(6)	Na konanie o poznámke sa nevzťahuje všeobecný predpis o správnom konaní.8)

§ 58

(1)	Ak okresný úrad zistí, že vlastnícke právo k tej istej nehnuteľnosti je v katastri zapísané dvojito alebo viacnásobne, zapíše do katastra poznámku, že hodnovernosť údajov katastra o práve k nehnuteľnosti bola spochybnená.

(2)	Ak bola okresnému úradu doručená verejná listina alebo iná listina podľa § 47 ods. 4 okresný úrad vyznačí na obdobie 60 dní v katastri poznámku, že hodnovernosť údajov katastra o práve k nehnuteľnosti bola spochybnená.

(3)	Ak bola okresnému úradu doručená žaloba v správnom súdnictve, s potvrdením súdu o prijatí podania, proti rozhodnutiu vydanému v konaní o vklade, proti vykonaniu záznamu, proti nevykonaniu záznamu alebo proti rozhodnutiu vydanému v konaní o oprave chyby, vyznačí o tejto skutočnosti poznámku.

§ 59

(1)	Okresný úrad začne konanie o poznámke na základe návrhu orgánu verejnej moci alebo na návrh účastníka konania o poznámke; poznámka, ktorá obmedzuje oprávnenie vlastníka alebo inej oprávnenej osoby nakladať s nehnuteľnosťou, sa zapíše aj bez návrhu. 

(2)	Okresný úrad posúdi, či 

a)	z predloženej verejnej listiny alebo inej listiny jednoznačne vyplývajú skutočnosti, ktoré obmedzujú oprávnenie vlastníka alebo inej oprávnenej osoby nakladať s nehnuteľnosťou alebo informujú o nehnuteľnosti alebo o práve k nehnuteľnosti,
b)	predložená verejná listina alebo iná listina obsahuje a spĺňa náležitosti podľa § 26. 

(3)	Ak sú podmienky na zápis poznámky podľa odseku 2 splnené, okresný úrad vykoná zápis poznámky. 

(4)	Ak nie sú podmienky na zápis poznámky podľa odseku 2 splnené, okresný úrad vráti verejnú listinu alebo inú listinu tomu, kto ju predložil s uvedením dôvodu, pre ktorý poznámka nebola zapísaná a zároveň zruší plombu. 

(5)	Okresný úrad vykoná zápis poznámky v deň doručenia verejnej listiny alebo inej listiny na zápis poznámky, najneskôr však v najbližší nasledujúci pracovný deň. 

(6)	Okresný úrad vykoná výmaz poznámky bez návrhu alebo na návrh toho, kto podal návrh na jej výmaz. Okresný úrad vykoná výmaz poznámky uplynutím lehoty uvedenej v                  § 58 ods. 2 alebo v deň doručenia verejnej listiny alebo inej listiny na výmaz poznámky, najneskôr však v nasledujúci pracovný deň, alebo v deň kedy sa preukázalo, že pominuli dôvody jej zápisu. 

(7)	Okresný úrad výmaz poznámky po uplynutí lehoty uvedenej v § 58 ods. 2 nevykoná v prípade, že účastníci konania predložia okresnému úradu najneskôr v posledný deň lehoty uvedenej v § 58 ods. 2 listinu, z ktorej bude vyplývať spoločná vôľa uzavrieť dohodu bez domáhania sa svojho práva žalobou na súde; v takom prípade okresný úrad predĺži lehotu podľa spoločného návrhu účastníkov konania. Pravosť podpisu všetkých účastníkov takejto dohody musí byť úradne osvedčená notárom podľa osobitného predpisu.35) 

(8)	Konanie o poznámke sa skončí dňom vykonania poznámky do katastra alebo dňom odoslania oznámenia o dôvodoch, pre ktoré poznámka nebola zapísaná.

(9)	 Vykonanie poznámky okresný úrad oznámi do 15 dní odo dňa jej vykonania vlastníkovi nehnuteľnosti alebo inej oprávnenej osobe. 

(10)	Výmaz poznámky okresný úrad neoznamuje.

(11)	Zákonnosť vykonania poznámky alebo zákonnosť nevykonania poznámky je možné preskúmať len na základe protestu prokurátora alebo žaloby v správnom súdnictve. 

Piaty oddiel
Doplňovanie údajov katastra
§ 60

(1)	Doplňovanie údajov katastra je konanie, ktorým okresný úrad na návrh účastníka konania o doplnenie údajov katastra, vyhotoviteľa verejnej listiny alebo inej listiny alebo bez návrhu mení, dopĺňa alebo ruší údaje katastra; to neplatí, ak ide o práva k nehnuteľnostiam. Doplnenie údajov katastra sa vykoná zápisom do katastra.

(2)	Účastníkom konania o doplňovanie údajov katastra je vlastník nehnuteľnosti alebo iná oprávnená osoba zapísaná v katastri, ktorej údaje sa majú doplniť.

(3)	Okresný úrad doplní údaje katastra do 30 dní odo dňa doručenia verejnej listiny alebo inej listiny v listinnej podobe. Ak je návrh podaný v elektronickej podobe, okresný úrad doplní údaje katastra do 15 dní odo dňa doručenia návrhu. 

(4)	Ak okresný úrad návrhu na doplnenie údajov katastra nevyhovie, oznámi túto skutočnosť navrhovateľovi do 15 dní odo dňa zistenia dôvodov, pre ktoré nie je možné doplnenie údajov katastra vykonať a zruší plombu. 

(5)	Konanie o doplňovaní údajov katastra sa skončí zápisom údajov do katastra, ktoré boli predmetom konania alebo dňom odoslania oznámenia o dôvodoch, pre ktoré nie je možné doplniť alebo zmeniť údaje katastra.

(6)	Doplnenie údajov katastra okresný úrad neoznamuje.

(7)	Na doplňovanie údajov katastra sa nevzťahuje všeobecný predpis o správnom konaní.8)

(8)	Doplňovanie údajov katastra môže okresný úrad vykonať aj v iných katastrálnych konaniach; na tento postup sa nepoužijú ustanovenia odsekov 2 až 6.

(9)	Doplňovanie údajov katastra možno vykonať automatizovaným spôsobom na základe údajov z iných registrov verejnej správy.

Šiesty oddiel
Prešetrovanie údajov katastra
§ 61

(1)	Konanie o prešetrovaní údajov katastra je konanie, v ktorom okresný úrad prešetruje

a)	správnosť údajov katastra zapísaných do katastra z vkladovej listiny, zo záznamovej listiny, z verejnej listiny alebo inej listiny predloženej na zápis poznámky a správnosť postupu pri ich zápise, 
b)	správnosť údajov katastra vyhlásených za platné po obnove katastrálneho operátu a správnosť postupu pri jeho obnove, 
c)	správnosť údajov katastra o vlastníckych hraniciach určených geometrickým plánom,
d)	ohlásené alebo inak zistené zmeny údajov katastra. 

(2)	Okresný úrad začne konanie o prešetrovaní údajov katastra z vlastného podnetu alebo na základe návrhu toho, koho práva sú údajmi katastra dotknuté.

(3)	Konanie o prešetrovaní údajov katastra sa skončí dňom odoslania oznámenia o výsledku prešetrenia údajov katastra.

(4)	Oznámenie o výsledku prešetrenia okresný úrad zašle navrhovateľovi do 60 dní odo dňa doručenia návrhu na prešetrenie údajov katastra.

(5)	Na prešetrovanie údajov katastra sa nevzťahuje všeobecný predpis o správnom konaní.8) 

Siedmy oddiel
Konanie o oprave chyby
§ 62

(1)	Konanie o oprave chyby je konanie, v ktorom okresný úrad opravuje chybné údaje katastra, ktoré vznikli jeho vlastnou činnosťou alebo činnosťou iných štátnych orgánov, notárov alebo iných osôb. Oprava chyby sa vykoná zápisom do katastra na základe rozhodnutia o oprave chyby alebo protokolu o oprave chyby.

(2)	Okresný úrad opraví

a)	údaje katastra uvedené v § 5 ods. 1 až 9,  ak sú v rozpore s rozhodnutím o povolení vkladu, so záznamovou listinou, s verejnou listinou alebo inou listinou, na základe ktorej bol vykonaný zápis do katastra,
b)	chybne zobrazené hranice pozemkov v katastrálnej mape alebo v mape určeného operátu alebo v súbore prevzatých meraní, ak nie sú v súlade s hranicami vyznačenými v teréne, pričom vyznačenie hraníc v teréne od vykonania originálneho merania nebolo polohovo zmenené,
c)	údaje zapísané v katastri z rozhodnutia o dedičstve) vydaného na základe chybných podkladov okresného úradu, ak s tým všetci účastníci uvedení v rozhodnutí o dedičstve súhlasia, a právo k nehnuteľnosti nebolo dotknuté ďalšou zmenou vlastníctva, 
d)	údaj o viacnásobnom vlastníctve, ak s tým súhlasia všetky osoby zapísané v katastri ako vlastníci a iné osoby, ktorým svedčí vlastnícke právo k tej istej nehnuteľnosti podľa verejnej listiny alebo inej listiny a nie sú zapísaní v katastri ako vlastníci tejto nehnuteľnosti, a nejde o prípad opravy uvedený v písmene a), 
e)	údaje zapísané do katastra v rozpore s § 49 alebo § 59 ods. 2, ak nedošlo od zápisu do katastra na základe záznamovej listiny alebo verejnej listiny alebo inej listiny, doručenej na zápis poznámky, k zmene vlastníctva,
f)	údaje katastra zapísané na základe rozhodnutia o schválení registra obnovenej evidencie pozemkov, ak ich nie je možné opraviť v lehote podľa osobitného predpisu,39)
g)	výmeru pozemku evidovaného ako parcela registra „C“ zapísanú v liste vlastníctva, ak nevyhovuje kritériu na posudzovanie rozdielov medzi výmerou pozemku evidovaného ako parcela registra „C“ v nečíselnej vektorovej katastrálnej mape vypočítanou zo súradníc  lomových bodov obvodu parcely a výmerou pozemku vedenou v súbore popisných informácií; opravená výmera musí byť určená podľa               § 93 ods. 5, 
h)	výmeru parcely registra „E“, ak bola do katastra prevzatá chybne určená výmera.

(3)	Ak ide o opravu chyby podľa odseku 2 písm. d) pravosť podpisu osôb, ktorých sa oprava týka, musí byť na žiadosti úradne osvedčená notárom podľa osobitného predpisu.35) Ak je účastníkom konania o oprave chyby Slovenská republika, štátny orgán, Fond národného majetku Slovenskej republiky, Slovenský pozemkový fond, obec, vyšší územný celok alebo Železnice Slovenskej republiky, Bratislava v skrátenej forme "ŽSR", pravosť podpisu osôb oprávnených konať v ich mene nemusí byť úradne osvedčená.

(4)	Konanie o oprave chyby začne okresný úrad na návrh toho, koho práva sú údajmi katastra dotknuté, z vlastného podnetu na základe výsledkov konania o prešetrovaní údajov katastra podľa § 60 alebo na základe zistenia okresného úradu v rámci svojej činnosti. 

(5)	Na konanie o oprave chyby sa vzťahuje všeobecný predpis o správnom konaní,8) ak odsek 6 neustanovuje inak.

(6)	Na konanie o oprave chyby sa nevzťahuje všeobecný predpis o správnom konaní,8) ak ide o opravu

a)	údajov katastra, ktoré nie sú zapísané v liste vlastníctva, 
b)	údajov katastra, ktoré sú zapísané v liste vlastníctva, a to titulu, mena, priezviska, rodného priezviska, dátumu narodenia, rodného čísla, miesta trvalého pobytu, názvu alebo obchodného mena právnickej osoby, sídla právnickej osoby, identifikačného čísla organizácie, titulu nadobudnutia práva k nehnuteľnosti, 
c)	znenia poznámky, ak bolo zapísané v rozpore s predloženou verejnou listinou alebo inou listinou,
d)	výmery a chybne zobrazenej hranice parcely registra „E“, 
e)	chybne zobrazenej hranice parcely registra „C“. 

(7)	Opravu chyby podľa odseku 6 písm. d) môže vykonať okresný úrad aj v inom katastrálnom konaní na základe zápisu geometrického plánu.

(8)	Účastníkom konania o oprave chyby podľa odseku 6 je vlastník nehnuteľnosti alebo iná oprávnená osoba.

(9)	O oprave chyby podľa odseku 6 okresný úrad vyhotoví protokol o oprave chyby. Ak ide o opravu chyby podľa odseku 6 písm. d) na základe zápisu geometrického plánu, protokol o oprave chyby sa nevyhotovuje.

(10)	Technickým podkladom pre opravu výmery pozemku evidovaného ako parcela registra „C“, určenia polohy lomových bodov pozemku v číselnej vektorovej katastrálnej mape a určenia polohy lomových bodov pozemku určených v S-JTSK v nečíselnej vektorovej katastrálnej mape je autorizačne a úradne overený záznam podrobného merania zmien a elektronické podklady na aktualizáciu katastrálneho operátu. 

(11)	 Ak je poloha lomových bodov pozemku geodeticky určená v súlade s § 93 ods. 5 a pre opravu chybnej výmery podľa odseku 10 nie je potrebné vykonať ďalšie meračské práce, môže okresný úrad na účely opravy chyby z vlastného podnetu vyhotoviť záznam podrobného merania zmien a elektronické podklady na aktualizáciu súboru geodetických informácií. 

§ 63
Rozhodnutie vo veci

(1)	Ak sú podmienky na opravu chyby podľa § 62 ods. 2 splnené, okresný úrad rozhodne o oprave chyby alebo vyhotoví protokol o oprave chyby. 

(2)	Ak nie sú podmienky na opravu chyby podľa § 62 ods. 2 splnené, okresný úrad návrh na opravu chyby rozhodnutím zamietne alebo oznámi navrhovateľovi dôvod nevykonania opravy chyby. 

(3)	Ak okresný úrad začne konanie o oprave chyby podľa § 62 ods. 2 písm. c) z vlastného podnetu a účastníci uvedení v rozhodnutí o dedičstve nesúhlasia s vykonaním opravy, okresný úrad konanie o oprave chyby zastaví.

(4)	Okresný úrad rozhodne o návrhu na opravu chyby do 30 dní, v osobitne odôvodnených prípadoch do 90 dní odo dňa začatia konania alebo vykoná opravu chyby na základe protokolu o oprave chyby bezodkladne.

§ 64

(1)	Konanie o oprave chyby sa skončí dňom vykonania zápisu do katastra na základe rozhodnutia o oprave chyby alebo protokolu o oprave chyby, dňom nadobudnutia právoplatnosti rozhodnutia o zastavení konania o oprave chyby, dňom nadobudnutia právoplatnosti rozhodnutia o zamietnutí návrhu na opravu chyby alebo dňom odoslania oznámenia o dôvodoch nevykonania opravy chyby. Ak ide o opravu chyby podľa § 62 ods. 6 písm. d) na základe zápisu geometrického plánu, konanie o oprave chyby sa skončí dňom vykonania zápisu geometrického plánu do katastra.

(2)	Zápis do katastra vykoná okresný úrad do 15 pracovných dní odo dňa nadobudnutia právoplatnosti rozhodnutia o oprave chyby alebo v deň vyhotovenia protokolu o oprave chyby, najneskôr najbližší nasledujúci pracovný deň.

(3)	Vykonanie opravy chyby na základe protokolu o oprave chyby okresný úrad oznámi osobe dotknutej opravou chyby do 15 dní odo dňa vykonania opravy chyby v katastri.

Ôsmy oddiel
Konanie o zmene hraníc katastrálnych území
§  65

(1)	Okresný úrad začne konanie o zmene hraníc katastrálnych území z vlastného podnetu vyhotovením úradného záznamu alebo na návrh dotknutých obcí. 

(2)	Konanie o zmene hraníc katastrálnych území, ktoré sú hranicou obcí možno začať len na návrh dotknutých obcí.

(3)	Účastníkom konania o zmene hraníc katastrálnych území je obec, ktorej sa zmena hraníc katastrálnych území týka.

(4)	Rozhodnúť o zmene hraníc katastrálnych území zlúčením dvoch alebo viacerých katastrálnych území, alebo rozdelením doterajšieho katastrálneho územia na dve alebo viac katastrálnych území, ktoré nie sú hranicami obcí, možno len so súhlasom obce a po predchádzajúcom súhlase úradu.

(5)	Na konanie o zmene hraníc katastrálnych území sa nevzťahuje všeobecný predpis o správnom konaní.8)

(6)	Pri zriadení a zrušení vojenského obvodu alebo zmene jeho hraníc sa postupuje podľa osobitného predpisu.) Na zriadenie a zrušenie vojenského obvodu alebo zmenu jeho hraníc sa nevzťahujú ustanovenia odsekov 1 až 4 a § 66 až 73.

(7)	Okresný úrad z podnetu a na základe podkladov Ministerstva vnútra Slovenskej republiky vykoná zmenu hraníc katastrálneho územia, ak je zmena vyvolaná v dôsledku zmeny štátnej hranice podľa medzinárodnej zmluvy.

§ 66

(1)	Prílohou návrhu na začatie konania o zmene hraníc katastrálnych území je

a)	popis doterajšieho priebehu hraníc katastrálnych území zo súboru popisných údajov, s náčrtom doterajšieho priebehu hraníc, 
b)	popis navrhovaného priebehu hraníc katastrálnych území s náčrtom navrhovaného priebehu hraníc,
c)	predbežná bilancia zmien výmer dotknutých katastrálnych území,
d)	čestné vyhlásenie, že lomové body navrhovaných hraníc katastrálnych území sú v teréne označené,
e)	súhlas úradu, ak ide o zmenu podľa § 65 ods. 4.

(2)	Ak konanie o zmene hraníc katastrálnych území začne okresný úrad z vlastného podnetu, vyhotoví prílohy podľa odseku 1 písm. a) až c) a zabezpečí súhlas úradu, ak ide o zmenu podľa § 65 ods. 4 a stanovisko dotknutej obce.

(3)	Ak návrh na začatie konania o zmene hraníc katastrálnych území neobsahuje prílohy podľa odsekov 1 a 2 alebo tieto prílohy sú chybné alebo neúplné, okresný úrad vyzve navrhovateľa v určenej lehote na doplnenie návrhu alebo odstránenie chýb. Ak navrhovateľ v určenej lehote návrh nedoplní alebo neodstráni chyby, okresný úrad zmenu hraníc katastrálnych území nevykoná a túto skutočnosť oznámi úradu, navrhovateľovi a dotknutým obciam.

(4)	Ak okresný úrad začne konanie o zmene hraníc katastrálnych území z vlastného podnetu a nezabezpečí súhlas úradu, ak ide o zmenu podľa § 65 ods. 4 alebo súhlas dotknutej obce, okresný úrad zmenu hraníc katastrálnych území nevykoná a túto skutočnosť oznámi úradu a dotknutej obci.

§ 67

(1)	V konaní o zmene hraníc katastrálnych území okresný úrad preskúma priebeh navrhovaných hraníc katastrálnych území v teréne za účasti zástupcov dotknutých obcí; pri preskúmavaní zároveň spresní popis priebehu hraníc katastrálnych území a ich lomových bodov. O výsledku preskúmania vyhotoví okresný úrad protokol. V protokole okresný úrad určí podmienky na vykonanie zmeny hraníc katastrálnych území.

(2)	Ak sú podmienky na zmenu hraníc katastrálnych území splnené, okresný úrad vyzve navrhovateľa, aby v určenej lehote predložil geometrický plán. Ak konanie o zmene hraníc katastrálnych území začne okresný úrad z vlastného podnetu, zabezpečí vyhotovenie geometrického plánu na vlastné náklady.

(3)	Geometrický plán musí byť vyhotovený v súlade s výsledkami preskúmania podľa odseku 1.

(4)	Po predložení geometrického plánu okresný úrad rozhodne o zmene hraníc katastrálnych území, ktoré nie sú hranicami obcí.

(5)	Ak navrhovateľ v určenej lehote nesplní podmienky určené v protokole, v určenej lehote nepredloží geometrický plán alebo predložený geometrický plán nie je vyhotovený v súlade s výsledkami preskúmania podľa odseku 1, okresný úrad zmenu hraníc katastrálnych území nevykoná a túto skutočnosť oznámi úradu, navrhovateľovi a dotknutým obciam.

§ 68

(1)	Rozhodnutie o zmene hraníc katastrálnych území obsahuje

a)	označenie okresného úradu,
b)	číslo rozhodnutia a deň jeho vydania,
c)	identifikačné údaje navrhovateľa, ak sa konanie začalo na návrh,
d)	výrok obsahujúci vymedzenie pôvodných hraníc katastrálnych území a vymedzenie nových hraníc katastrálnych území,
e)	určenie výmery odčleňovaného územia a výmery nových katastrálnych území,
f)	odôvodnenie,
g)	meno, priezvisko a podpis osoby, ktorá o zmene hraníc katastrálnych území rozhodla,
h)	odtlačok okrúhlej pečiatky okresného úradu.

(2)	Okresný úrad zašle rozhodnutie o zmene hraníc katastrálnych území do 15 dní odo dňa vydania rozhodnutia

a)	dotknutým obciam,
b)	vyššiemu územnému celku, v územnom obvode ktorého sa dotknutá obec nachádza,
c)	okresnému úradu v sídle kraja, v územnom obvode ktorého sa dotknutá obec nachádza,
d)	okresnému súdu, v územnom obvode ktorého sa dotknutá obec nachádza,
e)	Štatistickému úradu Slovenskej republiky a v prípade vzniku nového katastrálneho územia spolu so žiadosťou a podkladmi potrebnými na vytvorenie a pridelenie identifikačného čísla katastrálneho územia, 
f)	úradu.

§ 69

(1)	Rozhodnutie o zmene hraníc katastrálnych území, ktoré nie sú hranicami obcí, okresný úrad zapíše do katastra do 90 dní odo dňa vydania rozhodnutia.

(2)	Okresný úrad odo dňa vydania rozhodnutia o zmene hraníc katastrálnych území, ktoré nie sú hranicami obcí, najviac 90 dní nevykonáva zápisy do katastra k nehnuteľnostiam, ktoré sú predmetom konania o zmene hraníc katastrálnych území, okrem zápisu záložného práva, vecného bremena a vykonania poznámky. 

(3)	Lehoty na zápis do katastra počas plynutia lehoty podľa odseku 2 neplynú. Plynutie lehôt na zápis do katastra pokračuje po uplynutí lehoty, počas ktorej okresný úrad nevykonáva zápis do katastra podľa odseku 2.

§ 70

(1)	Návrh na zmenu hraníc katastrálnych území, ktoré sú hranicami obcí, postúpi okresný úrad spolu s protokolom podľa § 67 ods. 1, geometrickým plánom a svojím stanoviskom okresnému úradu v sídle kraja na rozhodnutie podľa osobitného predpisu.)

(2)	Ak je návrh na zmenu hraníc katastrálnych území podkladom na zriadenie obce, zrušenie obce, rozdelenie obce, alebo zlúčenie obcí nariadením vlády Slovenskej republiky podľa osobitného predpisu,) postúpi okresný úrad návrh na zmenu hraníc katastrálnych území spolu s protokolom podľa § 67 ods. 1, geometrickým plánom a svojím stanoviskom tomu, kto návrh vláde Slovenskej republiky predkladá.

§ 71

(1)	Rozhodnutie okresného úradu v sídle kraja o zmene hraníc katastrálnych území, ktoré sú hranicami obcí alebo nariadenie vlády Slovenskej republiky vydané podľa osobitného predpisu60) zapíše okresný úrad do 90 dní odo dňa doručenia rozhodnutia alebo odo dňa nadobudnutia účinnosti nariadenia vlády Slovenskej republiky do katastra. 

(2)	Okresný úrad po doručení rozhodnutia okresného úradu v sídle kraja o zmene hraníc katastrálnych území, ktoré sú hranicami obcí, alebo odo dňa nadobudnutia účinnosti nariadenia vlády Slovenskej republiky vydaného podľa osobitného predpisu60) najviac 90 dní nevykonáva zápisy do katastra k nehnuteľnostiam, ktoré sú predmetom konania o zmene hraníc obcí, okrem zápisu záložného práva, vecného bremena a vykonania poznámky. 

(3)	Lehoty na zápis do katastra počas plynutia lehoty podľa odseku 2 neplynú. Plynutie lehôt na zápis do katastra pokračuje po uplynutí lehoty, počas ktorej okresný úrad nevykonáva zápis do katastra podľa odseku 2.

§ 72

Pozastavenie zápisov podľa § 69 ods. 2 a § 71 ods. 2 zverejní okresný úrad najneskôr v pracovný deň nasledujúci po dni vydania rozhodnutia o zmene hraníc katastrálnych území, po doručení rozhodnutia okresného úradu v sídle kraja o zmene hraníc katastrálnych území, ktoré sú hranicami obcí, alebo po nadobudnutí účinnosti nariadenia vlády Slovenskej republiky vydaného podľa osobitného predpisu60) na úradnej tabuli okresného úradu a na webovom sídle úradu, a to počas pozastavenia zápisov.

§ 73

Konanie o zmene hraníc katastrálnych území sa skončí dňom vykonania zápisu do katastra na základe rozhodnutia o zmene hraníc katastrálnych území alebo ak ide o zmenu hraníc katastrálnych území, ktoré sú hranicami obcí, dňom postúpenia návrhu na zmenu hraníc katastrálnych území okresnému úradu v sídle kraja, alebo ak ide o návrh na zmenu hraníc katastrálnych území, ktorý je podkladom na zriadenie obce, zrušenie obce, rozdelenie obce alebo zlúčenie obcí, dňom postúpenia návrhu tomu, kto návrh vláde Slovenskej republiky predkladá.

Deviaty oddiel
Obnova katastrálneho operátu
§ 74

(1)	Obnova katastrálneho operátu je konanie, v ktorom sa obnovuje súbor geodetických informácií, súbor popisných informácií alebo ich časť.

(2)	Obnovu katastrálneho operátu zabezpečuje úrad.

(3)	Úrad vyberie katastrálne územie, v ktorom sa obnoví katastrálny operát.

(4)	Vecne príslušným na konanie o obnove katastrálneho operátu je okresný úrad, v ktorého územnom obvode sa nachádza katastrálne územie, v ktorom sa obnovuje katastrálny operát.

(5)	Obnova katastrálneho operátu nadväzuje na platný katastrálny operát. Výsledok obnovy katastrálneho operátu nemá vplyv na vznik, zmenu ani na zánik práv k nehnuteľnostiam.

(6)	Účastníkom konania o obnove katastrálneho operátu je vlastník nehnuteľnosti, ktorej sa týka obnova katastrálneho operátu alebo jej správca.

(7)	Na obnovu katastrálneho operátu sa nevzťahuje všeobecný predpis o správnom konaní,8) ak § 78 ods. 7 neustanovuje inak.

§ 75
Spôsob obnovy katastrálneho operátu

(1)	Obnovu katastrálneho operátu možno vykonať

a) 	novým mapovaním,
b) 	prepracovaním katastrálnej mapy.

(2)	O spôsobe obnovy katastrálneho operátu rozhodne okresný úrad s predchádzajúcim súhlasom úradu. Na toto rozhodovanie sa nevzťahuje všeobecný predpis o správnom konaní.8)

Obnova katastrálneho operátu novým mapovaním
§ 76

(1)	Obnovu katastrálneho operátu novým mapovaním začne okresný úrad, ak geodetické určenie pozemkov svojou presnosťou nevyhovuje požiadavkám na evidovanie nehnuteľností.

(2)	Obnovu katastrálneho operátu novým mapovaním začne okresný úrad bez návrhu; začatie konania okresný úrad oznámi účastníkom konania verejnou vyhláškou. Konanie sa začína dňom zverejnenia verejnej vyhlášky o jeho začatí v obci na mieste obvyklom.  Obec zverejní verejnú vyhlášku o začatí konania do piatich dní odo dňa, kedy jej bola doručená. Začatie konania oznámi okresný úrad aj susedným obciam. 

(3)	Predmetom obnovy katastrálneho operátu novým mapovaním sú pozemky evidované ako parcely registra „C“ a katastrálna mapa. 

(4)	Obnova katastrálneho operátu novým mapovaním pozostáva z

a)	prípravného konania,
b)	zisťovania priebehu vlastníckych hraníc pozemkov a meračských prác,
c)	vyhotovenia nového súboru popisných informácií a nového súboru geodetických informácií,
d)	konania o námietkach,
e)	vyhlásenia platnosti obnoveného katastrálneho operátu.

§ 77

(1)	Prípravné konanie na vykonanie obnovy katastrálneho operátu novým mapovaním vykoná okresný úrad v súčinnosti s obcou. 

(2)	Okresný úrad vyhotoví v rámci prípravného konania projekt obnovy katastrálneho operátu, ktorý predloží úradu na schválenie; súčasťou projektu je určenie obvodu, v ktorom sa obnova bude vykonávať. 

(3)	Okresný úrad informuje v súčinnosti s obcou v mieste obvyklým spôsobom dotknuté osoby o prínosoch a výhodách obnovy katastrálneho operátu novým mapovaním. 

§ 78
Zisťovanie priebehu hraníc pozemkov a meračské práce

(1)	Priebeh hraníc pozemkov zisťuje katastrálna komisia zložená zo zástupcov príslušného okresného úradu, osoby, ktorá vykonáva obnovu katastrálneho operátu, obce, na ktorej území sa priebeh hraníc pozemkov zisťuje, a ďalších orgánov verejnej moci a právnických osôb určených okresným úradom. Ak sa obnova katastrálneho operátu vykonáva mimo zastavaného územia obce, členom katastrálnej komisie je aj zástupca okresného úradu z úseku ochrany poľnohospodárskej pôdy a ochrany lesných pozemkov.

(2)	Katastrálnu komisiu zriaďuje a jej členov vymenúva a odvoláva príslušný okresný úrad. Predsedom katastrálnej komisie je zástupca okresného úradu na úseku katastra.

(3)	Priebeh hraníc pozemkov katastrálna komisia zisťuje za účasti vlastníkov a iných oprávnených osôb alebo ich splnomocnených zástupcov. Ak je na zisťovanie priebehu hraníc pozemkov vyslaný splnomocnený zástupca, pravosť podpisu splnomocňujúcich vlastníkov a iných oprávnených osôb na plnomocenstve alebo dohode o plnomocenstve musí byť úradne osvedčená notárom podľa osobitného predpisu;34) to neplatí, ak je splnomocňujúcim vlastníkom alebo inou oprávnenou osobou štátny orgán, Fond národného majetku Slovenskej republiky, Slovenský pozemkový fond, obec alebo vyšší územný celok.

(4)	Ak bolo vlastníkovi alebo inej oprávnenej osobe doručené predvolanie na zisťovanie priebehu hraníc pozemkov, jeho neprítomnosť alebo neprítomnosť jeho zástupcu nie je na prekážku obnovy katastrálneho operátu. V takom prípade môže informácie o nehnuteľnostiach, o právach k nehnuteľnostiam a o vlastníkoch a iných oprávnených osobách poskytnúť zástupca obce, ako aj vlastníci a iné oprávnené osoby susedných nehnuteľností. Ak je prítomnosť vlastníka alebo inej oprávnenej osoby nevyhnutná, musí byť táto skutočnosť uvedená v predvolaní, vrátane poučenia o právnych následkoch neospravedlnenej neúčasti na zisťovaní priebehu hraníc pozemkov.

(5)	Ak vlastník alebo iná oprávnená osoba nie sú známe alebo ak miesto trvalého pobytu alebo sídlo vlastníka alebo inej oprávnenej osoby nie sú známe, môže poskytnúť informácie o nehnuteľnosti, práve k nehnuteľnosti, vlastníkoch a o iných oprávnených osobách zástupca obce.

(6)	O výsledku zisťovania priebehu hraníc pozemkov spíše katastrálna komisia zápisnicu. V zápisnici vlastníci a iné oprávnené osoby svojím podpisom potvrdia súhlas s priebehom zistených hraníc pozemkov. Zápisnicu podpíšu aj členovia katastrálnej komisie, ktorí sa zisťovania zúčastnili.

(7)	Priebeh hraníc pozemkov, ktoré sú súčasne územnými hranicami obcí, zisťuje katastrálna komisia za účasti zástupcov dotknutých obcí. O zistenom priebehu územných hraníc obcí spíše katastrálna komisia zápisnicu, ktorej súčasťou je popis priebehu územných hraníc obcí a popis označenia ich lomových bodov. Súhlas so zisteným priebehom hraníc zástupcovia dotknutých obcí vyjadria svojím podpisom v zápisnici.

(8)	Priebeh hraníc pozemkov, ktoré sú súčasne hranicami katastrálnych území patriacich do jednej obce, katastrálna komisia zisťuje za účasti zástupcov dotknutej obce. O zistenom priebehu hraníc katastrálnych území katastrálna komisia spíše zápisnicu, ktorej súčasťou je popis priebehu zistených hraníc a popis označenia ich lomových bodov.

(9)	Pri zisťovaní priebehu hraníc pozemkov katastrálna komisia zisťuje aj ďalšie údaje katastra potrebné na evidovanie nehnuteľností, vlastníkov a iných oprávnených osôb a údaje potrebné na tvorbu a aktualizáciu informačného systému katastra nehnuteľností.

§ 79
Vyhotovenie nového súboru popisných informácií a nového súboru geodetických informácií

(1)	Vyhotovenie nového súboru popisných informácií a nového súboru geodetických informácií obnovou katastrálneho operátu novým mapovaním nadväzuje na zisťovanie priebehu hraníc pozemkov a vykonáva sa v obvode mapovania. Okresný úrad môže s predchádzajúcim súhlasom úradu rozhodnúť, že katastrálny operát sa obnoví v celom katastrálnom území.

(2)	Súčasťou nového súboru geodetických informácií je mapa veľkej mierky, ktorá sa po vyhlásení platnosti obnoveného katastrálneho operátu stane katastrálnou mapou.

§ 80
Konanie o námietkach

(1)	Po vyhotovení návrhu obnoveného katastrálneho operátu novým mapovaním, okresný úrad v súčinnosti s obcou a osobou, ktorá vykonala obnovu katastrálneho operátu, vykoná konanie o námietkach.

(2)	Konanie o námietkach vyhlási obec na základe oznámenia okresného úradu o začatí konania o námietkach s poučením o možnosti nahliadnuť do návrhu obnoveného katastrálneho operátu a podať námietky; oznámenie o začatí konania o námietkach obec zverejní na svojej úradnej tabuli a webovom sídle, ak ho má zriadené, v deň doručenia oznámenia o začatí konania o námietkach, najneskôr však v nasledujúci pracovný deň. O možnosti nahliadnuť do návrhu obnoveného katastrálneho operátu a podať námietky obec písomne upovedomí vlastníkov a iné oprávnené osoby, ktorí nemajú trvalý pobyt v obci do desiatich dní odo dňa vyhlásenia konania.

(3)	Okresný úrad sprístupní k nahliadnutiu návrh obnoveného katastrálneho operátu prostredníctvom obce na obdobie 30 dní. Osobné údaje fyzických osôb uvedené v súbore popisných informácií sú dostupné na nahliadnutie v rozsahu meno, priezvisko, rodné priezvisko, dátum narodenia a miesto trvalého pobytu.

(4)	Vlastník alebo iná oprávnená osoba môže do 15 dní od uplynutia lehoty na sprístupnenie k nahliadnutiu návrhu obnoveného katastrálneho operátu podľa odseku 3 podať námietky proti chybám v návrhu obnoveného katastrálneho operátu. O námietkach rozhodne okresný úrad do 60 dní odo dňa podania námietky.

(5)	Okresný úrad nevykonáva zápisy do katastra k pozemkom, ktoré sú predmetom konania o obnove katastrálneho operátu, okrem zápisu záložného práva a vecného bremena, odo dňa začatia konania o námietkach do vyhlásenia platnosti obnoveného katastrálneho operátu. Pozastavenie zápisov okresný úrad zverejní na úradnej tabuli okresného úradu a na webovom sídle úradu najneskôr v pracovný deň nasledujúci po dni vydania oznámenia o začatí konania o námietkach.

(6)	Odo dňa začatia konania o námietkach do vyhlásenia platnosti obnoveného katastrálneho operátu lehoty na zápis do katastra neplynú. Plynutie lehôt na zápis do katastra pokračuje dňom nasledujúcim po dni skončenia konania o obnove katastrálneho operátu.

(7)	Na konanie o námietkach sa vzťahuje všeobecný predpis o správnom konaní.8)

§ 81
Vyhlásenie platnosti obnoveného katastrálneho operátu

(1)	Ak v lehote podľa § 80 ods. 4 neboli podané námietky proti chybám v návrhu obnoveného katastrálneho operátu alebo ak sa o námietkach rozhodlo, okresný úrad vyhlási platnosť obnoveného katastrálneho operátu vyhotoveného novým mapovaním.

(2)	Konanie o obnove katastrálneho operátu sa skončí dňom uvedeným vo vyhlásení platnosti obnoveného katastrálneho operátu.

(3)	Vyhlásením platnosti obnoveného katastrálneho operátu sa doterajší katastrálny operát stane neplatným. Okresný úrad vyznačí neplatnosť katastrálneho operátu vo všetkých jeho častiach, v ktorých bol obnovou nahradený.

(4)	Vyhlásenie platnosti obnoveného katastrálneho operátu okresný úrad oznámi dotknutým obciam a úradu; informáciu o vyhlásení platnosti zverejní na úradnej tabuli. Úrad zverejní informáciu o vyhlásení platnosti obnoveného katastrálneho operátu na svojom webovom sídle.

(5)	Okresný úrad po vyhlásení platnosti obnoveného katastrálneho operátu zapíše do katastra údaje z verejných listín alebo iných listín, ktoré boli doručené počas konania o námietkach, ak sú podmienky na zápis podľa § 49 splnené.

§ 82
Obnova katastrálneho operátu prepracovaním katastrálnej mapy

(1)	Obnovu katastrálneho operátu prepracovaním katastrálnej mapy okresný úrad vykoná

a)	doplnením číselných výsledkov získaných pri predchádzajúcich mapovaniach vykonaných v S-JTSK do nečíselnej vektorovej katastrálnej mapy s implementovanými číselnými výsledkami merania, alebo do súboru prevzatých meraní s prípadným novým výpočtom výmer parciel alebo 
b)	spojením nečíselnej vektorovej katastrálnej mapy transformovanej a súboru prevzatých meraní do nečíselnej vektorovej katastrálnej mapy s implementovanými číselnými výsledkami merania s prípadným novým výpočtom výmer parciel. 

(2)	Pri obnove katastrálneho operátu prepracovaním katastrálnej mapy sa zisťovanie priebehu hraníc pozemkov a meračské práce spravidla nevykonávajú.

(3)	Okresný úrad prevezme prepracovanú katastrálnu mapu do katastrálneho operátu dňom uvedeným v oznámení o prevzatí. Okresný úrad zašle oznámenie o prevzatí úradu, ktorý informáciu o prevzatí prepracovanej katastrálnej mapy zverejní na svojom webovom sídle. Prevzatím prepracovanej katastrálnej mapy sa doterajšia katastrálna mapa stane neplatnou.

(4)	Na základe prepracovanej katastrálnej mapy okresný úrad vykoná aj obnovu príslušných častí súboru popisných informácií.

Desiaty oddiel
Revízia údajov katastra
§ 83

(1)	Okresný úrad reviduje zhodu údajov katastra s právnym stavom a so skutočným stavom v teréne, ak je to potrebné. Okresný úrad vykonáva revíziu údajov katastra s predchádzajúcim súhlasom úradu, z vlastného podnetu a v súčinnosti so štátnymi orgánmi, obcami a za účasti vlastníkov a iných oprávnených osôb. 

(2)	Konanie o revízii údajov katastra začne okresný úrad oznámením obci, na ktorej území sa bude revízia údajov katastra vykonávať. Obec oznámenie okresného úradu o začatí konania o revízii údajov katastra zverejní na svojej úradnej tabuli a na webovom sídle, ak ho má zriadené, v deň doručenia oznámenia o začatí konania o revízii údajov katastra, najneskôr však v najbližší nasledujúci pracovný deň.

(3)	Ak je to potrebné, okresný úrad predvolá na konanie o revízii údajov katastra vlastníka alebo inú oprávnenú osobu. 

(4)	Ak bolo vlastníkovi alebo inej oprávnenej osobe doručené predvolanie, ich neprítomnosť alebo neprítomnosť ich zástupcov nie je na prekážku konania o revízii údajov katastra. V takom prípade môžu poskytnúť informácie o nehnuteľnostiach, právach k nehnuteľnostiam, vlastníkoch a o iných oprávnených osobách zástupca obce, vlastníci susedných nehnuteľností a iné oprávnené osoby.

(5)	Ak miesto trvalého pobytu alebo sídlo vlastníka alebo inej oprávnenej osoby nie sú známe alebo nie je známe, či taká osoba existuje, poskytne informácie o nehnuteľnosti, práve k nehnuteľnosti, vlastníkoch a o iných oprávnených osobách zástupca obce.

(6)	Ak účasť vlastníka alebo inej oprávnenej osoby na konaní o revízii údajov katastra nie je nevyhnutná, môže táto osoba podať potrebné informácie písomne.

(7)	O výsledku revízie údajov katastra spíše okresný úrad zápisnicu; ak boli zistené rozdiely medzi údajmi katastra a skutočným stavom alebo právnym stavom, okresný úrad vyzve vlastníkov alebo iné oprávnené osoby na predloženie dokladov potrebných na zápis zmenených údajov do katastra.

(8)	Konanie o revízii údajov katastra sa skončí dňom spísania zápisnice okresným úradom podľa odseku 7.

(9)	Výsledok revízie údajov katastra nemá vplyv na vznik, zmenu ani na zánik práv k nehnuteľnostiam.

(10)	Na revíziu údajov katastra sa nevzťahuje všeobecný predpis o správnom konaní.8)

PIATA ČASŤ

GEODETICKÉ A KARTOGRAFICKÉ ČINNOSTI 
Prvý oddiel

Všeobecné ustanovenia o geodetických a kartografických činnostiach 
§ 84

Geodetické a kartografické činnosti sú

a)	vyhotovovanie geometrických plánov,
b)	geodetické činnosti pre pozemkové úpravy,
c)	vytyčovanie hraníc pozemkov,
d)	zriaďovanie a aktualizácia bodov podrobného polohového bodového poľa a budovanie vytyčovacích sietí,
e)	meranie alebo digitalizácia a zobrazenie objektov základných máp veľkých mierok a tematických máp.

§ 85
Spôsobilosť vykonávať geodetické a kartografické činnosti
(1)	Spôsobilosť vykonávať geodetické a kartografické činnosti má fyzická osoba, ktorá 

a)	má vysokoškolské vzdelanie aspoň prvého stupňa v študijnom odbore geodézia a kartografia alebo úplné stredné odborné geodetické a kartografické vzdelanie alebo rozhodnutie o uznaní odbornej kvalifikácie podľa osobitného predpisu) a
b)	je zamestnancom fyzickej osoby podľa odseku 2 alebo právnickej osoby podľa odseku 3.

(2)	Spôsobilosť vykonávať geodetické a kartografické činnosti uvedené v § 84 podľa osobitného predpisu) má fyzická osoba, ktorá spĺňa podmienky podľa odseku 1 písm. a) a má tri roky praxe v  odbore geodézia a kartografia, alebo má prax v odbore geodézia a kartografia uznanú podľa rozhodnutia vydaného na základe osobitného predpisu.61) Fyzická osoba, ktorá vykonáva geodetické a kartografické činnosti uvedené v § 84 podľa osobitného predpisu,62) môže vykonávať tieto činnosti aj prostredníctvom zamestnancov, ktorí spĺňajú podmienky podľa odseku 1 písm. a).

(3)	Spôsobilosť vykonávať geodetické a kartografické činnosti uvedené v § 84 má právnická osoba, ktorej zodpovedný zástupca spĺňa podmienky podľa odseku 1 a má tri roky praxe v odbore geodézia a kartografia, alebo má prax v odbore geodézia a kartografia uznanú podľa rozhodnutia vydaného na základe osobitného predpisu.61) Právnická osoba vykonáva geodetické a kartografické činnosti prostredníctvom zamestnancov, ktorí spĺňajú podmienky podľa odseku 1 písm. a).

(4)	Operát geometrického plánu alebo jeho časť a operát vytýčenia hraníc pozemkov môže vyhotoviť aj znalec z odboru geodézia a kartografia. 

(5)	Operát geometrického plánu alebo jeho časť môže vyhotoviť aj okresný úrad, ak začne katastrálne konanie z vlastného podnetu.

§ 86
Geodetické a kartografické činnosti v objektoch s osobitným režimom ochrany

Geodetické a kartografické činnosti v objektoch s osobitným režimom ochrany podľa            § 4 ods. 3 v správe Ministerstva vnútra Slovenskej republiky, Ministerstva obrany Slovenskej republiky, Ministerstva spravodlivosti Slovenskej republiky, Ministerstva dopravy, výstavby a regionálneho rozvoja Slovenskej republiky, Správy štátnych hmotných rezerv Slovenskej republiky, Národného bezpečnostného úradu a Slovenskej informačnej služby možno vykonávať len so súhlasom štátneho orgánu a podľa ním určených podmienok.

Druhý oddiel
Autorizačné a úradné overovanie výsledkov geodetických a kartografických činností a osobitná odborná spôsobilosť

§ 87
Autorizačné overenie výsledkov geodetických a kartografických činností 
(1)	Výsledky geodetických a kartografických činností podľa § 84 musia byť autorizačne overené.           

(2)	Autorizačne overovať výsledky geodetických a kartografických činností môže fyzická osoba, ktorá má osobitnú odbornú spôsobilosť podľa § 89, je bezúhonná a je zapísaná do zoznamu autorizovaných geodetov a kartografov. Za bezúhonnú sa nepovažuje fyzická osoba, ktorá bola právoplatne odsúdená za trestný čin spáchaný úmyselne, ktorého skutková podstata súvisí s výkonom geodetických a kartografických činností.

(3)	Fyzická osoba môže autorizačne overovať výsledky geodetických a kartografických činností odo dňa zápisu do zoznamu autorizovaných geodetov a kartografov; to neplatí, ak má fyzická osoba pozastavené vykonávanie autorizačného overovania výsledkov geodetických a kartografických činností.

(4)	Operát geometrického plánu alebo jeho časť vyhotovený podľa § 85 ods. 5 alebo znalcom z odboru geodézia a kartografie sa autorizačne neoveruje.

§ 88
Úradné overenie výsledkov geodetických a kartografických činností 

(1)	Výsledky geodetických a kartografických činností podľa § 84 písm. a) až c) musia byť overené aj okresným úradom (ďalej len "úradné overenie"). 

(2)	Na úradné overenie výsledkov geodetických a kartografických činností je príslušný okresný úrad, v ktorého územnom obvode sa nachádza nehnuteľnosť, ktorá je predmetom geodetických a kartografických činností.

(3)	Úradné overenie vykonáva v mene okresného úradu zamestnanec vykonávajúci štátnu službu na úseku katastra, ktorý má osobitnú odbornú spôsobilosť podľa § 89 a poverenie predsedu úradu na úradné overovanie výsledkov geodetických a kartografických činností podľa § 90.

(4)	Úradne overiť výsledky geodetických a kartografických činností nesmie fyzická osoba, ktorá ich autorizačne overila.

§ 89
Osobitná odborná spôsobilosť na autorizačné a úradné overovanie výsledkov geodetických a kartografických činností 

(1)	Osobitná odborná spôsobilosť na autorizačné a úradné overovanie výsledkov geodetických a kartografických činností je súhrn teoretických vedomostí, praktických skúseností a znalostí všeobecne záväzných právnych predpisov a ostatných predpisov upravujúcich oblasť katastra, súvisiacich s katastrom a oblasť geodézie a kartografie.

(2) Osobitná odborná spôsobilosť na autorizačné a úradné overovanie výsledkov geodetických a kartografických činností sa preukazuje osvedčením o osobitnej odbornej spôsobilosti. Úrad vydá osvedčenie o osobitnej odbornej spôsobilosti na autorizačné a úradné overovanie výsledkov geodetických a kartografických činností fyzickej osobe po úspešnom vykonaní kvalifikačnej skúšky pred komisiou zriadenou predsedom úradu. 

(3)  Kvalifikačnej skúšky podľa odseku 2 sa môže zúčastniť fyzická osoba, ktorá má

a)	vysokoškolské vzdelanie druhého stupňa v študijnom odbore geodézia a kartografia, vzdelanie uznané na základe rozhodnutia vydaného podľa osobitného predpisu,61) alebo vysokoškolské vzdelanie druhého stupňa v študijnom odbore inžinierska geodézia a kataster nehnuteľností a
b)	päť rokov praxe vo vykonávaní geodetických a kartografických činností podľa § 84 po nadobudnutí vysokoškolského vzdelania alebo prax uznanú podľa rozhodnutia vydaného na základe osobitného predpisu.61)

(4) Úrad môže z vlastného podnetu alebo na podnet okresného úradu v sídle kraja rozhodnúť o odobratí osvedčenia o osobitnej odbornej spôsobilosti na autorizačné a úradné overovanie výsledkov geodetických a kartografických činností vydané fyzickej osobe, ak fyzická osoba overí vybrané geodetické a kartografické činnosti, pri ktorých sa nedodržali kvalitatívne podmienky určené všeobecne záväznými právnymi predpismi a ostatnými predpismi upravujúcimi oblasť katastra, súvisiacich s katastrom a oblasť geodézie a kartografie. 

(5)	Osvedčenie o osobitnej odbornej spôsobilosti na autorizačné a úradné overovanie výsledkov geodetických a kartografických činností sa považuje za odobraté dňom doručenia rozhodnutia o odobratí osvedčenia osobe, ktorej úrad osvedčenie odobral. 

(6)	Na rozhodovanie o odobratí osvedčenia o osobitnej odbornej spôsobilosti na autorizačné a úradné overovanie výsledkov geodetických a kartografických činností sa nevzťahuje všeobecný predpis o správnom konaní.8) Rozhodnutie o odobratí osvedčenia o osobitnej odbornej spôsobilosti na autorizačné a úradné overovanie výsledkov geodetických a kartografických činností je preskúmateľné súdom.	

(7)	Ak bolo fyzickej osobe odobraté osvedčenie podľa odseku 4, môže sa fyzická osoba opätovne zúčastniť kvalifikačnej skúšky najskôr po uplynutí jedného roka odo dňa doručenia rozhodnutia o odobratí osvedčenia o osobitnej odbornej spôsobilosti na autorizačné a úradné overovanie výsledkov geodetických a kartografických činností.	

(8)	Podrobnosti o spôsobe, organizácii, priebehu skúšky, postupe pri odoberaní osvedčenia o osobitnej odbornej spôsobilosti na autorizačné a úradné overovanie výsledkov geodetických a kartografických činností a náležitosti rozhodnutia o odobratí osvedčenia o osobitnej odbornej spôsobilosti na autorizačné a úradné overovanie výsledkov geodetických a kartografických činností upraví skúšobný poriadok, ktorý vydá predseda úradu.

§ 90
Poverenie na úradné overovanie výsledkov geodetických a kartografických činností

(1)	Predseda úradu môže vydať zamestnancovi s osobitnou odbornou spôsobilosťou podľa § 89, vykonávajúcemu štátnu službu na úseku katastra, poverenie na úradné overovanie výsledkov geodetických a kartografických činností, ak je to potrebné na zabezpečenie účinnejšieho výkonu štátnej správy na úseku katastra; poverenie nadobúda účinnosť dňom jeho vydania. Na vydanie poverenia sa nevzťahuje všeobecný predpis o správnom konaní.8)

(2)	Minister obrany Slovenskej republiky môže vydať zamestnancovi s osobitnou odbornou spôsobilosťou podľa § 89, vykonávajúcemu štátnu službu na úseku katastra v pôsobnosti Ministerstva obrany Slovenskej republiky, poverenie na úradné overovanie výsledkov geodetických a kartografických činností, ak je to potrebné na zabezpečenie účinnejšieho výkonu štátnej správy na úseku katastra; poverenie nadobúda účinnosť dňom jeho vydania. Na vydanie poverenia sa nevzťahuje všeobecný predpis o správnom konaní.8)

(3)	Predseda úradu môže rozhodnúť o odobratí poverenia na úradné overovanie výsledkov geodetických a kartografických činností vydaného zamestnancovi s osobitnou odbornou spôsobilosťou podľa § 89, vykonávajúcemu štátnu službu na úseku katastra, z dôvodu zabezpečenia účinnejšieho výkonu štátnej správy na úseku katastra. Na toto rozhodovanie sa nevzťahuje všeobecný predpis o správnom konaní.8)

(4)	Minister obrany Slovenskej republiky môže rozhodnúť o odobratí poverenia na úradné overovanie výsledkov geodetických a kartografických činností vydaného zamestnancovi s osobitnou odbornou spôsobilosťou podľa § 89, vykonávajúcemu štátnu službu na úseku katastra v pôsobnosti Ministerstva obrany Slovenskej republiky, z dôvodu zabezpečenia účinnejšieho výkonu štátnej správy na úseku katastra. Na toto rozhodovanie sa nevzťahuje všeobecný predpis o správnom konaní.8)

(5)	Poverenie na úradné overovanie výsledkov geodetických a kartografických činností stratí platnosť

a)	dňom vydania rozhodnutia o odobratí poverenia na úradné overovanie výsledkov geodetických a kartografických činností,
b)	dňom odobratia osvedčenia podľa § 89 ods. 5,
c)	skončením štátnozamestnaneckého pomeru na úseku katastra.

§ 91
Zoznam autorizovaných geodetov a kartografov na vykonávanie geodetických a kartografických činností 

(1)	Úrad vedie zoznam autorizovaných geodetov a kartografov, ktorí vykonávajú geodetické a kartografické činnosti podľa § 84. Zoznam autorizovaných geodetov a kartografov je verejne prístupný na webovom sídle úradu a zverejňuje sa v Spravodajcovi Úradu geodézie, kartografie a katastra Slovenskej republiky; údaje zo zoznamu autorizovaných geodetov a kartografov sa sprístupňujú a zverejňujú v rozsahu podľa odseku 5.

(2)	Úrad zapíše fyzickú osobu, ktorá spĺňa podmienky podľa tohto zákona, do zoznamu autorizovaných geodetov a kartografov do 30 dní odo dňa doručenia písomnej žiadosti. Ak úrad nezapíše fyzickú osobu, ktorá spĺňa podmienky podľa tohto zákona, do zoznamu autorizovaných geodetov a kartografov v lehote 30 dní odo dňa doručenia písomnej žiadosti, fyzická osoba sa považuje za zapísanú dňom nasledujúcim po uplynutí tejto lehoty. 

(3)	Prílohou žiadosti o zápis do zoznamu autorizovaných geodetov a kartografov je výpis z registra trestov nie starší ako tri mesiace. Ak je žiadateľom o zápis do zoznamu autorizovaných geodetov a kartografov cudzinec, výpis z registra trestov nahrádza iný doklad nie starší ako tri mesiace, ktorý preukáže, že je bezúhonný; tento doklad musí byť predložený spolu s úradne overeným prekladom do štátneho jazyka.

(4)	Úrad vydá fyzickej osobe, ktorú zapísal do zoznamu autorizovaných geodetov a kartografov, autorizačnú pečiatku. Autorizačná pečiatka je okrúhla a má priemer 36 mm. Na vonkajšom kruhopise autorizačnej pečiatky sa uvedie titul, meno, priezvisko a text „Autorizovaný geodet a kartograf“. Na vnútornom kruhopise autorizačnej pečiatky sa uvedie text „Rozsah podľa § 84 zákona č. .../2015 Z. z.“. V strede autorizačnej pečiatky je umiestnený štátny znak Slovenskej republiky, nad ktorým sa uvedie číslo položky zoznamu autorizovaných geodetov a kartografov.“.

(5)	Do zoznamu autorizovaných geodetov a kartografov sa zapisujú tieto údaje a ich zmeny

a)	meno a priezvisko,
b)	dátum narodenia,
c)	miesto trvalého pobytu, ak ide o cudzincov, údaj o pobyte podľa osobitného predpisu,) 
d)	evidenčné číslo, pod ktorým je osoba zapísaná do zoznamu autorizovaných geodetov a kartografov,
e)	dátum vydania osvedčenia,
f)	dátum zápisu do zoznamu autorizovaných geodetov a kartografov,
g)	dátum pozastavenia vykonávania autorizačného overovania výsledkov geodetických a kartografických činností,
h)	dátum vyčiarknutia zo zoznamu autorizovaných geodetov a kartografov.

(6)	Zmenu údajov uvedených v odseku 5 písm. a) a c) je autorizovaný geodet a kartograf povinný oznámiť úradu do 30 dní odo dňa, kedy zmena nastala. 

(7)	Úrad nezapíše do zoznamu autorizovaných geodetov a kartografov fyzickú osobu, ktorá bola právoplatne odsúdená za úmyselný trestný čin spáchaný v súvislosti s výkonom geodetickej a kartografickej činnosti na nepodmienečný trest odňatia slobody.

(8)	Úrad pozastaví vykonávanie autorizačného overovania výsledkov geodetických a kartografických činností tomu, kto podal písomnú žiadosť o pozastavenie vykonávania autorizačného overovania výsledkov geodetických a kartografických činností, dňom vykonania zápisu tejto skutočnosti do zoznamu autorizovaných geodetov a kartografov; úrad vykoná zápis do 30 dní odo dňa doručenia žiadosti. 

(9)	Úrad vyčiarkne zo zoznamu autorizovaných geodetov a kartografov fyzickú osobu, ak 

a)	písomne požiada o vyčiarknutie zo zoznamu autorizovaných geodetov a kartografov,
b)	jej bolo odobraté osvedčenie podľa § 89 ods. 5,
c)	bola právoplatne odsúdená za úmyselný trestný čin spáchaný v súvislosti s výkonom geodetickej a kartografickej činnosti na nepodmienečný trest odňatia slobody,
d)	fyzická osoba zomrela alebo bola vyhlásená za mŕtvu.

(10)	Úrad vyčiarkne zo zoznamu autorizovaných geodetov a kartografov fyzickú osobu podľa odseku 9 do 30 dní odo dňa, kedy sa dozvedel o skutočnosti odôvodňujúcej jej vyčiarknutie.

§ 92
Preverenie osobitnej odbornej spôsobilosti

Úrad môže nariadiť preskúšanie všetkých fyzických osôb, ktorým bolo vydané osvedčenie podľa § 89 ods. 2, ak nastali zásadné zmeny v právnej úprave týkajúce sa katastra a súvisiace s katastrom alebo zásadné zmeny v technológii vykonávania geodetických a kartografických činností.

Tretí oddiel
Meračské a výpočtové práce a výsledky geodetických a kartografických činností
§ 93
Meračské práce, výpočtové práce a záznam podrobného merania zmien

(1)	Výsledky geodetických a kartografických činností musia byť zdokumentované v geodetickom referenčnom systéme záväznom na celom území Slovenskej republiky.5) 

(2)	Transformácia súradníc určujúcich polohu bodov podrobného polohového bodového poľa a podrobných bodov na účely meračských a výpočtových prác a na dokumentovanie výsledkov merania medzi geodetickými referenčnými systémami sa vykonáva prostredníctvom Rezortnej transformačnej služby.)

(3)	Meračské práce sa vykonávajú 

a)	terestrickými metódami, ktorými sú polárna metóda, ortogonálna metóda, metóda pretínania,
b)	prostredníctvom globálnych navigačných satelitných systémov (meranie s využitím sieťového riešenia, meranie s využitím dodatočného spracovania).

(4)	Meračské práce sa vykonávajú v  rozsahu umožňujúcom zobrazenie nových a zmenených parciel a iných údajov do príslušnej mapy podľa § 3 ods. 12 až 15 a 17. Dokumentácia merania sa vyhotovuje v S-JTSK.) 

(5)	Súradnice lomových bodov hranice pozemku a rozsahu vecného bremena sa  určujú

a)	odmeraním vyznačených lomových bodov v teréne,
b)	vytýčením a označením lomových bodov v teréne,
c)	geodetickým výpočtom so súčasným preverením nadväznosti polohy bodov na situáciu v teréne.

(6)	Predchádzajúce číselné výsledky merania lomových bodov prevzaté do nečíselnej vektorovej katastrálnej mapy alebo do súboru prevzatých meraní (súradnice v S-JTSK a čísla bodov) možno na účely katastra spresňovať iba po jednoznačnom preukázaní nesúladu medzi súradnicami lomových bodov z pôvodného terestrického merania a súradnicami identických bodov určených pri novom meraní.

(7)	Výpočtové práce sú súhrnom činností, v rámci ktorých sa z odmeraných údajov  vypočítajú súradnice novourčených lomových bodov a  výmery pozemkov. 

(8)	Výmera nového a zmeneného pozemku v katastrálnom území so spravovanou nečíselnou vektorovou katastrálnou mapou sa vypočíta zo súradníc  lomových bodov obvodu pozemku. Výmeru zvyškovej parcely možno určiť odpočítaním výmery oddeľovaného pozemku, ak sa z pozemku s výmerou menšou ako 1 ha oddeľuje nový pozemok menší ako 1/20 výmery pôvodného pozemku, alebo sa z pôvodného pozemku s výmerou nad 1 ha oddeľuje nový pozemok menší ako 1/5 výmery pôvodného pozemku. V takomto prípade nie je potrebné určiť lomové body hranice zvyškovej parcely podľa odseku 5.

(9)	Výsledky meračských prác a výpočtových prác sa pri geodetických a kartografických činnostiach podľa § 84 písm. a) a b) dokumentujú v zázname podrobného merania zmien, ktorý je spolu s elektronickými podkladmi na aktualizáciu súboru geodetických informácií súčasťou operátu geometrického plánu a operátu rozdeľovacieho plánu.) 

(10)	Elektronické podklady na aktualizáciu katastrálneho operátu môže vyhotoviť aj okresný úrad.

§ 94
Geometrický plán

(1)	Geometrický plán je výsledkom geodetických a kartografických činností; obsahuje grafické znázornenie nehnuteľnosti pred zmenou a po zmene, výkaz výmer parciel a popisové pole.

(2)	Operát geometrického plánu tvorí geometrický plán, záznam podrobného merania zmien a elektronické podklady na aktualizáciu katastrálneho operátu. 

(3)	Geometrický plán, ktorý slúži ako technický podklad na vykonanie zmeny v katastrálnom operáte a na vyhotovovanie zmlúv, verejných listín a iných listín, musí byť autorizačne a úradne overený. 

(4)	Geometrický plán je možné vyhotoviť aj na účely určenia hranice pozemku v S-JTSK, ak pozemok nebol geodeticky určený v súlade s § 93 ods. 5.

(5)	Ak sa pri vyhotovovaní geometrického plánu preukáže, že údaje katastra tvoriace doterajší stav sú chybné, predchádza vyhotoveniu geometrického plánu postup podľa § 62.

(6)	Geometrický plán možno použiť na vyhotovenie zmlúv, verejných listín a iných listín a na zápis do katastra, ak sú údaje doterajšieho stavu pred zmenou v súlade s aktuálnymi údajmi katastra; za súlad údajov sa považuje aj stav, ak sú údaje katastra zmenené bez vplyvu na predmet a účel geometrického plánu.

(7)	Ak je v geometrickom pláne nová alebo zmenená parcela vytvorená z dielov parciel, ku ktorým sa viažu iné právne vzťahy, možno takýto geometrický plán zapísať do katastra len spolu so zápisom vlastníckych práv k všetkým dielom novej alebo zmenenej parcely.

(8)	Zápis chráneného územia alebo zápis pamiatkového územia podľa osobitných predpisov) sa vykoná na podklade zjednodušeného operátu geometrického plánu, pozostávajúceho z grafického znázornenia, popisového poľa, elektronických podkladov na aktualizáciu katastrálneho operátu a v prípade určovania nových podrobných bodov aj z technickej správy.

§ 95
Vytyčovanie hraníc pozemkov

(1)	Vytyčovanie hraníc pozemkov je geodetická činnosť, pri ktorej sa v teréne vyznačí poloha lomových bodov hraníc pozemkov, prípadne iných hraníc, z najpresnejších dostupných údajov súboru geodetických informácií v kombinácii so súčasným preverením nadväznosti údajov na lomové body v teréne, ktoré od originálneho merania nezmenili polohu. Poloha všetkých vytýčených bodov musí byť určená v referenčnom geodetickom systéme S-JTSK.

(2)	Vytýčením hraníc pozemku nevznikajú, nemenia sa a ani nezanikajú práva k nehnuteľnostiam.

(3)	Osoba, ktorá vytyčuje hranice pozemku, prizve k ich vytýčeniu vlastníkov pozemkov, ktorých hranica je predmetom vytýčenia alebo iné oprávnené osoby; dátum a čas oznámi najmenej tri dni pred vytyčovaním hraníc pozemku.

(4)	O spôsobe a výsledku vytýčenia hraníc pozemkov sa spracuje operát vytýčenia hraníc pozemkov, ktorý tvoria vytyčovací náčrt, údaje o použitých a vytýčených bodoch, protokol o vytýčení hranice pozemku, technická správa a v prípade vytyčovania hraníc pozemku, ktorý ešte nebol geodeticky určený, aj elektronický podklad na aktualizáciu súboru geodetických informácií.

§ 96
Zápis údajov podľa geometrického plánu do katastra evidenčným spôsobom

(1)	Okresný úrad môže podľa geometrického plánu vykonať zápis údajov do katastra, ktorý nemá vplyv na vznik, zmenu alebo zánik práv k nehnuteľnostiam, aj bez verejnej listiny alebo inej listiny, a to na žiadosť vlastníka nehnuteľností dotknutých zmenou; tým nie sú dotknuté ustanovenia osobitného predpisu.) Ak je nehnuteľnosť v spoluvlastníctve viacerých osôb dotknutá zmenou, okresný úrad môže vykonať zápis do katastra na základe žiadosti spoluvlastníkov, ktorých spoluvlastnícky podiel na nehnuteľnostiach dotknutých zmenou je väčší ako polovica.

(2)	Ak ide o pozemok, na ktorom sa nachádza pozemná komunikácia, môže okresný úrad vykonať zápis údajov do katastra podľa geometrického plánu aj bez súhlasu vlastníka pozemku na základe žiadosti právnickej osoby zriadenej štátom, ktorá je správcom pozemnej komunikácie, bez zmien práv k dotknutým nehnuteľnostiam. 

(3)	Ak ide o pozemok, na ktorom sa nachádza železničná dráha, môže okresný úrad vykonať zápis údajov do katastra podľa geometrického plánu aj bez súhlasu vlastníka pozemku na základe žiadosti právnickej osoby, ktorá je správcom železničnej dráhy, bez zmien práv k dotknutým nehnuteľnostiam.

(4)	Ak ide o pozemok, ktorý je korytom prirodzeného vodného toku a bolo rozhodnuté o zmene koryta jeho ponechaním v novom koryte v dôsledku pôsobenia vôd alebo iného prírodného vplyvu,) môže okresný úrad vykonať zápis údajov do katastra podľa geometrického plánu aj bez súhlasu vlastníka pozemku na základe žiadosti právnickej osoby, ktorá je správcom vodného toku, bez zmien práv k dotknutým nehnuteľnostiam.

(5)	Vykonanie zápisu podľa odsekov 2 až 4 oznámi okresný úrad vlastníkovi pozemku a tomu, kto podal návrh na vykonanie zápisu do 15 dní odo dňa vykonania zápisu.

§ 97
Lehoty na úradné overenie 

(1)	Geometrický plán úradne overí príslušný okresný úrad do siedmich pracovných dní odo dňa predloženia; geometrický plán s počtom parciel nového stavu alebo dielov parciel väčším ako 25 úradne overí okresný úrad do 14 pracovných dní odo dňa predloženia.

(2)	Výsledné elaboráty a operáty geodetických činností na vyhotovenie a vykonanie projektu pozemkových úprav úradne overí okresný úrad do 20 pracovných dní odo dňa predloženia. Predmetom úradného overenia je výsledný elaborát zriaďovania bodového poľa, výsledný elaborát určenia hranice obvodu projektu pozemkových úprav, výsledný elaborát registra pôvodného stavu, výsledný elaborát rozdeľovacieho plánu vo forme geometrického plánu alebo vo forme obnovy katastrálneho operátu novým mapovaním, mapa projektu pozemkových úprav a záznamy merania.

(3)	Vytyčovací náčrt z operátu vytýčenia hraníc pozemkov úradne overí okresný úrad do siedmich pracovných dní odo dňa predloženia.

(4)	Ak výsledky geodetických a kartografických činností podľa § 84 písm. a) až c) nie sú spôsobilé na úradné overenie, okresný úrad ich vráti navrhovateľovi spolu s protokolom o zistených nedostatkoch v lehotách uvedených v odsekoch 1 a 2.

§ 98
Povinnosti pri vykonávaní geodetických a kartografických činností 

(1)	Fyzická osoba a právnická osoba, ktorá vykonáva geodetické a kartografické činnosti, je povinná najmä

a)	dodržiavať kvalitatívne podmienky na vykonávanie geodetických a kartografických činností,
b)	vykonávať geodetické a kartografické činnosti v geodetických referenčných systémoch a ich výsledky dokumentovať v S-JTSK, 
c)	zabezpečiť autorizačné overenie geodetických a kartografických  činností,
d)	zabezpečiť číslovanie bodov podrobného polohového bodového poľa v súčinnosti s okresným úradom a bezodplatne odovzdať operát o zriadení bodov podrobného polohového bodového poľa okresnému úradu do 30 dní odo dňa jeho vyhotovenia,
e)	odovzdať okresnému úradu pri úradnom overení bezodplatne v listinnej podobe operát geometrického plánu alebo operát vytýčenia hraníc pozemkov a elektronické podklady na aktualizáciu katastrálneho operátu. 

(2)	Fyzická osoba a právnická osoba, ktorá vykonáva geodetické a kartografické činnosti vo vojenskom obvode, je povinná vykonávať činnosti podľa odseku 1 písm. d) a e) v súčinnosti s Ministerstvom obrany Slovenskej republiky.

ŠIESTA ČASŤ

ŠTÁTNY DOZOR NA ÚSEKU KATASTRA

 Katastrálna inšpekcia
§ 99

(1)	Katastrálna inšpekcia (ďalej len „inšpekcia“) je osobitný útvar úradu, ktorý 

a)	kontroluje výsledky geodetických a kartografických činností, ktoré boli autorizačne alebo úradne overené, ak od ich autorizačného overenia neuplynulo viac ako päť rokov; to neplatí, ak sa vykonáva kontrola za účelom zmeny určenia polohy bodov, 
b)	kontroluje vykonávanie zmien v súbore popisných informácií a súbore geodetických informácií,
c)	kontroluje dodržiavanie zákonom ustanovených lehôt,
d)	koordinuje tvorbu kontraktov a spracováva hodnotenie plnenia úloh na úseku katastra,
e)	prejednáva priestupky a iné správne delikty na úseku katastra, ukladá kontrolovaným subjektom opatrenia na odstránenie zistených nedostatkov a kontroluje ich splnenie,
f)	podáva živnostenskému úradu podnet na konanie podľa osobitného predpisu,) ak sa kontrolovaný subjekt v priebehu jedného roka opakovane dopustí priestupku alebo iného správneho deliktu na úseku katastra, 
g)	podáva návrh na odobratie osvedčenia o osobitnej odbornej spôsobilosti vydaného podľa  § 89 ods. 2,
h)	plní ďalšie úlohy podľa osobitného predpisu) a úlohy, ktorými ju poverí úrad. 

(2)	Štátnemu dozoru podliehajú

a)	okresný úrad pri výkone štátnej správy na úseku katastra, 
b)	právnická osoba zriadená  úradom, 
c)	fyzická osoba a právnická osoba, ktorá vykonáva geodetické a kartografické činnosti.

§ 100

(1)	Inšpekcia vykonáva štátny dozor podľa § 99 ods. 1 prostredníctvom zamestnanca úradu s osobitnou odbornou spôsobilosťou podľa § 44 alebo s osobitnou odbornou spôsobilosťou podľa § 89 (ďalej len „inšpektor“) .

(2)	Úrad vydá inšpektorovi preukaz, ktorý ho oprávňuje na výkon štátneho dozoru podľa § 99. Vzor preukazu inšpektora je uvedený v prílohe č. 2.

§ 101

(1)	Inšpektor je pri výkone štátneho dozoru povinný

a)	oznámiť najneskôr pri začatí výkonu štátneho dozoru kontrolovanému subjektu predmet a účel štátneho dozoru,
b)	preukázať sa preukazom inšpektora,
c)	v prípade, ak nezistí porušenie predpisov (ďalej len „nedostatky“), spísať záznam o výsledku vykonania štátneho dozoru,
d)	v prípade zistenia nedostatkov  vypracovať protokol o výsledku vykonaného štátneho dozoru (ďalej len „protokol“) a  kontrolovaný subjekt oboznámiť s výsledkom vykonaného štátneho dozoru,
e)	umožniť kontrolovanému subjektu vzniesť v určenom termíne písomné námietky proti inšpekčným zisteniam,
f)	v prípade výkonu štátneho dozoru, ktorého predmet je osobitný alebo náročný, vypracovať čiastkový protokol,
g)	vyhodnotiť námietky vznesené voči  protokolu a v prípade akceptovania námietok vypracovať dodatok k protokolu; neopodstatnenosť námietok písomne odôvodniť kontrolovanému subjektu,
h)	prerokovať protokol, čiastkový protokol alebo dodatok k protokolu s kontrolovaným subjektom a uložiť mu povinnosť prijať opatrenia na odstránenie zistených nedostatkov a príčin ich vzniku.

(2)	Inšpektor je pri výkone štátneho dozoru oprávnený    
     
a)	v nevyhnutnom rozsahu vstupovať na pozemky kontrolovaných subjektov a do objektov, zariadení, prevádzok a do iných priestorov kontrolovaných subjektov, ak bezprostredne súvisia s predmetom štátneho dozoru, 
b)	požadovať k nahliadnutiu originály dokladov a ďalších dokumentov od kontrolovaného subjektu a vyhovovať si z nich fotokópie, ak je to potrebné pre výkon štátneho dozoru, 
c)	požadovať v určenej lehote od kontrolovaných subjektov úplné a pravdivé informácie, vyjadrenia a vysvetlenia  ku kontrolovaným skutočnostiam a zisteným nedostatkom,
d)	kontrolovať splnenie prijatých opatrení kontrolovaným subjektom v určenej lehote,
e)	vykonávať geodetické a kartografické činnosti potrebné na vykonanie štátneho dozoru; pri vykonávaní geodetických a kartografických činností môže obmedzovať vlastníka alebo inú oprávnenú osobu v rozsahu nevyhnutnom na vykonanie štátneho dozoru.

§ 102

Kontrolovaný subjekt je povinný

a)	poskytnúť inšpektorovi súčinnosť pri výkone štátneho dozoru, 
b)	zdržať sa konania, ktoré by mohlo mariť výkon štátneho dozoru,
c)	dostaviť sa v určenom termíne na prerokovanie protokolu, čiastkového protokolu alebo ich dodatkov na miesto určené inšpektorom,
d)	prijať opatrenia na odstránenie zistených nedostatkov a v určenej lehote ich písomne predložiť inšpektorovi; ak prijaté opatrenia na odstránenie zistených nedostatkov sú nedostatočné alebo neodstraňujú všetky zistené nedostatky, je inšpektor oprávnený vrátiť prijaté opatrenia kontrolovanému subjektu, ktorý je povinný ich doplniť v lehote určenej inšpektorom,
e)	predložiť písomnú správu o splnení opatrení v lehote určenej inšpektorom.

§ 103
Výsledné materiály z výkonu štátneho dozoru

(1)	Výsledným materiálom z výkonu štátneho dozoru je záznam o výsledku vykonania štátneho dozoru alebo protokol.

(2)	Protokol obsahuje najmä

a)	označenie orgánu vykonávajúceho štátny dozor,
b)	označenie kontrolovaného subjektu,
c)	meno a priezvisko osoby, ktorá vykonáva štátny dozor,
d)	miesto a čas vykonania štátneho dozoru,
e)	predmet výkonu štátneho dozoru,
f)	preukázané inšpekčné zistenia vrátane určenia porušenia príslušného  predpisu,
g)	dátum vypracovania protokolu,
h)	dátum oboznámenia kontrolovaného subjektu s protokolom,
i)	podpis osoby, ktorá vykonala štátny dozor,
j)	podpis kontrolovaného subjektu, ktorý bol s protokolom oboznámený.

(3)	O prerokovaní protokolu vypracuje inšpektor zápisnicu, ktorá musí obsahovať dátum  oboznámenia kontrolovaného subjektu s protokolom, dátum prerokovania protokolu, mená prítomných na prerokovaní a ich vlastnoručné podpisy. 

(4)	V zápisnici o prerokovaní protokolu sa kontrolovanému subjektu uloží povinnosť v určenej lehote 

a)	prijať opatrenia na odstránenie zistených nedostatkov a ich príčin a predložiť ich inšpektorovi,
b)	predložiť inšpektorovi správu o splnení opatrení na odstránenie nedostatkov a ich príčin.

(5)	Záznam o výsledku vykonania štátneho dozoru obsahuje náležitosti podľa odseku 2.

(6)	Výkon štátneho dozoru je skončený prerokovaním protokolu. Protokol sa považuje za prerokovaný aj vtedy, ak sa kontrolovaný subjekt bezdôvodne nedostaví na prerokovanie protokolu, alebo odmietne podpísať zápisnicu a prerokovaní protokolu. Tieto skutočnosti sa uvedú v zápisnici o prerokovaní protokolu. Výkon štátneho dozoru, z výsledku ktorého sa vypracúva záznam, je skončený odovzdaním záznamu kontrolovanému subjektu.

SIEDMA  ČASŤ

ZODPOVEDNOSŤ ZA PORUŠENIE POVINNOSTÍ NA ÚSEKU KATASTRA

§ 104
Priestupky

(1)	Priestupku na úseku katastra sa dopustí fyzická osoba, ak 

a)	neohlási okresnému úradu zmeny údajov katastra týkajúce sa nehnuteľnosti, ktorej je vlastníkom v lehote ustanovenej týmto zákonom,
b)	nepredloží na výzvu okresného úradu v určenej lehote podklady na zápis do katastra, týkajúce sa nehnuteľnosti, ktorej je vlastníkom alebo nájomcom,			 
c)	neoznačí na výzvu okresného úradu lomové body hraníc pozemkov, hoci podľa zákona je povinný to urobiť, 
d)	sa nezúčastní na katastrálnom konaní napriek predvolaniu a bez ospravedlniteľného dôvodu, hoci jeho účasť je nevyhnutná, a tým znemožní alebo sťaží priebeh tohto konania,
e)	ohlási úmyselne okresnému úradu nepravdivé údaje týkajúce sa nehnuteľnosti, ktorej je vlastníkom,
f)	zmení úmyselne a neoprávnene údaje katastra,
g)	nepovolí vstup alebo vjazd na nehnuteľnosť oprávnenej osobe alebo inak sťaží vykonávanie geodetických a kartografických činností, 
h)	nevráti úradu preukaz vyhotoviteľa geodetických a kartografických činností,
i)	využíva alebo rozširuje údaje katastra neoprávnene,
j)	autorizačne overí výsledky geodetických a kartografických činností, pri ktorých sa nedodržali povinnosti podľa § 98,
k)	overí neoprávnene výsledky geodetických a kartografických činností,
l)	vyhotoví výsledok geodetických a kartografických činností, ak nespĺňa podmienky podľa § 85 ods. 1 písm. a).

(2)	Priestupky podľa odseku 1 písm. a) až g) prejednáva okresný úrad príslušný podľa miesta, kde sa nachádza nehnuteľnosť; priestupky podľa odseku 1 písm. h) až l) prejednáva inšpekcia. 

(3)	Okresný úrad môže uložiť pokutu

a)	do 100 eur za priestupok podľa odseku 1 písm. a) až d),
b)	do 300 eur za priestupok podľa odseku 1 písm. e) až g).

(4)	Inšpekcia môže uložiť pokutu 

a)	do 150 eur za priestupok podľa odseku 1 písm. h) a i),
b)	do 1000 eur za priestupok podľa odseku 1 písm. j) až l).

(5)	Uložením pokuty nezaniká právo na náhradu trov katastrálneho konania.

(6)	Na priestupky a ich prejednávanie sa vzťahuje všeobecný predpis o priestupkoch.) 

§ 105
Iné správne delikty
(1)	Správneho deliktu na úseku katastra sa dopustí právnická osoba, ak

a)	neohlási okresnému úradu zmeny údajov katastra týkajúce sa nehnuteľnosti, ktorej je vlastníkom v lehote ustanovenej týmto zákonom; právnická osoba vykonávajúca práva vyplývajúce zo správy majetku štátu, správy majetku vyššieho územného celku, správy majetku obce, z hospodárenia s majetkom štátu, zo správy majetku neznámych vlastníkov sa na tento účel posudzuje ako vlastník, 
b)	nepredloží na výzvu okresného úradu v určenej lehote podklady na zápis údajov o nehnuteľnosti, ktorej je vlastníkom; právnická osoba vykonávajúca práva vyplývajúce zo správy majetku štátu, správy majetku vyššieho územného celku, správy majetku obce, z hospodárenia s majetkom štátu, zo správy majetku neznámych vlastníkov sa na tento účel posudzuje ako vlastník, 
c)	neoznačí na výzvu okresného úradu lomové body hraníc pozemkov, územných hraníc obcí, hoci podľa zákona je povinná to urobiť,
d)	sa nezúčastní na katastrálnom konaní napriek predvolaniu a bez ospravedlniteľného dôvodu, hoci jej účasť je nevyhnutná, a tým znemožní alebo sťaží priebeh tohto konania,
e)	ohlási okresnému úradu nepravdivé údaje o nehnuteľnosti, ktorej je vlastníkom; právnická osoba vykonávajúca práva vyplývajúce zo správy majetku štátu, správy majetku vyššieho územného celku, správy majetku obce, z hospodárenia s majetkom štátu, zo správy majetku neznámych vlastníkov sa na tento účel posudzuje ako vlastník, 
f)	nezašle okresnému úradu v  lehote ustanovenej zákonom vyhotovené verejné listiny alebo iné listiny o nehnuteľnostiach alebo o právach k nehnuteľnostiam, alebo iné údaje súvisiace s evidovaním nehnuteľností,
g)	nepovolí vstup alebo vjazd na nehnuteľnosť oprávneným osobám alebo inak sťaží vykonávanie geodetických a kartografických činností na úseku katastra,
h)	neoprávnene využíva alebo rozširuje údaje katastra.
 
(2)	Správne delikty podľa odseku 1 písm. a) až g) prejednáva okresný úrad príslušný podľa miesta, kde sa nachádza dotknutá nehnuteľnosť; správny delikt podľa odseku 1 písm. h)  prejednáva inšpekcia.

(3)	Okresný úrad môže uložiť pokutu

a)	od 150 eur do 330 eur za správny delikt podľa odseku 1 písm. a), 
b)	od 500 eur do 1000 eur za správny delikt podľa odseku 1 písm. b), c) a g),
c)	od 1000 eur do 1650 eur za správny delikt podľa odseku 1 písm. d), 
d)	od 1500 eur do 3300 eur za správny delikt podľa odseku 1 písm. e) a f).

(4)	Inšpekcia môže uložiť za správny delikt podľa odseku 1 písm. h),  pokutu od 1000 eur do 3000 eur.

(5)	Pri určení výšky pokuty sa prihliada najmä na závažnosť, spôsob, čas trvania a následky protiprávneho stavu; okresný úrad alebo inšpekcia prihliadne aj na to, či sa právnická osoba, ktorej sa pokuta ukladá, dopustila správneho deliktu opakovane do troch rokov odo dňa právoplatnosti rozhodnutia o uložení pokuty.

(6)	Konanie o uložení pokuty možno začať do jedného roka odo dňa, keď okresný úrad alebo inšpekcia zistila, že došlo k správnemu deliktu, najneskôr však do troch rokov odo dňa, keď k správnemu deliktu došlo.

(7)	Pokuta je splatná do 30 dní odo dňa nadobudnutia právoplatnosti rozhodnutia o jej uložení.

(8)	Uložením pokuty nezaniká právo na náhradu trov katastrálneho konania.

(9)	Výnos pokút je príjmom štátneho rozpočtu.

(10)	Na konanie o iných správnych deliktoch sa vzťahuje všeobecný predpis o správnom konaní.8)

ÔSMA ČASŤ

PRECHODNÉ A ZÁVEREČNÉ USTANOVENIA

Prechodné ustanovenia 
§ 106
 
Zápisy práv k nehnuteľnostiam vykonané podľa zákona Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov sa považujú za zápisy práv k nehnuteľnostiam  vykonané podľa tohto zákona.

§ 107

Doterajší katastrálny operát sa považuje za katastrálny operát podľa tohto zákona.

§ 108

(1)	Katastrálne konania začaté pred 1. júlom 2015 sa dokončia podľa predpisov účinných do 30. júna 2015, ak § 108 neustanovuje inak. 

(2)	Konania o určení priebehu hraníc pozemkov začaté pred 1. júlom 2015 sa dokončia podľa predpisov účinných do 30. júna 2015.

(3)	Konania o odvolaní proti rozhodnutiu o zamietnutí vkladu začaté pred 1. júlom 2015 sa dokončia podľa predpisov účinných do 30. júna 2015.

§ 109

(1) 	Ak bola okresnému úradu pred 1. júlom 2015 predložená na vykonanie záznamu listina, ktorá nebola spôsobilá na vykonanie záznamu podľa predpisov účinných do 30. júna 2015, okresný úrad vráti listinu tomu, kto ju predložil s uvedením dôvodov, pre ktoré záznam nebol vykonaný a zároveň zruší plombu. 

(2) 	Ak okresný úrad listinu predloženú na vykonanie záznamu vrátil pred 1. júlom 2015 z dôvodu, že nebola spôsobilá na vykonanie záznamu podľa predpisov účinných do 30. júna 2015, okresný úrad zruší plombu.

§ 110

Oprávnenie na spôsobilosť rozhodovať o návrhu na vklad vydané pred 1. júlom 2015 sa považuje za osvedčenie o osobitnej odbornej spôsobilosti rozhodovať o vklade podľa tohto zákona.

§ 111

Osvedčenie o osobitnej odbornej spôsobilosti podľa osobitného predpisu) vydané fyzickej osobe pred 1. júlom 2015 sa považuje za osvedčenie podľa tohto zákona.

§ 112

Autorizačne overiť výsledky geodetických a kartografických činností podľa § 84 môže aj fyzická osoba, ktorá spĺňa podmienky na overovanie pred 1. júlom 2015,) do troch mesiacov odo dňa nadobudnutia účinnosti tohto zákona.

§ 113
Splnomocňovacie ustanovenia 

Úrad ustanoví všeobecne záväzným právnym predpisom 

a)	podrobnosti o obsahu katastra, predmete katastra, členení katastrálneho operátu, druhoch pozemkov, charakteristike ochrany a využívania nehnuteľností a o spôsobe evidencie katastrálnych území a nehnuteľností, 
b)	podrobnosti o forme a náležitostiach výstupov a odpisov z katastra, ako aj o poskytovaní iných údajov,
c)	druh a výšku úhrady za údaje a služby, na ktoré sa nevzťahuje osobitný predpis,)
d)	registre o katastrálnom konaní, druhy registrov, formy vedenia registrov, zápis do registrov,
e)	podrobnosti o postupe v katastrálnom konaní,
f)	podrobnosti o geodetických a kartografických činnostiach, o úradnom a autorizačnom overení geodetických a kartografických činností, o kvalitatívnych podmienkach na vykonávanie geodetických a kartografických činností a náležitostiach ich výsledkov,
g)	spôsob aktualizácie vektorových máp,
h)	spôsob označenia lomových bodov hraníc pozemkov,
i)	podrobnosti o kritériách na posúdenie odchýlky geodetického určenia lomových bodov hraníc pozemkov z pôvodného terestrického merania a určených prostredníctvom aktívnych geodetických základov,
j)	kritériá na posudzovanie rozdielov medzi výmerou pozemku evidovaného ako parcela registra „C“ vypočítanou zo súradníc  lomových bodov hraníc pozemku a výmerou pozemku vedenou v súbore popisných informácií a zásady ich používania pre určovanie výmer pozemkov,
k)	podrobnosti o výkone štátneho dozoru na úseku katastra.

§ 114
Zrušovacie ustanovenie

Zrušujú sa:

1.	zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení čl. XXVIII zákona Národnej rady Slovenskej republiky č. 222/1996 Z. z., čl. I zákona č. 255/2001 Z. z., čl. III zákona č. 419/2002 Z. z., zákona č. 173/2004 Z. z., čl. VI zákona č. 568/2007 Z. z., čl. II zákona č. 669/2007 Z. z., čl. IV zákona č. 384/2008 Z. z., čl. III zákona č. 304/2009 Z. z., zákona č. 103/2010 Z. z., čl. X zákona č. 345/2012 Z. z. a čl. X zákona č. 180/2013 Z. z., 

2.	vyhláška Úradu geodézie, kartografie a katastra Slovenskej republiky č. 461/2009 Z. z., ktorou sa vykonáva zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov v znení vyhlášky č. 74/2011 Z. z. a vyhlášky č. 87/2013 Z. z., 

3.	vyhláška Úradu geodézie, kartografie a katastra Slovenskej republiky č. 22/2010 Z. z., ktorou sa vydáva Spravovací poriadok pre katastrálne úrady a správy katastra.

Čl. II

Zákon Národnej rady Slovenskej republiky č. 145/1995 Z. z. o správnych poplatkoch v znení zákona Národnej rady Slovenskej republiky č. 123/1996 Z. z., zákona Národnej rady Slovenskej republiky č. 224/1996 Z. z., zákona č. 70/1997 Z. z., zákona č. 1/1998 Z. z., zákona č. 232/1999 Z. z., zákona č. 3/2000 Z. z., zákona č. 142/2000 Z. z., zákona                             č. 211/2000 Z. z., zákona č. 468/2000 Z., zákona č. 553/2001 Z. z., zákona č. 96/2002 Z. z., zákona č. 118/2002 Z. z., zákona č. 215/2002 Z. z., zákona č. 237/2002 Z. z., zákona                         č. 418/2002 Z. z., zákona č. 457/2002 Z. z., zákona č. 465/2002 Z. z., zákona č. 472/2002 Z. z., zákona č. 480/2002 Z. z., zákona č. 190/2003 Z. z., zákona č. 217/2003 Z. z., zákona                       č. 245/2003 Z. z., zákona č. 450/2003 Z. z., zákona č. 469/2003 Z. z., zákona č. 583/2003 Z. z., zákona č. 5/2004 Z. z., zákona č. 199/2004 Z. z., zákona č. 204/2004 Z. z., zákona                        č. 347/2004 Z. z., zákona č. 382/2004 Z. z., zákona č. 434/2004 Z. z., zákona č. 533/2004 Z. z., zákona č. 541/2004 Z. z., zákona č. 572/2004 Z. z., zákona č. 578/2004 Z. z., zákona                      č. 581/2004 Z. z., zákona č. 633/2004 Z. z., zákona č. 653/2004 Z. z., zákona č. 656/2004 Z. z., zákona č. 725/2004 Z. z., zákona č. 5/2005 Z. z., zákona č. 8/2005 Z. z., zákona č. 15/2005 Z. z., zákona č. 93/2005 Z. z., zákona č. 171/2005 Z. z., zákona č. 308/2005 Z. z., zákona                  č. 331/2005 Z. z., zákona č. 341/2005 Z. z., zákona č. 342/2005 Z. z., zákona č. 473/2005 Z. z., zákona č. 491/2005 Z. z., zákona č. 538/2005 Z. z., zákona č. 558/2005 Z. z., zákona                   č. 572/2005 Z. z., zákona č. 573/2005 Z. z., zákona č. 610/2005 Z. z., zákona č. 14/2006 Z. z., zákona č. 15/2006 Z. z., zákona č. 24/2006 Z. z., zákona č. 117/2006 Z. z., zákona                           č. 124/2006 Z. z., zákona č. 126/2006 Z. z., zákona č. 224/2006 Z. z., zákona č. 342/2006 Z. z., zákona č. 672/2006 Z. z., zákona č. 693/2006 Z. z., zákona č. 21/2007 Z. z., zákona                     č. 43/2007 Z. z., zákona č. 95/2007 Z. z., zákona č. 193/2007 Z. z., zákona č. 220/2007 Z. z., zákona č. 279/2007 Z. z., zákona č. 295/2007 Z. z., zákona č. 309/2007 Z. z., zákona                       č. 342/2007 Z. z., zákona č. 343/2007 Z. z., zákona č. 344/2007 Z. z., zákona č. 355/2007 Z. z., zákona č. 358/2007 Z. z., zákona č. 359/2007 Z. z., zákona č. 460/2007 Z. z., zákona                     č. 517/2007 Z. z., zákona č. 537/2007 Z. z., zákona č. 548/2007 Z. z., zákona č. 571/2007 Z. z., zákona č. 577/2007 Z. z., zákona č. 647/2007 Z. z., zákona č. 661/2007 Z. z., zákona                   č. 92/2008 Z. z., zákona č. 112/2008 Z. z., zákona č. 167/2008 Z. z., zákona č. 214/2008 Z. z., zákona č. 264/2008 Z. z., zákona č. 405/2008 Z. z., zákona č. 408/2008 Z. z., zákona č. 451/2008 Z. z., zákona č. 465/2008 Z. z., zákona č. 495/2008 Z. z., zákona č. 514/2008 Z. z., zákona č. 8/2009 Z. z., zákona č. 45/2009 Z. z., zákona č. 188/2009 Z. z., zákona č. 191/2009 Z. z., zákona č. 274/2009 Z. z., zákona č. 292/2009 Z. z., zákona č. 304/2009 Z. z., 305/2009 Z. z., zákona č. 307/2009 Z. z., zákona č. 465/2009 Z. z., zákona č. 478/2009 Z. z., zákona                 č. 513/2009 Z. z., zákona č. 568/2009 Z. z., zákona č. 570/2009 Z. z., zákona č. 594/2009 Z. z., zákona č. 67/2010 Z. z., zákona č. 92/2010 Z. z., zákona č. 136/2010 Z. z., zákona                        č. 144/2010 Z. z., zákona č. 514/2010 Z. z., zákona č. 556/2010 Z. z., zákona č. 39/2011 Z. z.,  zákona č. 119/2011 Z. z., zákona č. 200/2011 Z. z., zákona č. 223/2011 Z. z., zákona                        č. 254/2011 Z. z., zákona č. 256/2011 Z. z., zákona č. 258/2011 Z. z., zákona č. 324/2011 Z. z., zákona č. 342/2011 Z. z., zákona č. 363/2011 Z. z., zákona č. 381/2011 Z. z., zákona                       č. 392/2011 Z. z., zákona č. 404/2011 Z. z., zákona č. 405/2011 Z. z., zákona č. 409/2011 Z. z., zákona č. 519/2011 Z. z., zákona č. 547/2011 Z. z., zákona č. 49/2012 Z. z., zákona                     č. 96/2012 Z. z., zákona č. 251/2012 Z. z., zákona č. 286/2012 Z. z., zákona č. 336/2012 Z. z., zákona č. 339/2012 Z. z., zákona č. 351/2012 Z. z., zákona č 439/2012 Z. z., zákona                         č. 447/2012 Z. z., zákona č. 459/2012 Z. z., zákona č. 8/2013 Z. z., zákona č. 39/2013 Z. z., zákona č. 40/2013 Z. z., zákona č.  72/2013 Z. z., zákona č. 75/2013 Z. z., zákona č. 94/2013 Z. z., zákona č. 96/2013 Z. z., zákona č. 122/2013 Z. z., zákona č. 154/2013 Z. z., zákona                   č. 213/2013 Z. z., zákona č. 311/2013 Z. z., zákona č. 319/2013 Z. z., zákona č. 347/2013 Z. z., zákona č. 387/2013 Z. z., zákona č.388/2013 Z. z., zákona č. 474/2013 Z. z., zákona                    č. 506/2013 Z. z., zákona č. 35/2014 Z. z., zákona č. 58/2014 Z. z., zákona č. 84/2014 Z. z., zákona č. 152/2014 Z. z., zákona č. 162/2014 Z. z., zákona č. 182/2014 Z. z., zákona č. 204/2014 Z. z., zákona č. 262/2014 Z. z. a zákona č. 293/2014 Z. z. sa mení takto:

1.	V § 4 ods. 1 písm. a) a b) sa vypúšťajú slová „s výnimkou položky 10 a 11 sadzobníka, ak tento zákon neustanovuje inak“.

2.	V sadzobníku správnych poplatkov I. časti Všeobecná správa položky 10 a 11 vrátane oslobodenia, splnomocnenia a poznámok, znejú:
„Položka 10
a)	Vydanie 
1.	výpisu z listu vlastníctva								8 eur

2.	údajov o bonitovaných pôdno-ekologických jednotkách
za každých aj začatých 20 parciel v rámci jedného katastrálneho územia		8 eur

3.	identifikácie parciel, za každých aj začatých 20 identifikovaných parciel
v rámci jedného katastrálneho územia		8 eur

4.	kópie z katastrálnej mapy alebo mapy pozemkového katastra
alebo z mapy pozemkovej knihy alebo z mapy určeného operátu,
 za každú kópiu formátu A3, A4	8 eur

5.	informatívneho grafického porovnania parciel, za každých aj
začatých 20 parciel zobrazených na jednom liste
formátu A4 v mierke mapy	15 eur

6.	výpisu z listu vlastníctva s chronológiou zmien                                                     25 eur

7.	výpisu zo zoznamu parciel v rámci jedného katastrálneho územia
za každých aj začatých päť parciel	10 eur

8.	výpisu zo súboru popisných informácií	3 eurá

9.	kópie z vložky pozemkovej knihy                                                                             8 eur

10.	výpisu alebo kópie z vložky železničnej knihy 	    8 eur

11.	kópie z písomného operátu pozemkového katastra, 
za každú stranu kopírovaného dokumentu 	                                                               2 eurá

11. 	kópie overeného geometrického plánu alebo kópie operátu vytýčenia hraníc 
		pozemkov, za každých aj začatých päť strán formátu A4 v listinnej podobe 
	alebo kópie overeného geometrického plánu alebo operátu vytýčenia hraníc pozemkov, do veľkosti formátu A3 v elektronickej podobe	8 eur

b)	Vydanie druhého a ďalšieho rovnopisu verejných listín uvedených v písmene a)	3 eurá

c)	Poskytnutie katastrálneho  operátu alebo iného operátu preukazujúceho 
vlastnícke právo k nehnuteľnosti na nahliadnutie žiadateľovi s možnosťou
vyhotovenia výpisu, odpisu, náčrtu alebo kópie alebo poskytnutie informácie
z katastra nehnuteľností v rámci jedného katastrálneho územia	 5 eur

d)	Vyhľadanie verejnej listiny alebo inej listiny zo zbierky listín za každú listinu           10 eur

e)	Úradné overenie vyhotovenia operátu vytýčenia hraníc pozemku
     vrátane poskytnutých informácií na jeho vyhotovenie                                                  17 eur     
               
f)	Poskytnutie informácií z katastrálneho operátu na  zisťovanie údajov
pre likvidáciu obchodných spoločností, na účely dražby a pre banky 
a pobočky zahraničných bánk v rámci jedného  katastrálneho územia                            7 eur

g)	Úradné overenie operátu geometrického plánu vrátane poskytnutých informácií 
na jeho vyhotovenie	  27 eur

h)	Úradné overenie ďalších troch vyhotovení operátu vytýčenia hraníc pozemku 
     alebo ďalších troch vyhotovení  geometrického plánu                                                    7 eur

Oslobodenie
 
1.	Od poplatkov podľa tejto položky je oslobodená Slovenská správa ciest a Národná  diaľničná spoločnosť, a.s., ak žiadajú o vykonanie  týchto  spoplatňovaných  úkonov  na účely usporiadania vlastníckych práv k pozemkom pod pozemnými   komunikáciami -  diaľnicami, rýchlostnými cestami, cestami prvej triedy a Železnice Slovenskej republiky, Bratislava v skrátenej forme "ŽSR",  ak žiadajú o vykonanie  týchto  spoplatňovaných  úkonov  na účely usporiadania vlastníckych práv k pozemkom pod železničnou dopravnou cestou.
2.	Od poplatkov podľa písmen d), f) a g) tejto položky je oslobodený vyhotoviteľ geodetických a kartografických činností, ak žiada tieto úkony pre osoby podľa § 4 a na účely, ktoré sú oslobodené podľa bodu 1. 
 
Poznámky
 
1.	Úkon spoplatňovaný podľa písmena c) tejto položky nezahŕňa poskytnutie súradníc podrobných bodov.
2.	Správny orgán nevyberie poplatky podľa tejto položky, ak ide o úkony potrebné  na  účely konania o dedičstve.
3.	Ak došlo pri úkonoch spoplatňovaných podľa tejto položky k  zrejmým  chybám,  ktoré  zavinil  správny  orgán,  za opravné úkony sa správny poplatok už nevyberá.
4.	Poplatníkom  za úkony podľa písmen e), g) a h) tejto položky je vyhotoviteľ  geodetických a kartografických činností.
5.	Správny orgán vyberie  poplatok  podľa  písmena h) tejto položky  súčasne  s  poplatkom  podľa  písmena  e) alebo písmena g) tejto položky.    
6.	Úkon spoplatňovaný podľa písmena e) tejto položky zahŕňa úradné overenie najviac štyroch vyhotovení operátu vytýčenia hraníc pozemku.
7.	Úkon spoplatňovaný podľa písmena g) tejto položky zahŕňa úradné overenie najviac štyroch vyhotovení geometrického plánu.                   

Položka 11 

a)	Návrh  na začatie konania  o vklade práva k nehnuteľnosti 
do katastra nehnuteľností za každý druh právneho úkonu, ktorý 
obsahuje vkladová listina a podlieha vkladu, 
podaný v listinnej podobe                                                                                            70 eur

b)	Návrh na začatie konania o vklade práva k nehnuteľnosti    
do katastra nehnuteľností za každý druh právneho úkonu, ktorý 
obsahuje vkladová listina a podlieha vkladu, podaný v elektronickej podobe	           35 eur

c)	Návrh na začatie konania o vklade práva k nehnuteľnosti do katastra 
nehnuteľností za každý druh právneho úkonu, ktorý obsahuje vkladová 
listina a podlieha vkladu, ak bola s návrhom podaná žiadosť o urýchlené 
konanie12)                                                                                                                   260 eur                 	                            	 		                    
d)	Návrh  na začatie konania o vklade práva k nehnuteľnosti do katastra
nehnuteľností za každý druh právneho úkonu, ktorý obsahuje zmluva 
a podlieha vkladu, ak bola s návrhom podaná žiadosť o urýchlenie12) 
a bol podaný v elektronickej podobe                                                                         130 eur

e)	Návrh na prešetrenie údajov katastra v rámci jedného katastrálneho územia             50 eur
		    
                      	Oslobodenie
 
Od poplatkov podľa tejto položky je oslobodená Slovenská správa ciest, Národná diaľničná spoločnosť, a. s. a Železnice Slovenskej republiky, Bratislava v skrátenej forme "ŽSR", ak návrhy podľa tejto položky podávajú v súvislosti s usporiadaním vlastníckych práv k pozemkom pod pozemnými komunikáciami – diaľnicami, rýchlostnými cestami a cestami prvej triedy a k pozemkom pod železničnou dopravnou cestou.
 
                      	Splnomocnenie

1.	Správny  orgán  vyberie  poplatok  podľa  položky 11 písm. a) až d), znížený o 20 eur,  ak  účastník  konania  o vklade podal oznámenie podľa § 36 zákona č. .../2015 Z. z. o katastri nehnuteľností a o zmene a doplnení niektorých zákonov, bez ohľadu  na počet druhov právnych úkonov, ktoré sú uvedené v oznámení.
 
2.	Ak sa konanie o vklade práva k nehnuteľnosti zastavilo alebo návrh na vklad bol zamietnutý, poplatok sa nevracia. Ak  správny orgán v skrátenej lehote o vklade  práva k nehnuteľnosti do katastra nehnuteľností nerozhodne, vráti  rozdiel medzi poplatkom zaplateným podľa položky 11 písm. c) alebo písm. d) za  urýchlené rozhodnutie o návrhu na  vklad a poplatkom určeným podľa položky 11 písm. a) alebo písm. b). 

Poznámka

Poplatok zaplatený podľa písmena e) tejto položky sa vráti, ak správny orgán v konaní o prešetrenie údajov katastra zistí chybu v katastrálnom operáte.

Poznámka pod čiarou k odkazu 12 znie:
„12) § 41 písm. b) zákona č. .../2015 Z. z. o katastri nehnuteľností a o zmene a doplnení niektorých zákonov.

3.	V sadzobníku správnych poplatkov I. časti Všeobecná správa sa vypúšťa položka 11a.
Čl. III

Zákon č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov v znení zákona č. 172/2003 Z. z., zákona č. 149/2008 Z. z., zákona č. 96/2012 Z. z a zákona č. 115/2014 Z. z. sa mení takto: 

1.	V § 3 odsek 2 znie: 

„(2) Ministerstvo spracuje príslušné časti katastrálneho operátu a v súčinnosti so susednými obcami vytýči hranice vojenského obvodu, označí ich lomovými bodmi a dbá o ich trvalé označenie.“. 

2.	Poznámka pod čiarou k odkazu 2 znie: 

„2) Napríklad zákon č. 50/1976 Zb. v znení neskorších predpisov, zákon č. .../2015 Z. z. o geodézii a kartografii a o zmene a doplnení niektorých zákonov, zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov, zákon č. 326/2005 Z. z. o lesoch v znení neskorších predpisov, zákon č. 274/2009 Z. z. o poľovníctve a o zmene a doplnení niektorých zákonov v znení neskorších predpisov, zákon č. ..../2015 Z. z. o katastri nehnuteľností a o zmene a doplnení niektorých zákonov.“.

3.	V § 8 ods. 1 sa vypúšťa písmeno c). Poznámka pod čiarou k odkazu 4 sa vypúšťa.	 

Čl. IV

Zákon č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení zákona č. 359/2007 Z. z., zákona č. 219/2008 Z. z., zákona č. 540/2008 Z. z., zákona č. 396/2009 Z. z., zákona č. 57/2013 Z. z. a zákona 34/2014 Z. z. sa dopĺňa takto:

§ 19  sa dopĺňa odsekmi 3 a 4, ktoré znejú:

„(3) Orgán ochrany poľnohospodárskej pôdy na základe oznámenia podľa osobitného predpisu12d) vykoná šetrenie zmeny poľnohospodárskeho druhu pozemku na nepoľnohospodársky druh pozemku aj vtedy, ak už bola zmena zapísaná do katastra nehnuteľností a vyžiada od vlastníka dotknutej parcely podklady podľa odseku 1 písm. b).

(4) Ak sa šetrením podľa odseku 3 zistí trvalé odňatie poľnohospodárskej pôdy bez rozhodnutia podľa § 17, orgán ochrany poľnohospodárskej pôdy rozhodne o trvalom odňatí poľnohospodárskej pôdy a výšku odvodu za odňatie pôdy určí zo základnej sadzby odvodu navýšenej o 100 %.“.

Poznámka pod čiarou k odkazu 12d znie:
„12d) § 21 zákona č. .../2015 Z. z. o katastri nehnuteľností a o zmene a doplnení niektorých zákonov.“.

Čl. V

Tento zákon nadobúda účinnosť 1. júla 2015.

Príloha č. 1 
k zákonu č. ..../2015 Z. z.

Vzor preukazu vyhotoviteľa geodetických a kartografických činností
Preukaz má rozmery 9 cm x 6 cm.
Predná strana preukazu
Úrad geodézie, kartografie a katastra Slovenskej republiky	
Preukaz vyhotoviteľa geodetických 
a kartografických činností č.	
Meno a priezvisko:			
Názov organizácie:	Platí do:	
	
Pečiatka a podpis:		
Preukaz platí s občianskym preukazom č.: 	
Preukaz platí pre celé územie Slovenskej republiky	

Zadná strana preukazu

Preukaz oprávňuje držiteľa
-	vstupovať alebo vchádzať dopravným prostriedkom na cudzie nehnuteľnosti v nevyhnutnej miere podľa § 20 ods. 1 zákona č. ..../2015 Z. z. o katastri nehnuteľností a o zmene a doplnení niektorých zákonov a § 8 zákona č. .../2015 Z. z. o geodézii a kartografii a o zmene a doplnení niektorých zákonov. Pri vstupe alebo vjazde je menovaný povinný preukázať sa týmto preukazom a dbať na to, aby čo najmenej porušoval vlastnícke a iné vecné práva,
-	získavať údaje z katastrálneho operátu za podmienok ustanovených zákonom č. ...../2015 Z. z. o katastri nehnuteľností a o zmene a doplnení niektorých zákonov.
Držiteľ preukazu je povinný po uplynutí doby platnosti vrátiť tento preukaz Úradu geodézie, kartografie a katastra Slovenskej republiky. 
Nález preukazu ohláste na adrese: Úrad geodézie, kartografie a katastra Slovenskej republiky, Chlumeckého 2, 820 12  Bratislava 212, alebo telefonicky na čísle: 02/2081 6002 alebo 02/2081 6100.

	

	

	
	
© Úrad geodézie, kartografie a katastra Slovenskej republiky	

Príloha č. 2 
k zákonu č. ..../2015 Z. z.

Vzor preukazu inšpektora katastrálnej inšpekcie

Preukaz má rozmery 8,5 cm x 5,3 cm.

Predná strana preukazu:

	ÚRAD GEODÉZIE, KARTOGRAFIE A KATASTRA
                 SLOVENSKEJ REPUBLIKY
Chlumeckého 2, P.O.BOX 57, 820 12 Bratislava 212	
	       
PREUKAZ INŠPEKTORA KATASTRÁLNEJ INŠPEKCIE
  	
                                  Číslo preukazu: .................
                                            
                                              Inšpektor:
Fotografia 2,5 x 3,0 cm                       
                                              Titul, meno, priezvisko	

	

Zadná strana preukazu:
Inšpektor katastrálnej inšpekcie vykonáva štátny dozor podľa § 99 až 103 zákona č. .../2015 Z. z. o katastri nehnuteľností a o zmene a doplnení niektorých zákonov a § 21 až 25 zákona č. ... /2015 Z. z. o geodézii a kartografii a o zmene a doplnení niektorých zákonov.

Inšpektor katastrálnej inšpekcie je oprávnený pri výkone štátneho dozoru vstupovať na cudzie nehnuteľnosti.

Nález preukazu ohláste na adrese: Úrad geodézie, kartografie a katastra Slovenskej republiky, Chlumeckého 2, P.O.BOX  57, 820 12 Bratislava 212, alebo telefonicky na čísle: 02/2081 6002 alebo 02/ 2081 6100.	

	

Príloha č. 3 

k zákonu č. .../2015 Z. z.

ZOZNAM PREBERANÝCH PRÁVNE ZÁVÄZNÝCH AKTOV EURÓPSKEJ ÚNIE

Smernica Európskeho parlamentu a Rady 2006/123/ES z 12.decembra 2006 o službách na vnútornom trhu (Ú. v. EÚ L 376, 27.12.2006).